
CUVÂNT INTRODUCTIV 


Îmi face o deosebită plăcere să prezint numeroşilor cititori care vor 
intra în posesia prezentei cărţi aceste lecţii practice în arta şi ştiinţa 
magnetismului ersonal. Aceste capitole conţin esenţa celor predate de mine, 
atât la cursuri, cât şi în particular, în cadrul şedinţelor de instruire individuală 
susținute în Paris, în decursul a peste 18 ani. 

În cazul lecţiilor pe care le susţin personal, adaptez, desigur, instruirea 
la cerinţele specifice ale fiecărui cursant, lucru pe care nu îl voi putea face în 
cazul acestei expuneri mai generale în formă tipărită. Nelăsând, însă, acest 
detaliu să ne stea împotrivă, convingerea mea fermă este că am concentrat în 
aceste pagini esenţa metodelor mele şi a principiilor lor practice, astfel încât 
orice cursant de nivel mediu să poată cu uşurinţă să o înţeleagă, asimileze şi 
aplice cu succes; dacă cineva nu va reuşi aceste lucruri, aceasta se va întâmpla 
din vina sa, nu a mea. 

În partea introductivă a acestei cărţi, doresc să-mi exprim recunoştinţa 
faţă de dl L.N.D., un cursant american din Paris, care a transformat cu 
bunăvoință stilul meu oarecum emfatic, gen „ghid englezesc”, într-unul mai 
clar, mai simplu, mai potrivit pentru o carte destinată publicului larg. Îi sunt în 
special îndatorat pentru furnizarea expresiilor idiomatice ale „americanului 
obişnuit”, reproducând astfel stilul conversaţional pe care îl utilizez în 
prelegerile mele în limba franceză, însă pe care engleza mea pedantă l-ar fi 
făcut imposibil în cazul de faţă, în lipsa asistenţei amabile a acestui domn 
respectabil. 

Cu toată sinceritatea le adresez noilor mei cititori cele mai bune 
gânduri şi urări de succes. 

Theron Q. Dumont 


I. MAGNETISMUL PERSONAL 


Este ciudată şi aproape amuzantă coexistenţa, din partea marelui 
public, a unei acceptări unanime a existenţei magnetismului personal - pe de o 
parte - şi a unei asemenea ignoranţe a naturii acestei forţe mi nunate - pe de 
altă parte. Pe scurt, în timp ce toată lumea crede în existenţa magnetismului 
personal, puţini înţeleg adevărata natură a acestuia şi un număr încă şi mai 
restrâns posedă o cunoaştere practică a principiilor sale de aplicare. 

Convingerea în existenţa unei capacităţi personale de influențare sau a 
unei atmosfere personale care permit posesorului lor să atragă, să influenţeze, 
să domine sau să-i controleze pe alţii este atestată încă din zorile 
consemnărilor scrise ale umanităţii. Multe dintre cele mai vechi scrieri ale 
civilizaţiei umane conţin trimiteri la această capacitate stranie şi misterioasă 
pe care o posedă anumite persoane şi care le conferă acestora puterea de a-i 
atrage sau influenţa pe alţii. Călătorind în timp pe firul istoriei scrise a 
umanităţii, se poate observa menţionarea constantă a acestei capacităţi 
individuale ieşite din comun - atât de unanim recunoscută dar, totodată, atât de 
puţin înţeleasă. Întorcându-ne în prezent, perioadă în care se acordă o atenţie 
semnificativă studiului psihologiei şi al fenomenelor psihice în general, ne 
dăm seama că, în timp ce vechea credinţă în magnetismul personal a devenit 
mai puternică, marea majoritate a oamenilor dispune, în acelaşi timp, de foarte 
puţine cunoştinţe de ordin general referitoare la adevărata natură a 
fenomenului şi a celor mai bune metode de a îl întrebuința şi de a se servi de 
acesta. 

Insuficienţa acestei arte, de-abia admisă, este însă, şi ea, ascunsă 
publicului larg. În toate epocile a existat un număr restrâns de persoane care 
au înțeles deplin şi au utilizat forţa influenţei personale. Cei care s-au aplecat 
asupra studiilor oculte în trecut nu erau singurii care posedau această 
cunoaştere, pe care au transmis-o mai departe succesorilor lor; multe dintre 
figurile cele mai reprezentative din trecut au dobândit în mod asemănător 
cunoştinţe ample în domeniu şi le-au utilizat în promovarea propriilor 
interese. În unele cazuri, aceştia din urmă au fost instruiți personal de maeştri 


în ocultism, însă de cele mai multe ori au descoperit de-a lungul vieţii 
existenţa acestei forţe în ei înşişi, avansând în cunoaşterea ei prin cercetare şi 
studiu atent, însoţite de constanta ei experimentare. Mulţi dintre aceşti 
oameni, în scrieri sau prelegeri orale, au confirmat cunoaşterea şi utilizarea de 
către ei înşişi a acestei minunate capacităţi umane. Este dificilă însăşi 
definirea corectă a noţiunii de „magnetism personal”, atât de puţin cunoscute 
îi sunt principiile de bază de către publicul larg. Dicţionarele, cu încercările 
lor de definire atât de vagi, nu ne oferă decât un sprijin modest în cazul de 
faţă. Poate că cea mai bună definiţie ar fi următoarea: „puternica, misterioasa 
şi puţin cunoscuta capacitate, forță sau influenţă exercitată cu intensitate 
diferită de anumiţi indivizi, prin intermediul căreia alte persoane sunt atrase 
spre, controlate de, dominate sau influențate de cei care deţin această 
capacitate; o formă de influențare mentală exercitată de anumite persoane 
asupra celor cu care intră în contact”. 

Obiecţia majoră pe care eu, personal, o am faţă de definiţia anterioară, 
altfel destul de bună, este aceea că ea sugerează faptul că numai anumite 
persoane posedă magnetism personal, subînţelegându-se prin aceasta că restul 
lumii ar fi lipsit de el. Este, după părerea mea, o eroare lamentabilă. Adevărul 
este că fiecare dintre noi posedă, într-o anumită măsură, magnetism personal 
şi că oricine îi poate spori intensitatea şi creşte puterea prin cunoaştere şi 
exerciţiu. 

Chiar şi individul cel mai „nemagnetic” posedă magnetism personal - 
poate chiar într-o măsură consierabilă - dar necunoscând, de cele mai multe 
ori, natura acestei capacităţi şi a modului în care poate fi utilizată, el sau ea 
respinge propriu-zis celelalte persoane, în loc să le atragă. Magnetismul 
personal - nu scăpaţi din vedere acest lucru - asemenea magnetismului în 
genere, poate la fel de bine şi să respingă, şi să atragă - are atât un pol pozitiv, 
cât şi unul negativ. Multe persoane cu adevărat antipatice manifestă, de fapt, o 
intensitate mare a magnetismului personal în forma sa negativă, respingând 
astfel alte persoane, tot aşa cum alţii le atrag. Tot secretul constă în modul de 
utilizare a acestei capacităţi. 

Adevărul este că fiecare persoană generează şi radiază magnetism 
personal cu o anumită intensitate (variabilă de la individ la individ), care 
influenţează pe oricine intră în sfera sa de influenţă. Mai mult decât atât: nu 
numai că oricine poate să creeze şi să proiecteze în exterior, într-o măsură şi 
cu o forţă variabile, magnetism personal; în plus, fiecare dintre noi este 
înconjurat în mod constant de un câmp de influenţe magnetice personale, de o 
atmosferă personală, ca să o numim aşa. Aceasta din urmă influenţează într-un 
grad mai mare sau mai mic celelalte persoane care intră în sfera sa de 
influenţă. 


Atmosfera personală variază mult de la individ la individ, ca 
intensitate, extindere şi caracteristici generale. În mod obişnuit, o persoană 
posedă o atmosferă personală de slabă intensitate, care se extinde doar la mică 
distanţă de jur-împrejurul ei; există, însă, şi persoane care sunt înconjurate de 
o atmosferă personală foarte vastă, de mare intensitate, în special atunci când 
sunt animate de emoţii, sentimente sau dorinţe foarte vii. Atmosfera personală 
a acestor indivizi „puternici” magnetic, care sunt îndeobşte recunoscuţi ca 
lideri ai naţiunii, se extinde deseori la distanţe foarte mari de persoana în 
cauză, fiind literalmente saturată de un magnetism dinamic intens, care lasă o 
amprentă adâncă asupra celor care intră în sfera lor de influenţă. 

Totuşi, şi persoanele mai „slabe” magnetic sau cele care îşi utilizează 
în mod inconştient magnetismul personal îi influenţează favorabil, într-o 
anumită măsură, pe cei din jurul lor. Este suficient să ne gândim puţin pentru a 
ne da seama că unii oameni răspândesc în jurul lor o atmosferă de bună 
dispoziţie, seninătate şi fericire care îi înrâureşte în mod favorabil pe cei din 
jurul lor. Alţii, dimpotrivă, sunt înconjurați de o atmosferă apăsătoare, de 
pesimism şi descurajare, care afectează în mod negativ persoanele din 
apropierea lor. Aceste aspecte sunt atât de bine cunoscute, încât nu mai 
prezintă nici un interes pentru oamenii obişnuiţi, dar în acest fenomen se 
găseşte cheia însăşi a unor forme superioare de magnetism personal. 

Ni se pare atât de firesc să considerăm magnetismul personal sub 
aspectul său pozitiv, polul care atrage, încât pentru unii va reprezenta o 
adevărată revelaţie să afle că atmosfera personală repulsivă este, şi ea, la fel 
de „magnetică” - doar că este de sens opus. Aceasta nu ar trebui să ne 
surprindă, dacă ne vom aminti că şi magneţii se resping, în anumite 
împrejurări, la fel de puternic pe cât se atrag, în altele. Există, indiscutabil, şi 
persoane care nu par nici să-i atragă, dar nici să-i respingă pe alţii; acest lucru 
nu influenţează, însă, regula generală. Aceşti indivizi „neutri” au, în general, 
un magnetism slab şi un caracter la fel de slab; cu alte cuvinte, ei nu au 
motivații puternice, țeluri, dorinţe intense şi nici o arhitectură solidă a 
caracterului sau a personalităţii. Fiecare capacitate intelectuală este 
neutralizată de o alta de aceeaşi intensitate, iar rezultatul este o stare neutră, 
„călduţă” - nici cald, nici rece. Urmarea firească a acestei combinaţii este 
faptul că aceste persoane exercită o influenţă neutră asupra celorlalţi, având 
doar o atmosferă personală de mică intensitate şi neutră. Nici nu îi atrag, nici 
nu îi resping pe ceilalţi, pur şi simplu ei îi „suportă” pe cei cu care intră în 
legătură. 

S-ar putea pune întrebarea că, dacă cele afirmate de mine sunt 
adevărate, şi anume că absolut toată lumea are magnetism personal, atunci de 
ce ar trebui să ne preocupe mai departe acest subiect ori să mai cercetăm 


esenţa acestui fenomen? Această întrebare (care apare frecvent, în paranteză 
fie spus) aduce un zâmbet pe chipul celor care ştiu despre ce este vorba - atât 
de copilărească li se pare. Pe cât de adevărat este că orice persoană se află în 
posesia unui magnetism personal de o anumită intensitate, este la fel de 
adevărat şi că marea majoritate are o forță magnetică slabă şi, deseori, de 
factură negativă sau indezirabilă. Mai mult decât atât, cei care sunt 
familiarizați cu acest subiect ştiu că până şi cea mai neînzestrată şi negativistă 
persoană poate să îşi dezvolte magnetismul personal până la atingerea, treptat, 
a aceluiaşi nivel şi aceleiaşi calităţi de magnetism pe care o au alţii, mult mai 
avansați decât ea în materie de influențare magnetică. 

Natura magnetismului personal poate fi chiar total modificată, de la 
negativă la pozitivă, de la indezirabilă la atrăgătoare, prin atentă observaţie şi 
practică, urmând indicaţiile pe care vi le voi oferi în această lucrare. Mai mult 
decât atât, oricine are suficiente voinţă, perseverenţă şi hotărâre poate să 
progreseze de la un magnetism iniţial slab, spre capacităţi magnetice 
formidabile. Acest proces reclamă însă perseverenţă şi constantă practică, 
până la atingerea unui anumit nivel, precum şi o voinţă nestrămutată. Oricine 
îşi poate spori fără dificultate nivelul de intensitate a magnetismului personal 
şi, cu atât mai uşor, schimba natura atmosferei personale, însă premiul cel 
mare este rezervat celor care vor persevera până la capăt şi vor continua 
încrezători exerciţiile. Acest lucru este, fireşte, valabil nu numai în privinţa 
magnetismului personal, ci şi pentru orice altceva doriţi să obţineţi în viaţă. 
Nu există o cale uşoară pentru nimic din ceea ce merită cu adevărat a fi 
dobândit; trebuie să trudim pentru ceea ce ne dorim. Victoria nu este a celor 
lipsiţi de voinţă şi superficiali, ci a celor stăruitori şi conştiincioşi care vor 
persevera până când vor reuşi. 

În această cărticică vă voi destăinui secretul magnetismului personal, 
dar vă revine dumneavoastră înşivă sarcina să decideţi ce nivel de 
performanţă doriţi să atingeţi. Eu vă ofer instrumentele cele mai bune şi 
instrucţiuni pentru utilizarea lor - restul îl veţi face dumneavoastră. Voi mai 
adăuga, totuşi, că succesul trebuie să încununeze eforturile dumneavoastră, şi 
o va şi face, dacă veţi urma aceste instrucţiuni cu atenţie, insistent şi 
perseverent. Este tot ce pot să vă ofer - restul depinde de dumneavoastră. 


II. POLII MENIALI ŞI FIZICI 


Unii autori ai lucrărilor despre magnetismul personal au făcut eroarea 
să considere că secretul său constă în fenomenul telepatiei sau al transferului 
gândului. Ei au fost atât de entuziasmați de aspectele spectaculoase ale fazei 
mentale a magnetismului personal, încât le-a scăpat cu totul din vedere 
complementarul acestuia, şi anume polul fizic al personalităţii magnetice. 
Această a doua fază este la fel de importantă ca cea mentală, iar persoana care 
doreşte să-şi cultive şi să-şi dezvolte magnetismul personal trebuie să acorde 
acestui al doilea aspect aceeaşi atenţie şi practică însufleţită ca şi primului. 

Există două faze distincte sau poli ai personalităţii magnetice: (1) 
mental şi (2) fizic. Nu uitaţi acest lucru, întrucât succesul dumneavoastră va 
depinde de coordonarea energiei ambilor poli. 

Multora această idee de existenţă a unei a doua faze - fizice - a 
magnetismului personal, li se va părea bizară, obişnuiţi fiind cu opinia 
preluată din diverse învățături, după care magnetismul ar fi pur şi simplu un 
fenomen mental. Pe măsură, însă, ce vom înainta în studiul subiectului acestei 
cărţi, sper să vă conving fără umbră de îndoială că acest al doilea pol al 
magnetismului personal există cu adevărat şi că este la fel de puternic ca şi 
primul - faza sau polul mental. Fiinţa umană este un organism dual în ambele 
sale forme de manifestare, mentală şi fizică, minte şi trup; în mod asemănător, 
propria sa energie se compune din două faze sau doi poli distincţi, fiecare 
sincronizându-se cu celălalt în procesul manifestării energiei şi al obţinerii 
anumitor efecte. Unele persoane au mai mult magnetism mental, în timp ce 
altele au mai mult magnetism fizic; cel care manifestă în realitate nivelul cel 
mai înalt de magnetism personal este acela care şi-a dezvoltat ambii poli ai 
activităţii, ambele faze de magnetism - atât fizic, cât şi mental. 

Polul sau faza mentală a magnetismului personal depinde, ca forţă şi 
energie, de capacitatea minţii de a crea unde-gând şi de a le proiecta în 
exterior, în atmosfera personală a individului, şi chiar mai departe de aceasta, 
atunci când este necesar. Acest magnetism mental, atunci când este însoţit şi 
de magnetismul fizic generat de celălalt pol al activităţii magnetice, 


influenţează puternic persoanele care intră în sfera de influenţă a acestor 
unde-gând. În condiţiile unui magnetism fizic insuficient, aceste unde-gând nu 
vor avea energia necesară pentru a produce rezultatele dorite. Se pare că 
magnetismul fizic este necesar pentru „a concretiza” magnetismul mental, tot 
aşa cum magnetismul mental este indispensabil pentru „a insufla viaţă” 
magnetismului fizic. Cele două laturi ale magnetismului trebuie să conlucreze 
pentru obţinerea celor mai bune rezultate. 

Nu demult, transmiterea către discipol a cunoştinţelor legate de faza 
mentală a magnetismului personal era destul de anevoioasă, într-atât de 
neobişnuită i se părea întreaga chestiune. Acum, însă, când s-a scris şi s-a 
dezbătut atât de mult asupra unor probleme precum telepatia, transferul 
gândului şi puterea minţii, omul obişnuit este atât de bine informat asupra lor, 
în linii mari, încât îi este mai uşor să înţeleagă detaliile specifice ale puterii 
gândului şi modul său de manifestare în cazul magnetismului personal. Acum 
nu mai este nevoie să prezint celor dornici de învăţătură un curs sistematic 
despre subiectul general al telepatiei, pentru a-l aduce mai aproape de cel 
particular al magnetismului personal. În această carte voi pleca de la ideea că 
fiecare cititor posedă deja câteva cunoştinţe despre telepatie şi transfer al 
gândului; prin urmare, nu voi mai consuma timp şi spaţiu revenind asupra 
unui subiect familiar. Cred, totuşi, că ar fi bine să punctez pentru 
dumneavoastră câteva dintre cele mai noi date ştiinţifice legate de transferul 
gândului. 

Ştiinţa a descoperit că, în procesul gândirii, creierul uman generează 
şi consumă o anumită cantitate de energie din țesutul nervos. Producerea şi 
utilizarea acestei energii degajă căldură şi, astfel, duce la creşterea 
temperaturii în anumite regiuni ale creierului, fapt care poate fi demonstrat 
practic cu ajutorul unor instrumente de măsură de mare precizie. Prezentă în 
orice creier normal, această energie reprezintă o forţă - în adevăratul sens al 
cuvântului - la fel ca şi electricitatea sau magnetismul obişnuit al magnetului 
natural, şi funcţionează, practic, după aproape aceleaşi legi şi reguli care le 
guvernează pe acestea din urmă. Asemenea electricităţii sau magnetismului 
obişnuit, nu este limitată la punctul în care a fost generată, ci poate - şi chiar 
asta face - să se propage în zonele învecinate. Cu alte cuvinte, energia 
gândului emisă de creierul unei persoane depăşeşte limitele acestuia, dă 
naştere unei atmosfere-gând în jurul persoanei respective şi produce un 
anumit efect asupra creierelor celor care intră în câmpul ei energetic. 

Prezenţa radioactivităţii la câteva elemente chimice, în special la 
radiu, a determinat ştiinţa să studieze problema manifestării radioactivităţii şi 
la alte substanţe chimice. Rezultatul a fost mai mult decât surprinzător, 
deoarece ştiinţa modernă anunţă că orice substanţă este radioactivă, înțelegând 


prin aceasta că oricare substanţă radiază constant energie spre exterior. 
Această descoperire duce la concordanța informaţiilor - până atunci izolate - 
despre fenomene precum transferul gândului etc., iar în prezent se acceptă ca 
un fapt demonstrat că creierul uman este puternic radioactiv şi emite în mod 
constant în exterior curenţi de energie radioactivă. Se constată acum că 
aceleaşi legi care dictează modul de acţiune a radiului guvernează şi 
activitatea creierului uman. Această concluzie simplifică problema, aducând 
tema transferului gândului în câmpul general al ştiinţei, departe de domeniul 
misticismului. Subiectul este acum predat şi studiat, pe baze ştiinţifice, în cele 
mai mari centre universitare din lume şi se fac continuu noi descoperiri în 
privinţa sa. 

Polul fizic al magnetismului personal nu se află în țesuturile, sângele 
sau oasele corpului - acestea nu sunt decât mecanismul brut, prin intermediul 
căruia elementele mai subtile ale organismului uman se deplasează şi 
acţionează. Polul fizic poate fi însă găsit în acea componentă minunată 
cunoscută ca fiind sistemul nervos. Acesta este minunat, în sine, ca şi creierul, 
iar rolul său în magnetismul personal este la fel de important. 

Suntem atât de înclinați să considerăm nervii drept o parte 
componentă a corpului, încât ne este oarecum dificil să acceptăm ideea că 
sistemul nervos constituie un subansamblu al sistemului mental, la fel ca şi 
creierul. De fapt, sistemul nervos este alcătuit, practic, din aproape exact 
acelaşi gen de substanţă ca şi creierul. Mai mult decât atât, sistemul nervos 
generează un tip de energie foarte asemănătoare celui emis de creier. Acesta 
este motivul pentru care ştiinţa modernă consideră că, de fapt, creierul şi 
sistemul nervos nu sunt decât părţi ale aceluiaşi întreg şi funcţionează după 
aceleaşi legi generale care trebuie considerate ca aflându-se în corelaţie. Cel 
care studiază problema magnetismului personal ajunge curând să accepte 
acest punct de vedere, atunci când constată rolul important pe care îl joacă 
marii centrii nervoşi în manifestarea magnetismului personal. Prin urmare, 
deşi descriu magnetismul sistemului nervos prin termenul de „fizic”, iar pe cel 
al creierului prin termenul de „mental”, fac acest lucru numai pentru ca 
ambele să fie mai uşor de distins în procesul de instruire. În ultimă instanţă, 
totuşi, cele două nu sunt decât părţi componente ale unuia şi aceluiaşi lucru: 
doi poli ai aceleiaşi surse de energie. 

Sistemul nervos al ființei umane este, într-adevăr, un mecanism 
complex. Componenta sa de bază este măduva spinării, care este adăpostită 
într-un canal aflat în coloana vertebrală (şira spinării) şi este legată direct de 
trunchiul cerebral din cutia craniană. Din măduva spinării pornesc multe 
mănunchiuri de nervi, în perechi, se ramifică în mănunchiuri tot mai mici 
care, la rândul lor, se ramifică în altele şi mai mici, până când fiecare părticică 


din corp este conectată, prin intermediul lor, la trunchiul nervos principal. Alte 
mănunchiuri principale de nervi coboară în trunchi, separate de sistemul de 
legături al măduvei spinării, deşi conectată la aceasta din urmă prin conexiuni 
nervoase. În diferite părţi ale corpului se află cantităţi semnificative de 
substanţă nervoasă, formându-se o împletitură sau o reţea de nervi, aceşti 
centri purtând denumirea de plex sau plexuri; cel mai important dintre acestea 
este „plexul solar” - situat chiar în spatele fosei stomacale. Plexul solar joacă 
un rol foarte important în existenţa unui individ, atât de important încât o 
lovitură puternică în acest loc îi poate provoca moartea. 

Sistemul nervos nu transportă numai informaţii de la diferite organe 
către creier, ci serveşte şi la transmiterea comenzii de mişcare a diverselor 
părţi ale corpului. Pe scurt, nici o parte a corpului nu se poate mişca în lipsa 
impulsului nervos. Când nervii dintr-o anumită zonă a corpului sunt paralizaţi, 
acea parte devine imobilă. După cum vedeţi, sistemul nervos este numai o 
componentă a vastului complex producător de energie care este corpul uman - 
la fel cum tot o componentă a sa este şi creierul. Reţineţi acest lucru, pentru că 
este unul dintre secretele cele mai importante ale magnetismului personal. 

Atunci când vă veţi aminti că această energie nervoasă se propagă în 
afara limitelor impuse de corpul fizic, la fel ca şi în cazul energiei produse de 
creier, veţi începe să vă daţi seama la ce mă refer când susţin existenţa celui 
de-al doilea pol al magnetismului personal, şi anume a polului „fizic”. Acesta 
este, în realitate, emisia de magnetism generată şi radiată de sistemul nervos 
şi, în special, de centrii majori ai plexurilor. Cred că acum începeţi să prindeţi 
ideea; am încercat să evit cu grijă termenii ştiinţifici, de specialitate şi m-am 
exprimat în modul cel mai simplu. 


III. FAZA MENTALĂ 


Faza mentală a magnetismului personal constă din două manifestări 
sincronizate ale forţei mentale, după cum urmează: 

(1) menţinerea anumitor stări mentale până în momentul în care 
atmosfera mentală devine saturată de vibraţiile acelei stări; 

(2) proiecția conştientă a curenților mentali din centrii creierului, prin 
acţiunea voluntară a individului. 

Voi trece, în cele ce urmează, la descrierea detaliată a formei de 
manifestare a acestor două faze mentale. 

Toţi cei care cunosc subiectul ştiu că natura atmosferei mentale a 
oricărei persoane depinde exclusiv de nota dominantă a stării mentale în care 
se află. Atmosfera mentală a unei persoane optimiste şi plină de speranţă este 
alcătuită din vibrații similare, impregnate de speranţă şi bună dispoziţie, care 
tind să influenţeze şi să producă efecte asupra altor persoane care intră în sfera 
de influenţă a atmosferei sale personale. În mod asemănător, atmosfera 
mentală a cuiva posomorât, deprimat, este alcătuită din vibrații de natură 
pesimistă şi deprimantă, care influenţează în acelaşi sens persoanele care vin 
în contact cu primul. Şi, în mod asemănător, tot ce se află în starea mentală a 
unei persoane se va manifesta în atmosfera sa mentală şi, prin urmare, îi va 
influenţa pe cei care vor veni în contact direct cu aceasta. 

Adevărul afirmațiilor de mai sus va deveni evident oricui va acorda 
acestei probleme câteva clipe de gândire, amintindu-şi, totodată, senzațiile 
încercate atunci când a intrat în contact cu diverse persoane. Îşi va aduce, 
poate, aminte că unele i-au lăsat o impresie de deprimare, inerție, ratare etc., 
iar altele - de veselie, prietenie, încredere şi bunăvoință. 

Atmosfera care înconjoară anumite persoane poartă o asemenea 
amprentă, încât ne îndeamnă, parcă, să le lăsăm în pace şi să nu susţinem în 
nici un fel propunerilor lor de afaceri. Alţii, în schimb, ne molipsesc cu 
încrederea şi convingerea lor, dându-ne senzaţia că am dori să intrăm în relaţii 
de afaceri cu ei. Unele persoane ne lasă impresia că ne-am aflat, pentru o 
clipă, în prezenţa unei târâtoare şi, deseori, ne reprimăm cu greu un fior de 


dezgust, pe când altele ne trezesc impresia că cel din preajmă este un bun 
prieten şi ne putem baza pe el în calitate de om serviabil şi camarad de 
nădejde. De ce oare ? 

Nu din cauza spuselor acestora deoarece, după cum ştim, unele dintre 
persoanele cele mai alunecoase sunt, de multe ori, buni şi versaţi oratori, iar 
unii dintre oamenii cei mai de încredere sunt deseori foarte reţinuţi, ba chiar 
„scumpi la vorbă”. Adevăratul motivul nu se ascunde în cuvinte, ci mult mai 
adânc. Este mai degrabă „senzația? pe care o simţim atunci când venim în 
contact cu alţii, decât informaţiile oferite de propria rațiune. Această senzaţie 
apare prin înregistrarea, de către creierul nostru sensibil, a vibraţiilor-gând ale 
atmosferei personale a celuilalt. Acestea din urmă se pot sesiza chiar şi în 
locuinţa, magazinul sau în alte locuri pe care obişnuieşte să le frecventeze 
persoana respectivă, care sunt influențate de vibraţiile-gând ale atmosferei 
sale personale. Aţi remarcat vreodată că anumite locuinţe produc asupra 
dumneavoastră o senzaţie de tristeţe sau nefericire - dacă nu şi mai rău - pe 
când altele par să emane un aer de vitalitate şi bună dispoziţie, fericire şi 
satisfacţie? Acest fenomen se constată în aceeaşi măsură, chiar dacă locuinţa 
respectivă a rămas un timp neocupată, atât sunt de intense vibraţiile mentale 
ale atmosferei celui sau celor care au locuit-o anterior. În mod similar, unele 
birouri şi locuri de muncă sunt atât de saturate de vibraţiile atmosferei 
personale ale ocupanților lor, încât poţi fi influenţat cu agresivitate de aceste 
vibrații, din momentul în care intri pe uşă. Cineva îşi poate disimula gândurile 
prin ceea ce spune sau prin mimică, însă vibraţiile mentale ale atmosferei sale 
personale îl va da deseori de gol. 

Acestea sunt adevăruri care nu ar trebui să mai necesite alte 
argumentări - propria dumneavoastră experienţă ar trebui să fie suficientă; ar 
fi bine să reţineţi această informaţie prezentă în mintea dumneavoastră, în 
timp ce înaintăm cu expunerea. Multe persoane ne fac o impresie nedefinită, 
din cauză că stările lor mentale sunt atât de amestecate, inconstante şi 
pasagere, încât se neutralizează una pe alta, nereuşind să imprime o nuanţă 
coloristică limpede atmosferei personale. Atmosfera personală cea mai 
puternică aparţine indivizilor având sentimente, dorinţe şi sentimente intense - 
pozitive sau negative - pentru că aceştia au stări mentale puternice şi stabile 
care impregnează atmosfera lor personală atât de dinamic, încât cineva care se 
concentrează asupra acestor detalii nu se poate să nu le observe. 

Un moment de gândire vă va demonstra că, dacă toate acestea sunt 
adevărate - şi vă veţi da seama de asta când vă veţi apleca mai atent asupra 
subiectului -, atunci ar fi bine ca nimeni să nu menţină stări mentale de natură 
să inspire senzaţii indezirabile altor persoane. Ar trebui cultivate, în schimb, 
stări mentale menite să trezească senzaţii agreabile în cei cu care venim în 


contact. Un număr mare de capitole din prezenta lucrare vă va învăţa să 
declanşaţi în dumneavoastră înşivă exact acele stări mentale care să provoace 
efectul dorit asupra celorlalţi; acesta este încă unul din cele mai mari secrete 
ale magnetismului personal. 

Nimeni nu trebuie să se descurajeze dacă a creat şi poartă cu sine o 
atmosferă personală indezirabilă, pentru că aceste lucruri pot fi remediate: se 
poate modifica în totalitate natura unei stări mentale, transformând astfel o 
atmosferă personală, din foarte rea, în foarte bună. Este adevărat că acest 
proces reclamă multă muncă, perseverenţă şi răbdare, însă răsplata este atât de 
gratificantă, încât merită să i se dedice timp şi atenţie. Deşi principiul de bază 
este foarte simplu, este nevoie de hotărâre şi voinţă pentru obţinerea celor mai 
bune rezultate, în special atunci când anterior au existat situaţii nefavorabile. 

A doua modalitate în care funcţionează magnetismul personal - cea a 
proiecției conştiente a curenților mentali din centrii creierului prin acţiunea 
voluntară a individului - presupune, de asemenea, ceva efort din partea celui 
care doreşte să-şi creeze o atmosferă personală puternică. 

Principiul acestei a doua forme de acţiune mentală se bazează pe 
utilizarea voinţei în proiecția conştientă a curenţilor-gând. Acest principiu se 
aplică atât în cazul stimulării atmosferei personale, cât şi în situaţiile în care se 
încearcă producerea unui anumit efect asupra gândurilor altei persoane. 

Pe cât de adevărat este faptul că natura stărilor mentale ale unei 
persoane va nuanţa şi va imprima o natură similară şi atmosferei sale 
personale, care, la rândul ei, va produce un efect concret asupra altcuiva aflat 
în sfera ei de influenţă, este la fel de adevărat şi faptul că efectul unor 
asemenea vibrații mentale poate fi amplificat vertiginos, prin întrebuinţarea 
voinţei în direcţia proiecției conştiente la care ne-am referit anterior. Stările 
mentale creează atmosfera mentală, este adevărat, însă acţiunea voinţei 
proiectează vibraţiile cu putere în exterior, energizează atmosfera personală în 
ansamblu şi intensifică efectul obţinut. 

Este ca şi cum aţi crea o rezervă semnificativă de magnetism mental 
în creier şi i-aţi conferi calitatea şi culoarea dorite prin natura stării 
dumneavoastră mentale. Aceasta va avea drept consecinţă firească 
producerea, în jurul dumneavoastră, a unei atmosfere personale sau aure, care 
va fi percepută de cei din jur. Imaginaţi-vă, însă, puterea mult sporită şi 
efectul obţinut prin utilizarea voinţei în proiecția şi deplasarea în exteriorul 
creierului a acestor vibrații mentale. Veţi observa imediat cum această acţiune 
volitivă va avea tendinţa să energizeze şi să accelereze vibraţiile atmosferei 
dumneavoastră mentale. Veţi putea obţine acest efect oricând veţi alege să o 
faceţi, utilizând metodele descrise în această carte. 

Vă veţi da din nou seama, după un moment de gândire, cât de 


puternic va acţiona acest efect asupra oricărei persoane, dacă vibraţiilor 
atmosferei noastre personale li se va adăuga energia unui curent special al 
forţei mentale, direcționat treptat şi insistent asupra minţii celuilalt, prin efort 
voluntar. Observaţi unde doresc să ajung? Întâi influenţaţi persoana respectivă 
prin intermediul atmosferei personale energizate, după care, chiar în 
momentul în care aceasta se află în cea mai favorabilă stare de receptivitate, 
descărcaţi asupra ei un „proiectil” psihic care va pătrunde, cu o forţă imensă, 
chiar în centrul minţii ei. 

La prima vedere, aceasta ar putea părea o tehnică foarte obositoare, 
care ar necesita un mare efort de voinţă din parte dumneavoastră. Nu este 
cazul, deoarece curenţii gândului sunt foarte reactivi la acţiunea voinţei asupra 
lor; principalul lucru pe care îl aveţi de făcut este să vă concentrați voinţa cu 
multă hotărâre asupra sarcinii pe care doriţi să o îndepliniţi, iar curenţii 
gândului vor parcurge singuri canalul astfel creat pentru ei. Este ca şi cum aţi 
ochi bine cu o armă şi apoi aţi permite forței prafului de puşcă să îndrepte 
glonţul spre ţintă, sau ca şi cum aţi ţine capătul unui furtun fixat exact în 
direcţia în care doriţi să se îndrepte şuvoiul de apă şi, iată, când apa este 
pornită, aceasta ajunge direct în locul dorit, la un oarecare interval de timp 
după ce a ieşit din capul furtunului. 

Oamenii remarcabili din toate timpurile şi-au întrebuințat voinţa în 
acest mod, pentru a crea în jurul lor o atmosferă personală puternică, dar şi 
pentru a produce o impresie marcantă asupra celor pe care doreau să-i 
influenţeze. De cele mai multe ori, ei nu au înţeles pe deplin natura forţelor pe 
care le puneau în mişcare, dar le era foarte clar cum să o facă, chiar dacă nu 
prea sesizau de ce. Data viitoare când veţi veni în contact cu un om important 
observaţi-l şi încercaţi să vedeţi modalitatea prin care îşi direcţionează forţa 
mentală de care v-am vorbit. Sigur, însă, că mult mai important decât studiul 
altor persoane este să cultivați arta de a face singuri acest lucru; este ceea ce 
voi încerca să vă învăţ. Abordaţi cu încredere acest subiect, iar capacităţile 
care se vor dezvolta în dumneavoastră vă vor aduce succesul. 


IV. FAZA FIZICĂ 


Faza fizică a magnetismului personal depinde de două manifestări 
sincronizate ale forţei mentale, după cum urmează: 

(1) generarea în cadrul sistemului nervos a unei mari rezerve de forţă 
mentală; 

(2) proiecția conştientă, voluntară, a acestui surplus de forţă mentală 
în atmosfera personală şi, în anumite condiţii, chiar la distanţe mai mari. 

Prin „forţă mentală”, în accepțiunea folosită în paragraful anterior, 
înţeleg acea formă de energie stranie şi plină de mister care coordonează toate 
mişcările fizice şi, în acelaşi timp, pare să fie mai presus de aspectul fizic în 
sine. Forţa mentală este „ceva” foarte diferit de materia care compune 
sistemul nervos. Acesta din urmă, de la măduva spinării până la filamentul 
nervos cel mai delicat, este, în cel mai bun caz, doar un sistem de fire, relee 
etc. prin care circulă forţa mentală sau „rezervoare” complexe în care aceasta 
este depozitată. 

Nervii servesc drept fire şi cabluri prin care circulă forţa mentală, 
pentru a imprima mobilitate diferitelor părţi ale corpului pe care dorim să le 
mişcăm. În anumite părţi din creier se află mari „rezervoare” de forţă mentală 
- aşa cum sunt şi formațiunile mari de substanţă nervoasă numite plexuri, 
dintre care cele mai importante sunt plexul solar şi plexul sacral. 

Manualele obişnuite de fiziologie trec peste problematica naturii reale 
a forţei mentale, pentru că autorii lor nu o cunosc. Ei expediază chestiunea 
spunând: „Ca şi în cazul electricităţii, deşi îi recunoaştem pe deplin existenţa 
şi forţa, ignorăm adevărata ei natură.” şi astfel se face că studentul, pentru a 
afla acest secret, este nevoit să se întoarcă spre unii autori ocultişti din trecut 
sau spre continuatorii lor. 

Toţi ocultiştii, antici sau moderni, au recunoscut existenţa unei forţe a 
naturii extrem de subtilă - una dintre forţele „cele mai pure” -, foarte puternică 
prin efect şi acţiune dar care, în acelaşi timp, desfide orice tentativă de analiză 
sau definire. Motivul pentru care ştiinţa nu a fost niciodată capabilă să descrie 
forţa mentală este acela că, precum electricitatea, ea constituie o categorie 


aparte în sine, fiind diferită de orice alt gen de forţă - atât de diferită, încât nu 
poate fi clasificată împreună cu acestea. În unele cazuri, ştiinţa a făcut 
tentativa de a trata forţa mentală drept o secreție a substanţei nervoase; este, 
însă, un lucru la fel de necugetat ca şi anecdota cu filozoful materialist care a 
încercat să definească gândirea ca fiind „o secreție a creierului”, folosind 
modelul după care bila este o secreție a vezicii biliare. Asemenea definiţii 
aduc un zâmbet pe faţa celui care cunoaşte adevărul. 

La polul opus, ocultiştii, deşi nu au încercat să definească forţa 
mentală (recunoscând-o ca făcând parte dintr-o categorie proprie numai ei), au 
reuşit totuşi să-i descopere originea şi ne-au oferit informaţii valoroase despre 
modul ei de utilizare. I-au dat multe denumiri, cum ar fi: „forţă vitală”, 
„energie vitală”, „forţa vieţii”, „fluid vital”, „fluid magnetic” etc., iar 
popoarele orientale au folosit termeni precum: „prana” sau „energie akaşică”. 
Sub toate aceste apelative, însă, ocultiştii au înţeles întotdeauna unul şi acelaşi 
lucru, şi anume forţa mentală. Utilizez denumirea de „forţă mentală” 
pentru că pare să fie specifică sistemului nervos şi nu fiindcă aş dori să 
avansez ideea că îşi are originea în acest loc. Aşa cum veţi putea constata 
imediat, ea are o mult mai înaltă şi mai elementară sursă. 

Vechea şcoală de fiziologie materialistă a încercat să demonstreze că 
forţa mentală, ca şi substanţa trupească, se formează din alimentele pe care le 
ingerăm, fiind rezultatul combustiei lor chimice în organism. Acesta este, 
însă, un adevăr parţial. Deşi este adevărat că există o anumită cantitate de 
forţă mentală în hrana proaspătă (depozitată de-a lungul duratei de viaţă a 
plantei care a servit animalului drept hrană), deşi este la fel de adevărat că o 
parte din această forţă mentală este preluată de persoana care consumă acel 
aliment - mai ales dacă acesta se află în stare proaspătă -, nu este mai puţin 
adevărat că volumul de forţă mentală absorbit pe această cale este mult prea 
redus pentru a oferi individului cantitatea necesară pentru funcţionarea fizică a 
organismului său. Nici infima cantitate de forță mentală obţinută pe această 
cale nu provine din combustia chimică a hranei; aceasta din urmă oferă 
corpului căldură, nu dă niciodată naştere forţei mentale. 

Adevărata sursă a forței mentale este aceeaşi ca şi originea 
electricităţii, şi anume „eterul universal” care umple spaţiul. Asemenea 
electricităţii, această forţă este accesibilă voinţei umane. Atmosfera este 
saturată cu forţă mentală, aceasta fiind preluată, absorbită de sistemul nervos 
şi depozitată în marile sale „rezervoare” de unde, ulterior, se revarsă asupra 
nervilor ori de câte ori este necesar, prin cerinţele fizice sau mentale ale 
individului. 

Dar, veţi întreba dumneavoastră, cum absoarbe corpul forța mentală 
universală, prin ce canale intră aceasta în organismul uman? Răspunsul este 


numai 


simplu şi uşor de observat: la plante, animale şi oameni forţa mentală este 
inspirată în organism. Cu alte cuvinte, procesul respirator - atât la organismele 
superioare, cât şi la cele inferioare - nu are ca scop numai extracția de oxigen 
sau a altor elemente din aer, ci şi acela de atragere a forţei mentale universale. 
Când acest fenomen este bine însuşit, se înțelege mai bine motivul pentru care 
fiinţele vii pier atât de repede când procesul respirației este obstrucţionat. 
Pătrunderea acestui secret al naturii aruncă o lumină mult dorită asupra rolului 
important jucat de respiraţie în menţinerea în viaţă a oricărei creaturi. 

Înainte de a trece la alte consideraţii asupra procesului de absorbţie a 
forţei mentale din atmosferă, vă rog să acordaţi atenţie unei alte probleme 
importante legată de faza fizică a magnetismului personal, şi anume aceea a 
proiecției forţei mentale în afara limitelor sistemului nervos. 

Amintiţi-vă că fiziologii obişnuiţi consideră lipsită de sens ideea că 
forţa mentală poate depăşi limitele sistemului nervos care o conţine; ei 
argumentează că, asemenea electricităţii care străbate cablurile, nici forţa 
mentală nu poate trece decât prin terminaţiile nervoase. Dar este oare 
adevărat, chiar şi numai în cazul electricităţii? Eu sunt convins că nu. Până şi 
cel mai novice în studiul electricităţii ştie că aceasta va trece de la un material 
conductor la altul - trecând, sub formă de scânteie, de partea care lipseşte - 
pentru ca, apoi, să îşi continue drumul de-a lungul noului canal. Chiar şi în 
lipsa scânteii, electricitatea şi magnetismul vor influenţa deseori alte substanţe 
prin fenomenul cunoscut drept „inducţie”, fără ca cele două materiale 
conductoare să se afle în contact. Este un fenomen atât de obişnuit, încât este 
surprinzător că se mai pune încă această problemă. Ceea ce este valabil pentru 
electricitate şi magnetism, din acest punct de vedere, este valabil şi pentru 
forţa mentală: aceasta nu numai că va depăşi barierele sistemului nervos, dar - 
cum se întâmplă în mod frecvent - va influenţa alte sisteme nervoase printr-un 
fel de „inducţie”. 

Nu numai fenomenele de magnetism personal reprezintă dovada 
transmiterii forţei mentale; şi fenomenele „magnetismului uman” (cum a fost 
el denumit), întâlnite în „vindecarea prin magnetism”, constituie o mărturie în 
acest sens - şi care poate fi, de altfel, obţinută de orice om, prin experimentare 
personală. 

Mai mult decât atât, experienţa individuală va aduce dovezi mai mult 
decât suficiente şi grăitoare că anumite persoane, debordând de o forţă 
mentală viguroasă, vor răspândi într-o asemenea măsură energie în jurul lor, 
încât aceasta va fi efectiv perceptibilă celor care le vor saluta, de exemplu, 
strângându-le mâna, sau doar se vor afla în vecinătatea lor. Persoanele la care 
ne referim radiază, pur şi simplu, de sănătate şi vitalitate şi exercită o acţiune 
benefică de vindecare şi un efect înviorător asupra celor care intră în contact 


cu ele. În mod similar, există persoane mai puţin norocoase, care posedă o 
forţă mentală insuficientă şi care absorb fără să ştie forţa mentală a altora; în 
cazuri ieşite din comun, aceste persoane devin adevăraţi vampiri, absorbind 
forţa vitală a celor din jur. Câţi dintre dumneavoastră nu au întâlnit indivizi 
din această ultimă categorie şi nu au avut ocazia să observe cât de deprimat şi 
epuizat poate deveni cineva, după ce a petrecut un timp în preajma lor? Nu 
este nevoie de argumente suplimentare în acest caz, fiind suficientă experienţa 
personală a fiecăruia dintre noi. 

Ne-am mai putea întreba următorul lucru: dacă forța mentală este 
nelipsită din „eterul universal” şi se obţine din atmosferă, de ce nu sunt toate 
persoanele înzestrate în mod egal cu această energie? Răspunsul este că stilul 
de viaţă al fiecăruia diferă şi, tot aşa cum cineva poate fi rezistent şi viguros 
din punct de vedere fizic, iar altcineva - plăpând şi delicat -, în mod 
asemănător, o persoană poate avea o forţă mentală puternică, iar alta - o forţă 
mentală firavă. Mai mult decât atât: o modificare a stilului de viaţă va avea 
întotdeauna drept consecinţă o variaţie a forţei mentale absorbite şi acumulate 
de către persoana în cauză. Scopul acestei cărţi este acela de a vă arăta cum 
puteţi să intensificaţi forța mentală de care dispuneţi. Obiectivul principal este 
cel de a vă amplifica magnetismul personal, însă veţi constata că starea 
dumneavoastră generală de sănătate şi vitalitatea vi se vor îmbunătăţi cu 
aceeaşi ocazie. 

În afară de faptul că nivelul forţei mentale este determinat de stilul de 
viaţă al individului, acesta din urmă poate ca, prin exerciţii adecvate, să-şi 
„energizeze” într-atât sistemul nervos, încât să intensifice mult activitatea 
forţei sale mentale, făcând-o mult mai disponibilă propriilor necesităţi. Nu 
este numai o problemă de acumulare a unei rezerve considerabile de forţă 
mentală, ci şi de a obţine o cantitate constantă de forţă mentală, iar şi în 
condiţii de activitate intensă, în aşa fel încât aceasta să fie imediat disponibilă 
pentru cerinţele vieţii de zi cu zi. 


V. MAGNETISMUL FIZIC 


Amintiţi-vă cum, într-un moment sau altul, când aţi intrat în contact 
cu cineva având o personalitate puternică - predicatori talentaţi, avocaţi, 
oameni de stat, oratori, oameni de afaceri etc. - toţi cei al căror succes depinde 
de intensitatea impresiei pe care o produc asupra altor persoane, aţi 
conştientizat imediat senzaţia că radiază forţă şi tărie. Aţi putut chiar să simţiţi 
forţa care emana dinspre ei. Acea forţă nu părea să fie doar capacitate mentală 
sau vigoare intelectuală, ci părea să cuprindă şi o componentă fizică. În cazul 
unor figuri istorice marcante, această forţă este atât de intensă, încât par să fie 
întruchiparea însăşi a puterii voinţei, adevărate generatoare dinamice de 
energie vitală, care îi influenţează pe toţi cei care intră în contact cu ele. 

Pentru a putea face deosebirea dintre acest gen de forță şi vigoarea şi 
agilitatea intelectuală, gândiţi-vă la o altă categorie de persoane dotate 
intelectual, şi anume discipoli de valoare, mari scriitori etc. sau alte persoane 
care şi-au dezvoltat o mare forţă intelectuală. De regulă, acestea nu sunt 
personalităţi „magnetice”, conform denumirii curente. Nu radiază şi nu emit 
energie, iar componenta magnetismului fizic este aproape în totalitate absentă 
în cazul lor. Par să fie centri emanatori de puternică energie intelectuală, dar 
nimic mai mult. Eu mă refer aici la acei indivizi la care intelectul şi fizicul 
sunt echilibrate şi combinate armonios, nu la cei la care predomină distinct 
latura „mentală” sau intelectuală. Cunoaşteţi şi dumneavoastră multe exemple 
de acest gen: educatori, predicatori, avocaţi şi studenţi al căror nivel 
intelectual este bine dezvoltat, dar cărora le lipseşte acel „ceva” care 
impresionează alte persoane. 

Tot experienţa anterioară vă va demonstra că o persoană „magnetică” 
este aproape întotdeauna dominată de acel „ceva” indefinibil pe care îl vom 
denumi forță şi energie. Nu este nevoie să fie un zdrahon, o persoană masivă, 
poate fi chiar slab, pipernicit, plăpând şi mic de statură dar, chiar şi acest ultim 
caz, acest individ va fi rezistent şi, asemenea unui resort sub presiune, plin de 
energie latentă. O persoană magnetică nu este una de tipul fragil, lipsit de 
vigoare şi molatec. Am avut ocazia să observ acest gen de persoane magnetice 


uscăţive aflate pe patul de moarte, slăbite de suferinţă, dar chiar şi în aceste 
ultime clipe lăsau impresia unei tării latente de neînfrânt. Celălalt tip de 
persoană magnetică, cel cu o conformaţie voinică, creează aceeaşi impresie de 
forţă şi tărie - un „ceva” în care se acumulează şi de unde radiază forţă şi tărie. 
Nu aţi avut şi dumneavoastră acelaşi gen de experienţe? Aţi văzut vreodată un 
lider cu adevărat important - o personalitate magnetică - ce nu v-a sugerat 
ideea de „forţă” în sensul fizic al cuvântului? Nu cred. 

Atenţie, însă! Nu afirm că forţa mentală fizică reprezintă, de una 
singură, magnetismul personal. Dimpotrivă, mulţi oameni posedă şi radiază 
forţă mentală fizică nefiind, numai din acest motiv, şi personalităţi magnetice 
în adevăratul sens al cuvântului. Nu uitaţi: pentru producerea în deplinătatea 
lui a fenomenului magnetismului personal este necesară combinaţia dintre 
magnetismul mental şi cel fizic. Insist asupra faptului că magnetismul mental, 
în absenţa componentei sale fizice, este precum o minte fără trup - îi lipsesc 
substanţa şi eficienţa. 

Ocultiştii ne înştiinţează că în atmosfera personală a individului - în 
„aura” sa, cum o denumesc ei - sunt prezente nu numai vibraţiile stărilor sale 
mentale împreună cu natura acestora, ci şi vibraţiile magnetismului său fizic 
sau forţa mentală, cum am denumit-o în această carte. Tot ei susţin că, pentru 
cei care şi-au dezvoltat capacităţi paranormale sau de clarvedere, vibraţiile 
forţei mentale pot fi percepute extinzându-se din trup până la 2-3 picioare 
(0,6-1 m) în toate direcţiile, întreaga aură având o formă ovoidală. Se spune că 
are culoarea violet deschis - ca o flamă electrică pală - care freamătă şi 
vibrează asemenea aerului fierbinte ce se ridică dintr-o sobă, ori ca pământul 
în arşiţa verii - o imagine familiară oricui. Maeștrii ocultişti mai susţin că, 
atunci când cineva cu un magnetism puternic îşi utilizează voinţa, forţa sa 
mentală - purtătoarea magnetismului mental al respectivei persoane - poate fi 
percepută ca izbucnind în panglici luminoase, sau fulgerări, în direcţia altor 
persoane lângă care se află în acel moment. Nu pretind că posed acest gen de 
clarvedere eu însumi, dar mărturiile multora dintre prietenii mei care au 
capacităţi paranormale vin să confirme acest lucru - la fel şi scrierile 
ocultiştilor din trecut. În orice caz, oricine va experimenta magnetismul 
personal se va convinge că forţa mentală sau magnetismul personal acţionează 
exact aşa cum v-am descris mai sus, deşi el rămâne imperceptibil vederii 
oamenilor obişnuiţi. 

O altă informaţie importantă preluată de la ocultişti - pe deplin 
verificată prin constatări şi experimente personale - şi care constituie, de fapt, 
unul din stâlpii de bază al teoriei mele despre magnetismul personal, este cea 
referitoare la rolul forței mentale în fenomene ca: telepatia, hipnoza, influenţa 
mentală şi altele similare, fenomene în care mintea unei persoane acţionează 


asupra minţii alteia - aceasta fiind, desigur, una din trăsăturile principale ale 
magnetismului personal. Mă refer aici la ceea ce s-ar putea numi „vitalizarea” 
undelor-gând de către curentul forţei mentale, care este proiectat în acelaşi 
timp cu magnetismul personal. 

Undele-gând, neasociate cu acei curenţi ai forţei mentale de care am 
vorbit, sunt deficitare în privinţa tăriei şi a efectului produs; sunt asemenea 
forţei mentale pure, lipsite de vitalitate şi capacitate de a acţiona. Veţi înţelege 
mai bine sensul acestei afirmaţii prin referirea la un fapt obişnuit. Aţi ascultat, 
poate, multe predici, discursuri sau declaraţii conţinând idei sănătoase şi 
pertinente, susţinute de persoane având o capacitate intelectuală remarcabilă; 
şi totuşi, conţinutul lor vi s-a părut inert, plictisitor, searbăd şi anost. Le 
lipseau vitalitatea, vigoarea şi verva întâlnite în cazul prestaţiei altor oratori, 
Chiar dacă aceştia erau ceva mai puţin inteligenţi decât primii luaţi drept 
exemplu. Am dreptate? Aţi mai observat, poate, şi faptul că personalitatea 
cuiva, considerat îndeobşte drept intelectual, era lipsită parcă de „viaţă”, în 
timp ce alţii, mai puţin „dăruiţi”, radiau pur şi simplu de vitalitate şi energie, 
prin urmare, de forță magnetică. 

Ei bine, aceasta este diferenţa dintre undele-gând simple şi cele 
asociate cu o puternică forță mentală. Primelor le lipseşte „corpul” şi forţa 
vitalizantă, iar la celelalte, acestea sunt prezente din abundență. Meditaţi atent 
asupra acestui aspect până când îl veţi înţelege, pentru că aici se ascunde unul 
din cele două importante secrete ale magnetismului personal. 

O persoană la care forţa mentală este prezentă în mod activ şi care şi-a 
însuşit - în mod conştient sau pe cale inconştientă - arta combinării acesteia cu 
undele-gând personale, va emite cuvinte şi gânduri bine încărcate cu forță 
dinamică, ce ajung până la alţii şi reuşesc să îi influenţeze. Asemenea unui 
obuz puternic cu traiectorie lungă, forţa mentală conduce unda-gând ca un 
glonţ spre ţintă, lovind obiectivul cu o forță nemaipomenită şi producând o 
impresie puternică asupra minţii altora. Se întâlnesc şi persoane ale căror 
vorbe par să aibă o viaţă proprie, într-atât de vie este acţiunea lor asupra 
rațiunii celorlalţi; acestea au o forţă mentală sau un magnetism personal 
deosebit de active, pe care le utilizează în combinaţie cu proprii curenţi 
mentali. Ele lansează această forță mixtă spre audienţă, iar cei ce o 
recepționează sunt pur şi simplu sideraţi de intensitatea ei. 

Cei mai mari conducători ai omenirii au avut bine dezvoltată această 
forţă mentală şi au utilizat-o dinamic. Atunci când luau cuvântul, cei care îi 
ascultau erau aproape constrânşi să execute spusele lor. lulius Cezar şi 
Napoleon Bonaparte sunt două exemple proeminente de oameni care au făcut 
uz de această capacitate; în realitate, oricine domină pune în mişcare sau 
conduce alte persoane, este un exemplu demn de studiat. Cititorul, în măsura 


posibilului, ar trebui să încerce să intre în legătură cu acest gen de persoane, 
astfel încât să observe sau, mai degrabă, să simtă el însuşi efectul forţei 
puternice care emană dinspre acestea. Astfel îşi va da mai bine seama de rolul 
pe care forţa mentală îl joacă în materie de influenţă şi magnetism personal, 
devenind ulterior şi mai ferm hotărât să o dezvolte în propria persoană. 

Unii oameni par să atragă, să concentreze şi să utilizeze în mod 
natural forţa lor mentală de magnetism personal; acestea sunt persoane foarte 
norocoase, fiind scutite de obligaţia de aprofundare a proceselor la care ne-am 
referit. Cei care nu se află în posesia acestui dar înnăscut au posibilitatea ca, 
prin exerciţiu şi perseverenţă, să şi-l dezvolte singuri. Mai mult decât atât, ei 
pot, eventual, chiar să îi depăşească în performanţă pe cei dotați de la natură, 
dacă aceştia din urmă nu înţeleg sursa ori natura forţei lor şi tind să o 
neglijeze sau să abuzeze de ea. Persoanele care şi-o cultivă singure, urmând 
toate regulile şi având deplina înţelegere a ceea ce fac, beneficiază de o 
capacitate mereu intactă şi pot să se refacă imediat după ce-şi epuizează forţa 
sistemului nervos. Cunoaşterea înseamnă putere, iar o aptitudine cultivată şi 
bine dezvoltată este de multe ori mai eficace decât o aptitudine similară 
înnăscută, dar neînţeleasă sau neexersată. 

Începând cu următorul capitol, îmi propun să vă ofer indicaţii de bază, 
simple, pentru amplificarea forței dumneavoastră mentale, acumularea ei şi 
proiecția conştientă a acestei forţe, în scopul vitalizării curenților mentali 
proprii. Procedeul este destul de firesc în sine şi nu presupune iniţierea nici 
unui ceremonial magic sau altceva de acest gen. Se bazează doar pe principii 
fiziologice şi este în deplină armonie cu legile naturii. Odată ce vă veţi fi 
însuşit arta şi ştiinţa preluării şi acumulării forţei mentale, veţi fi surprinşi că 
nu v-aţi gândit niciodată până acum la acest lucru. 

Când veţi dobândi controlul asupra acestei forţe, veţi deveni conştient 
că sunteţi centrul unei energii imense; veţi realiza puterea pe care aţi 
dobândit-o, constatându-i efectul asupra altor persoane. Nu mă refer numai la 
magnetismul personal, ci şi la impregnarea vibraţiilor cu forţă şi energie. Veţi 
observa cum ceilalţi devin conştienţi că simt ceva deosebit atunci când le 
strângeţi mâna sau îi atingeţi, iar această nouă senzaţie îi va surprinde. Nu vor 
înţelege ce anume îi influenţează, dar vor fi conştienţi de prezenţa unei 
senzaţii neobişnuite. Ar fi bine dacă aţi păstra secretul celor ce se petrec 
pentru dumneavoastră înşivă, evitând să daţi impresia că aţi fi o persoană 
diferită de ceilalţi. Veţi dori să inspirați încredere, nu frică, iar stranietatea şi 
misterul provoacă mai degrabă teamă decât încredere. Aşa că, mai bine fiţi 
discret! 


VI. GENERAREA FORŢEI MENIALE 


Revăzând primul paragraf din capitolul IV, veţi constata că am separat 
faza fizică a magnetismului mental în două manifestări sincronizate. O voi 
prezenta în cele ce urmează pe prima dintre acestea, adică generarea în cadrul 
sistemului nervos a unei mari rezerve de forţă mentală. 

În acest context, termenul de „generare” descrie incomplet sensul 
procesului propriu-zis de preluare a forței mentale în interiorul sistemului 
nervos, întrucât acesta este mai degrabă unul de „absorbţie” şi „distribuţie” 
decât de „generare”. Deoarece, însă, ultimul înfăţişează o imagine mai simplă 
a fenomenului, mi s-a părut mai oportună utilizarea lui în acest context, cu 
atât mai mult cu cât mulţi dintre vechii scriitori ocultişti l-au folosit, înaintea 
mea, cu acelaşi sens. 

Se poate considera că procesul de generare a forţei mentale constă din 
două faze distincte şi totuşi, sincronizate şi anume: (1) absorbţia unei cantităţi 
suplimentare de forţă mentală din atmosferă prin diverse metode specifice de 
respiraţie; (2) distribuţia acestui surplus centrilor importanţi ai sistemului 
nervos, care funcţionează ca „rezervoare” de forţă mentală. Voi descrie pe 
rând, în continuare, aceste două faze. 

Prima fază a generării de forță mentală constă, cum am mai spus, din 
absorbţia unei cantităţi suplimentare de forţă mentală din atmosferă, prin 
diverse metode specifice de respiraţie. Toţi preluăm constant forţă mentală din 
atmosferă, în timpul procesului obişnuit al respirației, cantitatea, însă, variind 
de la individ la individ sau, mai exact, în funcţie de deprinderile fiecăruia de a 
respira. Probabil că aţi remarcat deja că persoanele viguroase, puternice, 
respiră aproape întotdeauna din plin - adică adânc şi regulat - în timp ce 
persoanele cu o constituţie mai fragilă respiră, de multe ori, parţial şi 
neregulat. Există, de obicei, o legătură foarte strânsă între respiraţia deplină, 
regulată, starea generală de sănătate şi vitalitatea individului, dar nu mă voi 
opri asupra acestui aspect în momentul de faţă, deoarece nu constituie 
subiectul acestei expuneri. Am atins această idee numai în trecere; cei 
chibzuiţi vor şti să o valorifice. 


Nu intenţionez să vă introduc în subtilităţile filozofiei orientale, în 
complicatele ei tipuri de respiraţie destinate evoluţiei psihice şi spirituale; 
doresc, în acest punct, să vă atrag atenţia asupra curentelor filozofice care stau 
la baza unor practici de respiraţie orientale, pentru că acestea se 
fundamentează pe cele mai solide principii ştiinţifice. Filozofia orientală 
susţine că fiecare stare mentală sau fizică a individului îşi are corespondentul 
într-un ritm special respirator - ritmicitatea şi starea respectivă regăsindu-se 
mereu împreună. O anumită stare mentală sau fizică va face să apară, 
invariabil, acelaşi tip de respiraţie - caracteristic numai acestei stări - şi, 
reciproc (acesta fiind un secret ocult), impunerea deliberată a unui anumit ritm 
respirator va avea aproape imediat drept rezultat apariţia stării mentale sau 
fizice corespunzătoare acestuia. 

Zăboviţi o clipă asupra acestei idei; atunci când sunteţi speriat sau 
supărat, respiraţi într-un ritm diferit decât atunci când sunteţi calm şi senin. 
Fiecărei emoţii, de-a lungul scalei pozitive sau negative, îi corespunde un ritm 
propriu al respirației care însoţeşte, invariabil, emoția respectivă. Mai mult 
decât atât, stări fiziologice diferite se manifestă în ritmuri respiratorii 
corespunzătoare numai lor. Observaţi-vă cu atenţie, examinaţi-i şi pe cei din 
jur şi veţi putea constata că afirmaţiile de mai sus sunt exacte; vă veţi întreba, 
chiar, de ce nu aţi remarcat niciodată până acum aceste fenomene. 

Chiar şi mai puţin cunoscut este corolarul: impunerea deliberată sau 
reproducerea unui anumit ritm respirator, corespunzător unui anumit tip de 
emoție, va avea drept consecinţă experimentarea rapidă a acelei emoţii. Puteţi 
experimenta şi acest fenomen asupra dumneavoastră înşivă. 

Veţi putea constata că numai câteva momente de „respiraţie-supărare” 
sau de „respiraţie-teamă” (dacă vor fi bine simulate sau asumate cu 
seriozitate) vor declanşa rapid experimentarea unei emoţii de tip supărare sau 
teamă, în funcţie de exemplul ales. La polul opus, asumarea deliberată de 
către dumneavoastră a ritmului respirator corespunzător stării de pace, 
stăpânire de sine, va fi suficientă pentru a vă induce starea de spirit selectată. 
În cele de mai sus se ascunde un mare adevăr: este metoda întrebuințată de 
înţelepţii orientali pentru inducerea şi menţinerea acelei stări de calm filozofic 
pentru care sunt atât de renumiţi. În directă legătură cu acest lucru, daţi-mi 
voie să vă amintesc că, atunci când vă străduiţi să vă controlaţi pornirile şi să 
vă păstraţi calmul ca urmare a unei provocări, încercaţi instinctiv să vă 
controlaţi ritmul respirației, care are tendinţa marcată de transformare într-o 
respiraţie accelerată şi sacadată. Atât timp, însă, cât veţi putea menţine un ritm 
calm şi controlat, veţi fi o persoană echilibrată şi stăpână pe sine chiar şi în 
aceste condiţii extreme. 

Revenind la miezul problemei noastre, al absorbției unei cantităţi 


suplimentare de forţă mentală din atmosferă printr-un sistem de respiraţie 
controlată, daţi-mi voie să adaug următoarele: 

(1) există un ritm respirator pe care natura îl utilizează pentru 
refacerea forței mentale a unui sistem nervos epuizat, în urma unei solicitări 
extenuante de natură mentală sau emoţională, sau ca rezultat al unui efort fizic 
extrem; 

(2) o asumare deliberată sau o simulare a acestui ritm caracteristic 
respirator va avea ca efect capacitatea dumneavoastră de a absorbi mai repede 
o cantitate sporită de forță mentală, în scopul utilizării ei în magnetismul 
personal - pentru a vă satura, de fapt, cu magnetism fizic. 

Înţelegeţi ce doresc să spun? În caz contrar, recitiţi paragraful anterior 
de câteva ori, până când veţi pătrunde pe deplin importanţa afirmațiilor pe 
care le conţine; aceste aserţiuni cuprind cea mai importantă parte a 
principiului generării de forţă mentală şi chiar mai mult decât atât, dacă 
sesizaţi acest lucru. 

Ajunşi în acest punct, mă veţi întreba: „Care este acest ritm respirator 
pe care natura îl foloseşte în recuperarea noastră şi poate fi preluat de noi cu 
rezultate atât de strălucite? „ Ei bine, vă voi răspunde cu o altă întrebare: 
„Cum respiraţi în momentul în care începeţi să vă reveniţi după un efort foarte 
intens - emoţional, mental sau fizic - după ce respiraţia - iniţial sacadată - se 
linişteşte din nou?” Dacă veţi trata problema cu seriozitate, veţi răspunde, 
probabil, că începeţi printr-una sau două expiraţii lungi, urmate de o 
succesiune de respiraţii liniştite, calme, lente şi adânci. Poate nu aţi remarcat 
încă, dar ultimele respiraţii liniştite şi adânci au un ritm lent dar regulat - la fel 
de regulat ca legănarea lină a pendulei unui ceas sau ca ticăitul care o 
însoţeşte. Această respiraţie lentă, regulată şi ritmică va mai continua puţin, 
până când vă veţi simţi înviorat şi refăcut, moment în care respiraţia va reveni 
la ritmul ei obişnuit şi tot acest proces va lua sfârşit. 

Ei bine, acesta este exact ritmul de respirare care, asumat în mod 
corect şi bine „simulat”, va avea drept rezultat atragerea către propria 
persoană a unei cantităţi mult sporite de forță mentală din rezervorul 
universal, şi anume din atmosfera înconjurătoare. 

Vă rog acum să nu treceţi mai departe, să recitiţi paragraful anterior. 
Studiaţi-l atent şi învârtiţi-l pe toate părţile în minte, până când îi veţi pătrunde 
pe deplin semnificaţia majoră şi vă va deveni la fel de familiar ca şi cum ar fi 
propriul gând. În cele câteva rânduri la care m-am referit acum se află 
concentrat un adevăr minunat care - utilizat cum se cuvine - vă va transforma 
într-un adevărat geniu al magnetismului fizic. Repet deci: opriţi-vă din lectura 
acestei cărţi, până când veţi fi înţeles în totalitate semnificaţia informaţiei pe 
care tocmai v-am dezvăluit-o. 


Să nu credeţi, însă, că veţi dispune dintr-odată de această capacitate 
formidabilă. Trebuie, mai întâi, să dobândiţi, treptat, ritmul respirator propriu. 
Eu nu pot decât să vă fac să remarcaţi că el există - nu pot să spun: „Inspiraţi 
atâtea secunde; ţineţi-vă respiraţia atâtea secunde; expiraţi atâtea secunde” şi 
aşa mai departe, cum au procedat atâţia instructori (dintre care unii ar fi făcut 
mai bine să se abţină). Fiecare persoană are ritmul ei respirator specific, 
diferenţele provenind din structura şi caracteristicile mentale sau fizice. 

În această privinţă se aplică regula următoare, care este, de altfel, şi 
singura: „Stabiliţi întâi care este ritmul respirator caracteristic pe care natura 
vi l-a atribuit spre folosință în momentele de recuperare după solicitări 
extenuante de natură mentală, emoţională sau fizică şi apoi reproduceţi-l 
intenţionat, prin asumarea deliberată sau simularea circumstanțelor mentale şi 
fizice în care apare. Procedaţi în acest mod, până când acest ritm vi se fixează 
bine în memorie, astfel încât să îl puteţi reproduce cu uşurinţă, instinctiv, 
oricând doriţi”. Recitiţi regula expusă mai sus până când o veţi înţelege în 
totalitate. 

La început, dacă nu sunteţi cumva un actor înnăscut sau unul cu acte 
în regulă, vi se va părea, probabil, dificilă asumarea sau simularea 
circumstanțelor în care apare acel ritm respirator. Perseveraţi, însă, până când 
veţi reuşi să stăpâniţi această tehnică. Nu uitaţi că nimeni nu se naşte învăţat, 
nici în acest caz şi nici în altele. Plasaţi-vă, imaginar, în situaţia de a face faţă 
unui efort intens mental, emoţional sau fizic şi veţi constata apariţia unei 
perioade de recuperare, însoţită de ritmul ei respirator caracteristic. Fiecare 
cititor va reuşi acest lucru în ritmul lui şi va obţine rezultatul descris, dacă va 
lucra cu hotărâre şi perseverenţă în această direcţie. 

Veţi observa că primul indiciu al instalării ritmului respirator de 
recuperare va fi un suspin adânc, urmat de un moment de repaus care, la 
rândul său, va lăsa locul unei succesiuni de inspiraţii şi expiraţii uşoare, 
profunde şi lente, perfect sincronizate, care vor fi însoţite de o senzaţie de 
creştere a puterii şi a vitalităţii minţii şi trupului. Este foarte plăcut de 
experimentat senzaţia de „alinare” şi împrospătare a forţelor, de vitalitate şi 
energizare produsă de acest ritm respirator. 

Când practicaţi acest ritm respirator recuperator cu intenţia de a vă 
odihni, de a căpăta forţe proaspete sau pentru mărirea rezervei de forţă 
mentală, nu cădeţi în capcana, foarte comună, de altfel, a respirării ritmice 
artificiale. Nu comiteţi eroarea de a încerca să numărați în câte secunde 
respiraţi, nu încercaţi să inspirați sau să expiraţi într-un interval mai lung ori 
mai scurt, nu încercaţi să faceţi ca inspiraţia şi expiraţia să aibă durate egale, 
nu reţineţi aerul în piept un timp anume, nu numărați secundele dintre două 
respiraţii; nu faceţi nimic de acest gen. Alungaţi-vă din minte toate aceste 


standarde nenaturale şi abandonaţi-vă în întregime senzaţiei senine, liniştite de 
alinare şi recuperare a forțelor pe care natura o va revărsa asupra 
dumneavoastră, dacă veţi crea condiţiile cele mai potrivite pentru 
manifestarea puterii ei. Nu încercaţi nimic artificial: aveţi încredere că natura 
va îndrepta lucrurile în direcţia cea bună şi lăsaţi totul în mâinile ei. 

Nu este cazul să vă preocupe în acest moment de câte ori pe zi trebuie 
să practicaţi acest exerciţiu pentru a acumula magnetism fizic şi pentru a 
absorbi forţă mentală. Asupra acestui aspect ne vom opri într-unul din 
capitolele următoare, în legătură cu procesul de distribuţie a forţei mentale 
care îl însoţeşte. Tot ce trebuie să vă intereseze acum este să învăţaţi cum să 
realizaţi acest ritm respirator şi să îl exersaţi până când veţi fi capabil să îl 
reproduceţi după dorinţă, cu uşurinţă şi naturaleţe, fără efort sau încordare - 
instinctiv, de fapt. Până atunci, nu are rost să vă bateţi capul cu stadiile 
următoare. 

Şi acum, câteva cuvinte despre aplicarea acestei etape. Nu exageraţi - 
grăbiţi-vă încet! Intraţi într-un proces de evoluţie şi dezvoltare pe care nu 
trebuie să îl acceleraţi prea tare. Lăsaţi natura să facă astfel încât el să devină 
instinctiv şi nu faceţi greşeala de a rupe planta din rădăcini pentru a vedea 
dacă a mai crescut peste noapte. Va creşte. Nu vă îndoiţi de acest lucru. 

Veţi şti când vă aflaţi pe drumul cel bun şi veţi fi conştient de 
progresul pe care îl faceţi, prin apariţia unei senzaţii accentuate de dinamism, 
vitalitate şi energie. 

Amintiţi-vă, în fine, că secretul a tot ce se întâmplă este că aţi 
descoperit modalitatea prin care natura ajută un sistem viu să se recupereze în 
momente de maximă necesitate şi aţi învăţat apoi cum să aveţi acces la aceste 
resurse de energie oricând doriţi, prin aceasta sporind energia de care 
dispuneţi mult peste nivelul obişnuit. Este exact ca şi când aţi fi descoperit o 
sticluţă conţinând elixirul energiei pe care mama natură îl utilizează pentru a 
vă revigora atunci când acest lucru este necesar; aţi învăţat, apoi, că puteţi să 
beneficiaţi de acesta zilnic sau ori de câte ori simţiţi nevoia. Aţi devenit, 
astfel, apt să vă ridicaţi nivelul de energie şi de vitalitate mult deasupra 
mediei. Comparaţia nu este exagerată, deoarece prin dezvăluirea acestui 
mister aţi descoperit cu adevărat elixirul vitalităţii, dinamismului şi energiei - 
desigur, dacă îl întrebuinţaţi corect. 


VII. DISTRIBUŢIA FORŢEI MENIALE 


În capitolul anterior v-am oferit câteva indicaţii despre prima fază a 
forţei mentale, cu referire la anumite tipuri de respiraţie ritmică. Voi trece 
acum mai departe, la instrucţiuni de ordin general, despre distribuţia forţei 
mentale absorbite în cadrul sistemului nervos şi, în special, către marile 
„Tezervoare” de forţă mentală. 

Procesul de distribuţie a forţei mentale urmează în mod firesc, după 
cel de absorbţie, acestea fiind două faze intercorelate ale unuia dintre 
procesele de recuperare întâlnite în natură. Aşa cum procesul recuperator al 
respirării ritmice este modalitatea prin care natura furnizează sistemului viu o 
cantitate proaspătă de forță mentală pentru a o înlocui pe cea uzată în timpul 
unui efort precedent deosebit de intens - mental, emoţional sau fizic - la fel 
este şi procesul absorbției forţei mentale - o altă metodă (sau o metodă 
geamănă) prin care natura distribuie forţa mentală absorbită în toate regiunile 
corpului, fortificând, vitalizând şi stimulând fiecare părticică a sa şi, în acelaşi 
timp, concentrând în mari „rezervoare” ale sistemului nervos o cantitate mai 
mare de forță mentală decât e necesară, pentru viitoare ocazii în care va fi 
nevoie de ea. 

Şi din nou mă veţi întreba: „Cum distribuie natura forţa mentală 
absorbită - aşa cum aţi afirmat mai sus - şi care este modalitatea prin care cei 
care studiază magnetismul personal pot distribui forţa lor mentală absorbită 
sau magnetismul fizic?” Ca şi în cazul întrebării anterioare, vă voi răspunde: 
„Studiaţi natura însăşi şi descoperiţi singuri ce metodă foloseşte”. Să urmăm 
deci acest sfat. 

Cercetând metoda prin care natura distribuie magnetismul fizic sau 
forţa mentală, ce observăm că se întâmplă imediat după ce o persoană devine 
epuizată în urma unui efort mental, emoţional sau fizic - în afară de instalarea 
ritmului respirator caracteristic? Răspuns: însoţind suspinul adânc ce precede 
instalarea ritmului respirator şi, de asemenea, imediat după acesta, apare o 
tendință de „întindere” a muşchilor corpului. Acest fenomen mai poate fi 
constatat şi atunci când ne trezim dimineaţa, cu un căscat, urmat instinctiv de 


întinderea trupului. Simţim nevoia să ne întindem şi după ce am consumat 
forţă mentală citind, ascultând, învățând etc. - de fapt, după orice acţiune care 
a reclamat o atenţie concentrată din partea noastră. Aceasta este succesiunea: 
căscatul, suspinul adânc, respirarea cu măsură şi, în final, întinderea 
muşchilor. 

Vă rog să nu expediaţi această problemă cu o mică ironie sau cu un 
zâmbet amuzat, pentru că această întindere a muşchilor este unul din serviciile 
cele mai importante pe care ni le face natura. Este modalitatea preferată a 
naturii de distribuire către toate părţile corpului a forței mentale absorbite de 
către sistem; astfel, natura transmite un curent vitalizant şi revigorant spre 
zonele în care acesta este necesar. Acest fenomen ascunde şi alte lucruri, dacă 
o să-l luăm în serios: studiaţi semnificaţia acestui proces natural şi aplicaţi-l 
apoi, cu inteligenţă, în strădania noastră de dezvoltare a magnetismului fizic. 
Vom afla, astfel, un important secret al naturii, de care nu ne vom despărţi cu 
uşurinţă odată ce îl vom aplica şi valorifica. 

În primul rând, această „întindere” reprezintă mult mai mult decât o 
manifestare a indolenţei, apatiei sau oboselii. Este un gest instinctiv pentru noi 
apărut ca rezultat al recunoaşterii de către natură a faptului că simţim nevoia 
unei rezerve proaspete de forţă mentală şi al „grabei” sale de a furniza această 
energie. Nu confundați, din greşeală, cauza cu efectul în această situaţie. 

În cazul unei „întinderi” complete, veţi observa existenţa unei duble 
mişcări: 

(1) o extensie; 

(2) o tensionare sau contractare a muşchilor în direcţia revenirii la 
poziţia iniţială a membrelor sau a părţilor trupului care au fost întinse. 

Fiţi atenţi, însă: ambele tipuri de mişcare constituie forme de 
„tensionare” sau contractare a muşchilor. Mişcările musculare de extensie 
rezultă din acţiunea de tensionare sau de contractare a muşchilor opuşi. Unii 
dintre muşchii cei mai importanţi ai corpului sunt aşezaţi în grupuri opuse; în 
timp ce unii folosesc la a depărta membre sau părţi ale trupului de corp, 
ceilalţi le apropie. Vă puteţi baza întotdeauna pe existenţa acestor grupuri de 
muşchi oponenți. Atunci când, prin întindere, mai întâi extindeţi şi, ulterior, 
retrageţi membrele, îmbinaţi tensiunile ambelor grupe de muşchi ce 
acţionează în tandem. În ce scop, vă întreb? Să vedem! 

Intenţia pe care pare să o aibă natura atunci când tensionează muşchi 
opuşi, ca în exemplul de mai sus, pare să fie cea de a „extrage” ceva din 
aceştia. Exact asta şi este: extragerea a ceva anume. A ce? A forţei mentale 
sau a magnetismului fizic uzate, degradate şi epuizate. De ce? În ce scop? 
Pentru ca o nouă rezervă, proaspătă, plină de vitalitate, puternică, de forță 
mentală sau magnetism fizic să poată intra ca să o înlocuiască pe cea veche. 


Este la fel de adevărat şi în cazul epuizării nervoase, emoţionale sau 
musculare, întrucât celulele nervoase, nervii înşişi - dar şi muşchii - sunt 
energizaţi şi revigoraţi de aceeaşi formă de energie, provenind de la aceeaşi 
sursă. Mai mult decât atât, rezerva proaspătă de forţă mentală care pătrunde în 
muşchii şi celulele corpului din marile „rezervoare” ale sistemului nervos le 
lasă pe acestea mai mult sau mai puţin secătuite şi le face să aibă nevoie de o 
cantitate de energie suplimentară, proaspătă şi corespunzătoare calitativ, din 
sursa universală. Pe scurt, procesul de întindere pune în mişcare întreaga 
maşinărie de distribuţie a forţei mentale şi are drept rezultat faptul că întreg 
mecanismul nervos primeşte un nou impuls. 

Acesta este secretul metodei adeptului magnetismului personal de 
distribuire a unei cantităţi suplimentare proaspete de magnetism fizic sau de 
forţă mentală către toate componentele sistemului, după dorință, 
transformându-se, astfel, într-un adevărat dinam de magnetism fizic - dacă 
asta îşi propune. 

Vă asigur, însă, că această metodă descrisă în beneficiul cititorului 
înseamnă mai mult decât simpla „întindere”. Întinderea obişnuită nu este 
decât o formă elementară de distribuţie a forţei mentale. Vă voi atrage atenţia, 
în cele ce urmează, asupra unei extinderi, a unei îmbunătăţiri a acestei metode 
elementare. Aţi auzit, probabil, despre acea formă de exerciţii fizice cunoscute 
în general sub denumirea de „exerciţii de încordare”. În acel set de exerciţii se 
află ascunsă esența unui sistem mult mai eficient. Setul de exerciţii de 
încordare este predat în scopul exersării muşchilor - atât şi nimic mai mult. S- 
a constatat că are efecte foarte bune, că dezvoltă muşchii în mod strălucit şi că 
de el beneficiază întregul corp. De ce? „Oh, sunt doar simple exerciţii”, vă va 
răspunde practicantul acestora. Noi ştim, însă, mai mult decât el fiindcă, în 
timp ce ne dăm seama de beneficiul adus de acest tip de exerciţii fizice în 
sine, înțelegem şi modul în care o succesiune atât de bine elaborată de 
exerciţii trebuie să aibă ca efect o energizare puternică a întregului sistem - 
prin distribuţia forţei mentale - şi, pe cale de consecinţă, să aducă cu sine 
absorbţia unei cantităţi suplimentare, proaspete, de forţă mentală de către 
centrii importanţi ai sistemului nervos care o înmagazinează. Nu-i aşa? 

Avem până acum un avantaj de trei puncte decisive faţă de şcoala 
„exerciţiilor de încordare”, după cum urmează: 

(1) noi precedăm exerciţiile de întindere de exerciţii de respirare 
ritmică, aducând, astfel, în „rezervoarele” noastre o cantitate suplimentară, 
proaspătă, de magnetism sau de forţă mentală; 

(2) începem exerciţiile fără grabă, aproape „leneş”, în concepţia 
noastră „întinderea” fiind o noţiune opusă celei de exerciţii energice de 
încordare - această din urmă metodă fiind utilizată în şcoala „exerciţiilor de 


încordare”; 

(3) înţelegem adevărata cauză a încordării şi, din acest motiv, putem 
să o aplicăm în mod inteligent, în loc să bâjbâim la nimereală. 

Adăugarea respirației ritmice aduce, desigur, un nou şi proaspăt 
impuls acţiunii de distribuire a forţei mentale; aceasta din urmă, de altfel, nici 
nu ar putea fi îndeplinită cu succes în lipsa primei. Dar acest lucru este 
aproape în întregime trecut cu vederea de practicantul exerciţiilor de încordare 
obişnuite, cu excepţia cazului în care acesta, obosit de exerciţiile energice, 
devine nevoit să respire ritmic; în consecinţă, el obţine astfel cel puţin câteva 
din beneficiile acestei metode de respirare. Din momentul în care practicantul 
obişnuit al exerciţiilor de încordare află motivul respirării noastre ritmice, 
poate atinge performanţe până atunci imposibile pentru el. Cu această ocazie, 
el are revelaţia unui alt gen de exerciţii. 

Cei ce studiază împreună cu mine magnetismul personal execută 
exerciţiile de distribuire a forței mentale sau a magnetismului fizic într-o 
manieră cu totul diferită de cea a practicantului obişnuit al sistemului de 
exerciţii de încordare. Acesta din urmă este adus într-o stare de epuizare 
marcată, în ideea că îşi va dezvolta mai bine muşchii în urma unor astfel de 
exerciţii executate cu vigoare. Ca urmare, mulţi dintre aceşti practicanți pierd 
la fel de mult pe cât câştigă în dezvoltare musculară. Cititorii mei, însă, 
urmăresc orice altceva în afara unui ritm îndrăcit de exersare a încordărilor; în 
loc să execute mişcări viguroase, ei lucrează încet, calm şi aproape „leneş”, 
pentru a încorda diverse grupe de muşchi, întinzându-se şi contractându-se 
rând pe rând. Ei au tot timpul ca exemplu procesul natural al „întinderii” şi îşi 
modelează mişcările în totalitate după acest model. Ca o consecinţă firească a 
acestui fapt, nu apare nici un fenomen vizibil de epuizare, de istovire a forţei 
mentale sau a ţesuturilor musculare; dimpotrivă, se manifestă un aflux 
continuu şi o distribuţie a magnetismului dinspre centri către diverse părţi ale 
corpului, ceea ce are drept urmare o creştere sensibilă în dinamism, vitalitate 
şi energie. Diferenţa poate fi deplin înţeleasă numai atunci când sunt 
practicate exerciţiile pe care le-am propus. 

În fine, se poate constata că obţine un efect mult mai mare cel care 
practică orice gen de exerciţii fizice - se înţelege - în cunoştinţă de cauză atât 
a lui „de ce”, cât şi a lui „cum”, a teoriei, cât şi a practicii. Atunci când cineva 
ştie ce este pe cale să realizeze, ce doreşte şi ce se aşteaptă să obţină, atunci 
acel cineva a câştigat o jumătate din bătălie. Fără aceste cunoştinţe risipeşte 
doar energie şi efort, face ceea ce ar fi mai bine să lase nefăcut şi lasă nefăcut 
ceea ce ar trebui să facă. Este foarte adevărată în acest caz - ca şi în altele - 
maxima: „cunoaşterea înseamnă putere”. 

Este oarecum amuzant, dar şi trist, să observi cum aceşti fani ai 


„exerciţiilor de încordare” se epuizează prin mişcări excesiv de energice, în 
acelaşi timp pierzând nouă zecimi din beneficiile câştigate de cei care practică 
exerciţiile de întindere „leneşă”, însoţite de respirare ritmică, pe care şi le 
însuşesc cei care învaţă cu mine. 


VIII. EXERCIŢII 
PENTRU FORŢA MENTALĂ 


Vă voi indica acum câteva tipuri de exerciţii menite să genereze forţă 
mentală sau magnetism fizic, atât pentru etapele de absorbţie, cât şi pentru 
cele de distribuţie, în acord cu principiile generale stabilite în capitolele 
anterioare. 

Absorbţia 

Exerciţiile însele sunt destinate să ofere o nestingherită şi completă 
distribuţie a forţei mentale sau a magnetismului fizic, dar cititorul trebuie să 
ţină întotdeauna cont de faptul că forţa mentală trebuie întâi absorbită, înainte 
de a putea fi distribuită. Absorbţia, desigur, se realizează prin intermediul 
ritmului respirator, după indicaţiile pe care vi le-am oferit deja. 

IMPORTANTI: 

Amintiţi-vă că fiecare succesiune de exerciţii de distribuire trebuie 
precedată şi urmată de practicarea, timp de câteva minute, a respirației 
ritmice. La fel de utilă şi benefică este includerea între exerciţii, la anumite 
intervale de timp, a unor scurte perioade de inspiraţii ritmice. În curând, veţi 
simţi singuri nevoia acestora din instinct. După ce vă veţi fi obişnuit şi veţi fi 
câştigat uşurinţă în practicarea acestor exerciţii de distribuţie, veţi observa că 
aţi devenit foarte senzitiv la influxul de forță mentală care are loc în timpul 
exerciţiilor de respiraţie ritmică şi, în scurt timp, senzațiile dumneavoastră vă 
vor informa asupra momentului precis în care aveţi nevoie să absorbiți mai 
multă forță mentală în timpul efectuării exerciţiului. 

Voi folosi acest moment al expunerii pentru a aminti cititorului că una 
dintre caracteristicile principale ale exerciţiilor mele de forță mentală este 
aceea că îi lipseşte cu desăvârşire artificialitatea fiind, în schimb, caracterizată 
de „naturaleţe”. Eu nu predau tehnici inflexibile de respiraţie - care să fie 
practicate la un anumit interval de timp sau atâtea minute în şir. Vă 
împărtăşesc principiile de bază ale acestei metode - „de ce” şi „cum” - după 
care îl îndemn pe cititor să se ghideze în totalitate după propriile instincte, în 


ceea ce priveşte durata şi frecvenţa exerciţiilor. 

La scurt timp, cititorului îi va intra în reflex această tehnică, la fel 
cum simte nevoia să mănânce sau să bea; în acel moment, va şti exact când 
are nevoie să practice generarea forţei mentale şi cât timp trebuie să execute 
aceste exerciţii. 

Nu uitaţi niciodată îndemnul: „Fiţi naturali!” şi nu veţi avea cum să 
comiteţi erori. Nu prelungiţi niciodată inutil exerciţiile şi nu vă siliţi să le 
executaţi atunci când nu aveţi tragere de inimă. Evitaţi orice introduce un 
element de artificialitate în acest proces. Uneori, poate, trece mult timp până 
să simţiţi nevoia să practicaţi aceste exerciţii, alteori este posibil să doriţi să o 
faceţi foarte frecvent - în fiecare din aceste cazuri, urmaţi-vă instinctul. În 
mod asemănător, puteţi simţi necesitatea să efectuaţi doar pentru o clipă 
exerciţii de respiraţie - ca şi cum aţi lua o înghiţitură de apă; alteori 
organismul vă va cere un interval mai lung de exersare - ca atunci când sunteţi 
foarte însetaţi şi beţi multă apă; din nou, urmaţi-vă instinctul de fiecare dată. 


Exerciţii de întindere 

Voi începe prin a vă atrage atenţia asupra unui tip de exerciţiu care, 
deşi constă dintr-o simplă şi inteligentă „întindere”, se dovedeşte a fi foarte 
benefic. Există multe variante ale acestui exerciţiu. Vă voi împărtăşi câteva 
forme de bază, de la care dumneavoastră veţi putea să extrapolaţi şi să 
inventaţi diverse combinaţii şi variaţiuni pe aceeaşi temă. 

I. Stând întinşi pe spate, ridicaţi mâinile cât puteţi de mult deasupra 
capului şi întindeţi-le, uşor dar insistent, până la amplitudinea maximă. Apoi, 
retrageţi-le uşor pe lângă corp. Repetaţi de câteva ori. 

II. Întindeţi mâinile lateral - depărtându-le şi apoi apropiindu-le de 
corp - de câteva ori. 

III. Întindeţi picioarele în modul descris mai sus - de câteva ori. 

IV. Întindeţi gâtul - de câteva ori. 

V. Întindeţi mâna, apoi degetele, prin mişcarea mâinilor din 
încheietură înainte şi înapoi, încleştând şi descleştând pumnul, apoi pliind şi 
întinzând degetele. 

VI. Întindeţi labele şi degetele picioarelor în acelaşi mod în care aţi 
procedat cu mâinile şi degetele mâinilor. 

VII. Întoarceţi-vă, staţi pe burtă cu faţa lipită de o pernă sau de podea 
şi repetaţi exerciţiile I-VI, din această poziţie. Aceasta va pune în mişcare 
anumite grupe de muşchi care nu au fost întrebuinţaţi anterior. 

VIII. Ridicaţi-vă şi staţi în picioare, cu membrele inferioare depărtate 
unul de celălalt, la o oarecare distanţă, cu mâinile întinse în sus şi în lateral. 
Corpul dumneavoastră trebuie să capete forma aproximativă a literei X. Apoi, 


ridicaţi-vă pe vârfuri şi aplecaţi-vă în faţă, ca şi când aţi încerca să atingeti 
podeaua cu mâinile. 

Repetaţi de câteva ori. 

Veţi fi surprinşi de senzaţia de linişte şi de refacere a forţelor pe care o 
veţi încerca, rezultat al practicării acestor exerciţii simple de întindere. Oricât 
de puţin complicate ar fi, ele au un efect semnificativ. Nu trebuie să scăpaţi 
din vedere faptul că, atunci când tensionaţi acei muşchi în procesul întinderii 
şi apoi al contractării membrelor, eliminaţi, de fapt, vechiul magnetism, 
epuizat, uzat şi absorbiți în locul său o cantitate nouă, proaspătă, de dinamism, 
vitalitate şi energie din „rezervoarele” importante ale sistemului nervos. 

Deveniţi asemenea unui burete care, pentru a absorbi în toată masa lui 
o cantitate proaspătă de apă, trebuie mai întâi stors bine. Procesul de absorbire 
şi distribuire a forţei mentale este, într-adevăr, foarte asemănător cu cel de 
stoarcere şi înmuiere a buretelui. Următoarele „exerciţii de încordare” 
constituie, de fapt, o extensie a exerciţiilor de întindere, mai elaborate şi mai 
complexe, dar care sunt expresia aceluiaşi principiu. Sunt utile pentru 
energizarea diferitelor părţi ale corpului care nu sunt vitalizate în mod activ 
numai prin intermediul simplelor exerciţii de întindere. 


Umeri şi piept 

Staţi în picioare, cu picioarele lipite şi mâinile atârnând pe lângă corp. 
Trageţi umerii în faţă cât de mult vă permit aceştia. Menţineţi această poziţie 
un moment, după care trageţi încet, cât de mult puteţi, umerii în spate. Astfel, 
veţi energiza umerii şi pieptul. 

Pieptul mai poate fi energizat printr-o serie de respiraţii adânci, care 
vă vor umple plămânii cu aer şi, astfel, vor face pieptul să-şi mărească 
volumul. Umerii mai pot fi energizaţi prin ridicarea lor în sus (ca atunci când 
spuneţi „nu ştiu”, dând din umeri), lăsându-i apoi să revină la poziţia iniţială. 


Braţe, încheieturi şi mâini 

Orice exerciţiu simplu care va relaxa şi apoi va contracta muşchii 
braţelor vă va energiza braţele. Răsucirea lor - întâi într-o direcţie, apoi în cea 
opusă - va avea acelaşi efect de energizare. Răsucind încheietura mâinii şi 
mişcând mâinile lejer în spate şi în faţă din încheietură, veţi energiza câţiva 
muşchi şi nervi foarte importanţi din această parte a corpului. 

Încleştarea şi descleştarea mâinilor vor energiza mâinile şi degetele. 
Întinderea degetelor în formă de evantai, apoi lipirea lor unul de celălalt vor 
energiza în totalitate degetele. 


Membre inferioare şi degetele 
de la picioare 


În cazul acestora, urmaţi linia generală a exerciţiilor pentru braţe şi 
mâini menţionate anterior. Poziţia „ghemuit” energizează coapsele. Ridicarea 
degetelor de la picioare şi revenirea lor în poziţia iniţială energizează 
gambele. Alergarea pe loc are ca efect energizarea generală a membrelor 
inferioare. 


Gâtul 

Întindeţi gâtul înainte, cât de mult vă permite acesta, împingeţi-l după 
aceea înapoi până la maxim; întindeţi gâtul lateral - la dreapta şi la stânga - cât 
mai mult; răsuciţi-l spre dreapta, apoi spre stânga - cât de mult vă permite. 
Aceste exerciţii energizează foarte bine gâtul şi nervii importanţi care îl 
străbat. 


Răsucirea şi îndoirea 

Tot ce înseamnă exerciţiu de „răsucire” a diferitelor părţi ale trupului 
le energizează foarte bine. Similar, exerciţiile de „îndoire” sunt, şi ele, la fel 
de bune. 

Nu numai membrele - inferioare şi superioare - pot fi răsucite uşor şi 
eficient, întregul trunchi poate fi răsucit cu uşurinţă. Staţi în picioare, cu 
picioarele la o distanţă de cca. 20-25 cm, cu vârfurile degetelor îndreptate spre 
exterior iar braţele atârnând lejer de-a lungul trupului. Răsuciţi uşor corpul, 
cât de mult puteţi, spre dreapta, gâtul, trunchiul şi coapsele urmărind mişcarea 
corpului. Răsuciţi, apoi, corpul spre stânga, în acelaşi mod. Repetaţi de câteva 
ori. Îndoirea trupului spre dreapta, apoi spre stânga, înainte, şi înapoi 
constituie, de asemenea, un bun exerciţiu de energizare. 

Exerciţiile anterioare ar putea constitui subiectul unei cărţi în sine, dar 
la ce ar folosi acest lucru? V-am oferit, în câteva cuvinte, elementele 
principale ale acestor exerciţii, pe care dumneavoastră le puteţi dezvolta. De 
fapt, aş putea să concentrez principiile generale ale acestor exerciţii în numai 
trei cuvinte: ÎNTINDERE, RĂSUCIRE şi ÎNDOIRE. Gândiţi-vă la ele şi veţi 
vedea că, dacă le veţi aplica în orice mod posibil asupra diverselor părţi ale 
propriului trup, veţi avea oricând la dispoziţie un sistem complet de exerciţii 
de întindere, fără a fi nevoie să achiziţionaţi manuale costisitoare despre acest 
subiect. Nu uitaţi nici că în oricare - şi în toate - seturile de aşa-numite 
„exerciţii de încordare” veţi găsi cele mai bune principii de distribuţie a forţei 
mentale. Şi, mai ales, nu scăpaţi din vedere includerea respirării ritmice, 
conform sugestiilor date anterior. Treceţi acum la treabă şi exersaţi-vă 
imaginaţia în descoperirea a noi variaţiuni şi combinaţii de „întindere, răsucire 
şi îndoire”. Acest lucru vă va energiza şi mintea, în aceeaşi măsură ca şi 
trupul. 


Energizarea plexului solar 

Plexul solar este situat exact în spatele cavităţii stomacului. Poate fi 
energizat prin încordarea muşchilor abdominali. Poate fi puţin mai dificil la 
început dar, cu puţină practică, veţi reuşi să o faceţi foarte bine. Încordaţi şi 
relaxaţi muşchii abdominali de câteva ori, la fiecare exerciţiu. 


Plexul sacral 

Plexul sacral este un alt plex important sau centru principal al forţei 
mentale. Este localizat în faţa regiunii inferioare a coloanei vertebrale - în 
regiunea coapselor. Poate fi energizat prin întinderi, îndoiri şi răsuciri 
specifice acelei regiuni a corpului.O energizare suplimentară a acestor două 
plexuri, în cazul unei vitalităţi scăzute sau al unei slăbiciuni generale, se poate 
dovedi foarte oportună şi benefică, întrucât acestea influenţează direct mari 
regiuni ale corpului şi organe importante. 


IX. PROIECŢIA FORŢEI MENTALE 


Am afirmat, la începutul capitolului IV, că faza fizică a 
magnetismului personal depinde de două manifestări sincronizate ale forţei 
mentale, şi anume: 

(1) generarea forţei mentale; 

(2) proiecția conştientă, prin acţiunea voluntară a individului a acestui 
surplus de forţă mentală în atmosfera personală şi, în anumite condiţii, chiar la 
distanţe mai mari. 

Aţi învăţat despre faza generării de forţă mentală; să ne oprim acum 
asupra celei de-a doua faze - cea a proiecției forţei mentale. 

Dintre toate capacităţile mentale ale individului, voinţa este cea mai 
puternică şi, în acelaşi, timp, cea mai puţin înţeleasă. Este dificilă până şi 
definirea voinţei. Pentru scopul pe care ni-l propunem, însă, este suficient să 
ştim că ea este acea forţă mentală care îi permite omului să facă anumite 
lucruri. Prin intermediul voinţei, omul nu numai că este capabil să execute 
acţiunile obişnuite ale vieţii cotidiene, dar are şi posibilitatea de a săvârşi 
lucruri extraordinare, atunci când învaţă cum să o facă. 

Vechii ocultişti realizau pe deplin forţa covârşitoare a voinţei umane, 
iar învăţăturile lor ne transmit câteva informaţii foarte valoroase în legătură cu 
acest subiect. Una dintre acestea stipulează că, prin utilizarea propriei voințe, 
omul poate nu numai să proiecteze în exterior unde-gând din propria minte, ci 
şi să-şi proiecteze în mod conştient magnetismul personal sau energia vitală în 
acelaşi mod. Descoperirile făcute de cei mai avansați adepţi care studiază 
aceste fenomene în timpurile noastre confirmă spusele vechilor scrieri oculte 
în această privinţă. Sistemul pe care vi-l expun aici este, aşadar, bazat nu 
numai pe cele mai noi descoperiri ale ştiinţei moderne, ci şi pe învăţăturile 
vechi cât lumea ale vechilor maeştri ocultişti. Adevărul nu aparţine unui 
anumit timp sau spaţiu - el este universal. 

Omul obişnuit îşi proiectează magnetismul fizic sau forţa mentală în 
atmosfera - sau aura - sa personală, mai mult sau mai puţin conştient de 
această acţiune, la fel cum merge sau respiră, de exemplu. Aşa s-a obişnuit şi 


nu se mai gândeşte la acest lucru - de fapt, este de obicei inconştient că acest 
fenomen se produce şi ignoră procesul în sine. Deosebirile dintre indivizi în 
materie de magnetism fizic proiectat sau radiat sunt determinate numai de 
intensitatea forţei mentale generate, în absenţa oricărei aptitudini speciale de 
proiecţie a ei. 

Există, însă, şi o a doua categorie de persoane. Acestea, cu toate că nu 
sunt complet informate asupra capacităţii lor de proiecţie a magnetismului 
personal, prin utilizarea frecventă a voinţei, în sensul influenţării altora, 
dirijează spre exterior - cu putere şi fără să fie conştiente de acest lucru - unde 
de forţă mentală. Astfel, atmosfera lor personală devine foarte bine încărcată 
de forță mentală, iar cei care vin în contact cu aceste persoane le pot simţi 
influenţa. Din această categorie fac parte oamenii foarte activi, energici, siguri 
pe ei în mersul vieţii, care, de cele mai multe ori, îi îndrumă pe alţii, în loc să 
aibă nevoie de îndrumare, care comandă în loc să accepte să li se comande. 
Aceştia radiază, în general, suficient magnetism fizic încât acesta să fie 
resimţit de celelalte persoane care intră în contact cu ei şi sunt caracterizați 
drept „oameni puternici”. Nici ei, însă, nu sunt depozitarii celui mai mult 
magnetism fizic. 

A treia categorie de persoane este compusă din indivizi care ştiu, mai 
mult sau mai puţin, că magnetismul fizic poate fi proiectat în afara limitelor 
propriului creier sau trup şi care au fost iniţiaţi în oarecare măsură în arta 
proiecției sale cu ajutorul voinţei. Aceştia se clasifică, începând cu cei care au 
întrezărit măcar o sclipire de adevăr, şi se ajunge, gradat, la nivele superioare - 
la cei care pot fi consideraţi drept maeştri ai acestei arte. Ultimii sunt cei a 
căror forţă este imediat simțită şi recunoscută şi care îi influenţează puternic 
pe cei care intră în contact cu ei. 

Proiecţia magnetismului fizic prin puterea voinţei este, într-un fel, un 
procedeu foarte simplu, alcătuit din două procese şi anume: 

(1) încrederea în sau conştientizarea capacităţii de proiecţie a forţei 
mentale în acest mod; 

(2) voinţa sau comanda propriu-zisă dată forţei mentale ca aceasta să 
se proiecteze. 

La început, poate părea straniu să descoperiţi că „încrederea” poate 
avea ceva de-a face cu acest subiect, dar cu puţină atenţie, vom lămuri această 
regulă generală a psihologiei. lată cum stau lucrurile: voinţa nu acţionează 
niciodată într-o direcţie pe care mintea o consideră imposibilă. Nimeni nu 
încearcă să atingă Luna cu mâna, pentru că raţiunea unui adult refuză să 
creadă că acest lucru este posibil. Un copil, însă, care crede că poate ajunge la 
Lună, îşi va utiliza voinţa pentru a mişca mâna în direcţia astrului. Înţelegeţi? 
Neîncrederea acţionează ca o frână asupra voinţei. 


Dar, veţi obiecta, încrederea copilului nu îl face să atingă Luna. 
Bineînţeles că nu, dar a fost suficientă pentru a-i pune voinţa în acţiune, astfel 
încât aceasta din urmă să imprime mâinii sale o mişcare. Încrederea nu aduce 
obligatoriu după sine realizarea dorinţei, dar înlătură barierele impuse de 
neîncredere, cea din urmă împiedicând orice acţiune reuşită prin intermediul 
voinţei. Câte lucruri nu am putea înfăptui, dacă am putea doar să credem că 
ele sunt posibile! Neîncrederea, însă, acţionează ca o frână, ca un obstacol în 
calea eforturilor depuse de voinţă. 

Când cineva îşi dă seama că posedă această aptitudine, atunci acela, 
de cele mai multe ori, a câştigat pe jumătate bătălia cu ceea ce doreşte să 
realizeze. 

În cazul nostru, persoana din exemplul dat nu trebuie decât să aibă 
suficientă încredere pentru a încerca. Apoi, de fiecare dată când va încerca să 
facă ceva şi va observa că obţine un rezultat, sarcina va deveni mai lesne de 
executat data viitoare. În final, persoana în cauză realizează în întregime 
puterea voinţei, după care totul devine uşor. 

Cel de-al doilea proces - acţiunea de a vrea sau a comanda utilizând 
voinţa - înseamnă exact ceea ce şi spun cuvintele. Cum puteţi „cere” sau 
„comanda? ca magnetismul fizic să intre în atmosfera dumneavoastră 
personală şi să o energizeze? Mă va asculta? - veţi întreba. Sigur că da. Iar 
acţiunea de a cere sau a comanda este, pur şi simplu, acelaşi efort pe care îl 
întrebuinţaţi, instinctiv, atunci când îi cereţi sau îi porunciţi mâinii să se ridice. 
Ce anume face mâna să se ridice? Nu poate să se ridice singură şi nici muşchii 
ei nu au această capacitate prin ei înşişi. Numai atunci când vreţi ca mâna să 
se mişte, lucrurile încep să se manifeste. Simpla acţiune de a voi trimite un 
curent de forță mentală nervilor, apoi muşchilor şi, iată, mâna se ridică. 
Simplu, nu-i aşa? Şi totuşi, este unul dintre cele mai extraordinare lucruri din 
lume; noi, însă, ne-am obişnuit într-atât cu acest fenomen, încât nu mai 
observăm miracolul din el. 

Comanda voinţei dată magnetismului fizic acţionează în acelaşi mod 
ca şi comanda dată mâinii de către voinţă. Chiar aici, în această afirmaţie, 
există ceva care merită reţinut. Nu-i spuneţi, pur şi simplu, mâinii să se ridice. 
Încercaţi cu propria dumneavoastră mână, rostiţi: „Ridică-te”, fără a voi 
propriu-zis ca ea să execute această comandă: nu se va întâmpla nimic. Numai 
atunci când comanda este însoţită de misterioasa forţă a voinţei, apare şi 
mişcarea. 

Nu pot să vă învăţ cum să vă mişcaţi mâna prin voinţă; tot ce pot să 
spun este că trebuie să vreţi ca ea să se ridice şi acum veţi înțelege exact ce 
doresc să spun. Ei bine, atunci, doriţi ca magnetismul fizic să pătrundă în 
atmosfera dumneavoastră personală, în acelaşi mod în care aţi vrut ca mâna să 


se ridice, şi aceasta se va şi întâmpla. 

Dar, veţi spune din nou, poţi vedea mâna mişcându-se şi, astfel, afli 
dacă ordinul a fost sau nu îndeplinit; fluxul de magnetism fizic, însă, nu este 
vizibil. Desigur, dar puteţi simţi fluxul magnetic şi, astfel, puteţi fi siguri că el 
acţionează. 

Fluxul de magnetism fizic devine curând perfect sesizabil şi persoana 
care îl utilizează devine la fel de sigură de radierea lui, ca de căldura ce se 
simte într-o zi dogorâtoare. Este unul dintre acele fenomene care nu pot fi 
explicate, dar care sunt repede înţelese de cei care le experimentează. 

Încercaţi şi veţi deveni curând conştient de afluxul forţei mentale 
dinspre dumneavoastră spre regiunea atmosferei personale sau a aurei, la o 
distanţă de câţiva centimetri în jurul propriului corp. Veţi deveni conştient de 
efectul magnetismului dumneavoastră fizic asupra altora. Veţi putea percepe 
manifestarea şi reacţia altora la puternica influențare magnetică pe care o veţi 
exercita asupra lor. În mod inconştient, ei vă vor semnala că simt forţa 
prezenţei dumneavoastră şi că vă recunosc puterea. Unii cunoscuţi vor avea o 
mimică nedumerită, căci vor deveni vag conştienţi că ceva s-a schimbat în 
dumneavoastră, fără însă să-şi poată explica foarte clar această modificare. În 
acest caz, vă sfătuiesc să nu faceţi eroarea de a le explica, fiindcă este posibil 
să atrageţi critici şi comentarii răutăcioase. Se mai poate întâmpla ca anumite 
persoane să adopte o atitudine defensivă faţă de dumneavoastră sau,uneori, 
chiar ofensivă, în ideea de a se apăra. 

Veţi mai observa efectul vindecător şi fortifiant al magnetismului 
dumneavoastră asupra persoanelor mai sensibile sau bolnave care intră în 
contact cu dumneavoastră. Aceste persoane se vor simţi întremate în prezenţa 
dumneavoastră şi le va displăcea să se îndepărteze. Este posibil să întâmpinați 
oarecare dificultate în evitarea ca acestea să se ataşeze de dumneavoastră, iar 
unele vor încerca să trăiască alimentându-se din magnetismul dumneavoastră. 
Când veţi fi învăţat, însă, arta utilizării forţei minţii sau magnetismul mental, 
veţi fi capabil să vă degajaţi de acest gen de persoane, atunci când este cazul. 
Între timp, însă, veţi putea face mult bine aplicându-le tratamente magnetice, 
fie prin direcționarea conştientă a curentului magnetic înspre ele - prin 
utilizarea voinţei -, fie cu ajutorul mâinii. Magnetismul va goni fără oprelişte 
din mâinile dumneavoastră şi va întrema persoanele slăbite, va avea tendinţa 
să aline durerile etc. Puţină experienţă vă va transforma într-un adevărat 
„vindecător magnetic”, dacă asta veţi dori. 

În materie de strângeri de mână, veţi constata fenomene şi mai 
neobişnuite. Persoanele care vă vor strânge mâna vor avea senzaţia că ceva 
ciudat şi puternic ce emană de la dumneavoastră, deoarece magnetismul 
dumneavoastră se va îndrepta spre ele şi le va străbate trupul, uneori cu 


intensitate mare, alteori - de cele mai multe ori - ca un curent abia simţit. 

Vă veţi putea proiecta magnetismul fizic într-un curent direct, la o 
distanţă destul de mare de corp, printr-un simplu efort de voinţă, îndată ce veţi 
fi învăţat, prin încercări repetate, micile secrete ale acestei practici. 

Nu voi aborda aici utilizarea magnetismului fizic legat de curenţii 
gândului, pentru că acest subiect va fi studiat în capitolele următoare. Dar nu 
aştepţi să ajungem acolo ca să exersaţi - începeţi să lucraţi cu magnetismul 
fizic chiar acum, astfel încât să îl stăpâniţi bine când vom trece la o etapă 
superioară, referitoare la curenţii gândului. Parcurgeţi, cu fermitate, toate 
treptele scării - în acest mod nu veţi aluneca, în timp ce urcați mai sus. 
Înţelegeţi ce vreau să spun? 


X. RADIAȚIA MENTALĂ 


Lăsând deoparte, pentru moment, faza magnetismului fizic sau forței 
mentale şi dezbătând faza magnetismului mental sau a forței gândului, să 
aruncăm mai întâi o privire generală asupra descoperirilor ştiinţifice cele mai 
avansate asupra fenomenelor radiaţiei mentale. 

Ar fi bine pentru dumneavoastră dacă aţi fi pe deplin convinşi de 
realitatea acestui fenomen, înainte de a încerca să vă serviţi de forţa sa, nu 
numai pentru a face dovadă de consecvență şi onestitate, ci şi pentru a vă 
putea elibera de orice îndoială în privinţa acestui subiect. Efectul unei astfel 
de îndoieli ar putea constitui un obstacol sau o frână în faţa voinţei, aşa cum 
am argumentat în capitolul precedent. 

Să ne oprim acum asupra celor scrise de unul dintre cei mai marcanţi 
oameni de ştiinţă, profesorul Ochorowicz, care a produs o efervescenţă de 
minunată, în Paris, prin demonstrațiile sale de psihologie aplicată, fotografie 
mentală şi altele asemenea. Domnia sa afirmă: <<Fiecare fiinţă vie reprezintă 
un centru dinamic. Acesta tinde întotdeauna să propage forma de mişcare care 
îi este caracteristică. Mişcarea propagată suferă transformări în funcţie de 
mediul pe care îl traversează. Mişcarea are întotdeauna tendința să se 
autopropage. Prin urmare, atunci când observăm un lucru de orice natură - 
mecanic, electric, nervos sau psihic - dispărând fără vreun efect vizibil, atunci 
se petrece unul din două fenomene: o transmisie sau o transformare. Unde ia 
sfârşit prima şi unde începe cea de-a doua? Într-un mediu omogen se 
manifestă numai transmisia. Într-un mediu eterogen apare transformarea. De 
exemplu: faceţi să treacă un curent electric printr-o sârmă groasă. Curentul 
trece, dar nu se manifestă nici un alt fenomen. Tăiaţi însă acea sârmă groasă şi 
conectaţi-i capetele la o sârmă subţire: aceasta se va încălzi. Deci o parte din 
curent se transformă în căldură. Faceţi ca un curent de intensitate mare să 
treacă printr-o sârmă şi mai rezistentă sau printr-un electrod foarte subţire, iar 
acesta din urmă va emite lumină. O parte din curent deci se transformă în 
căldură şi lumină. Acea lumină se propagă în toate direcţiile, întâi în formă 
vizibilă - ca undă luminoasă - apoi în formă invizibilă - căldură şi curent 


electric. Plasaţi un magnet în apropiere. Dacă acesta are o forță magnetică mai 
slabă şi este mobil, cum ar fi un ac magnetic, de exemplu, fascicolul luminos 
îl va face să devieze din punctul de echilibru. Dacă este mai puternic şi 
imobil, va devia el, în schimb, fascicolul luminos. Şi toate acestea au loc de la 
distanţă, în lipsa oricărui contact şi fără conductori speciali. Un proces care 
este totodată chimic, fizic şi psihic are loc în creier. O acţiune complexă a 
acestui organ suveran se propagă prin materia cenuşie, la fel ca valurile în apă. 
Privind fenomenul din perspectivă fiziologică, o idee nu este altceva decât o 
vibraţie - o vibraţie care se propagă - şi care, totuşi, nu trece de mediul în care 
se poate manifesta sub acea formă. Va continua să se propage, atâta timp cât 
alte vibrații îi vor permite. Se propagă pe o întindere mai mare, dacă este de 
natură emotivă, ca să folosim o denumire subiectivă; totuşi, nu poate depăşi 
mediul ei de propagare, dacă nu se transformă. Este, însă, la fel de valabil 
principiul după care, ca orice forţă, această vibraţie nu poate fi izolată - ea se 
transfigurează. Gândul rămâne „acasă”, la fel cum reacţia chimică dintr-o 
baterie rămâne în ea şi este reprezentat prin dublura sa dinamică ce se 
numeşte - în cazul bateriei - curent, iar în cazul creierului - nu ştiu cum se 
numeşte, dar oricare i-ar fi denumirea, reprezintă dublura dinamică a 
gândului. Eu am ales termenul de „dublură dinamică”. Fenomenele sunt, însă, 
mult mai complexe: universul nu este nici inert, nici vid. O forţă care este 
transmisă intersectează alte forţe şi, dacă este transformată treptat, câte puţin, 
de obicei se limitează la a aduce modificări altei forţe pe seama celei din 
urmă, fără a suferi transformări perceptibile prin acest proces. Acesta este şi 
cazul particular al forţelor stabile, concentrate, bine susţinute de mediul în 
care se manifestă. Este vorba de echilibru fiziologic, forţă mentală, forţă 
psihică, idei, emoţii şi predispoziţii. Toate acestea transformă mediul 
înconjurător fără să dispară ele însele. Se modifică şi ele, în mod 
imperceptibil, iar dacă persoana de alături este deosebit de permeabilă, ele 
câştigă în inductivitate>>. 

O serie de alţi eminenţi oameni de ştiinţă au afirmat că creierul are o 
structură asemănătoare cu o baterie sau cu un grup de baterii electrice sau 
magnetice. Îl citez pe profesorul Bain: „Structura substanţei nervoase şi 
experimentele conduse asupra nervilor şi centrilor nervoşi au demonstrat că 
anumite particularităţi aparţin, fără nici un dubiu, forţei exercitate de creier. 
Aceasta este de natură electrică şi se comportă ca un curent; adică un impuls 
generat într-o zonă a creierului se transmite prin intermediul unei substanţe 
mediatoare şi este descărcat în altă zonă a creierului. Diferitele manifestări ale 
electricităţii şi magnetismului ne-au familiarizat cu acest gen de acţiune”. 

Profesorul Draper ne informează: „Am constatat că creierul mare este 
absolut analog ca şi construcţie oricărui alt arc nervos. Se compune din 


filamente centripete şi centrifuge, având în structura sa ganglioni de 
înregistrare. Dacă alte arcuri nervoase au o funcţionare pur automată şi nu pot 
da naştere la fenomene prin ele însele, ci numai prin influenţa unui agent 
extern - sistemul optic în absenţa influenţei luminii, sistemul auditiv în 
absenţa sunetului - atunci creierul mare, fiind perfect asemănător lor ca 
structură elementară, presupune existenţa unui agent care acţionează prin 
intermediul acestui organ”. 

Dr. Haddock, în legătură cu teoria sa conform căreia gândul poate fi 
comunicat prin intermediul vibraţiilor „eterului”, afirmă următoarele: 
<<”Eterul” este acceptat de ştiinţă ca fiind o realitate şi constituind un mediu 
pentru lumină, căldură, electricitate, magnetism etc. Sistemul nervos poate fi, 
cu siguranţă, comparat cu o baterie electrică împreună cu cablurile de legătură 
aferente. Transmiterea gândurilor şi a emoţiilor fără medierea simţurilor - în 
modul în care eram obişnuiţi să percepem acest fenomen - este acum 
demonstrată”. 

Obiectele neînsufleţite exercită, acum ca şi în trecut, „influențe 
stranii”. Fiinţele umane au, cu siguranţă, în jurul lor o atmosferă personală. 
Reprezentarea acestui fenomen prin intermediul unui câmp psihic, comparabil 
cu un câmp magnetic sau electric, devine, prin urmare, dacă nu plauzibilă, cel 
puţin convenabilă. Din moment ce un astfel de câmp există în jurul soarelui, 
se poate presupune că un „câmp” asemănător înconjoară şi fiecare fiinţă 
umană. „Deţinem deja argumente solide pentru a afirma că trăim într-un 
mediu care transportă mişcările dintr-o parte în alta, de la soare spre noi şi că 
aceste mişcări sunt de natură electro-magnetică. Prin urmare, toat 
transformările suferite de lumină şi căldură, ca şi fenomenele caracteristice 
vieţii, sunt datorate energiei electrice care ajunge la noi prin intermediul 
vidului existent între noi şi soare - un vid care este infiltrat cu eter, care, la 
rândul lui, este un mediu potrivit pentru transmiterea undelor electro- 
magnetice. Bazându-ne deci pe o teorie similară aplicată minţii, creierului şi 
corpului, putem găsi explicaţii pertinente multora dintre misterele vieţii şi, 
ceea ce este şi mai important, putem deduce anumite sugestii utile pentru 
orientarea vieţii în direcţia atingerii intereselor noastre fundamentale>>. 

Dr. Haddock mai citează aprobativ următoarele spuse ale dr. M.P. 
Hatfield, o autoritate în domeniu pe care eu, personal, nu îl cunosc: 
<<Structura tecilor care îmbracă nervii este atât de apropiată structurii celor 
mai bine concepute cabluri electrice, încât nu ne putem împiedica să ne 
gândim că ambele au fost menite să conducă ceva foarte asemănător. Ştiu că 
sunt persoane care susţin cu tărie că forţa mentală nu înseamnă electricitate: 
este adevărat, în sensul că nu se poate compara o fiinţă umană cu o baterie 
electrică. Este, însă, la fel de incontestabil faptul că forţa mentală se află în 


strânsă legătură cu acel lucru minunat pe care, din necesitatea unei mai bune 
şi mai clare înţelegeri a fenomenului, îl vom denumi electricitate>>. 

Tot domnia-sa mai adaugă: <<Toate stările trupului şi minţii presupun 
un schimb molecular şi chimic constant. De aici se poate presupune că 
creierul, cu milioanele lui de celule şi neînchipuitele lui schimbări de 
substanţă, poate fi privit ca un dispozitiv de transmisie-recepţie. Creierul fiind 
un fel de baterie, iar nervii, conductori ai energiei iniţial depozitate, iar acum 
eliberate în diverse părţi ale corpului, printr-o acţiune similară modului în care 
se manifestă electricitatea şi magnetismul, se poate presupune că - prin 
acţiunea „eterului” sau a unei materii şi mai subtile - descărcările de energie 
nervoasă pot fi conduse în afara limitelor corporale. Dacă traseul nervos ar fi 
corespondentul cablurilor, acestui mediu subtil i-ar corespunde câmpul eteric, 
ce se presupune a interveni în telegrafia fără fir. Aşa cum electricitatea se 
poate deplasa în lipsa unor cabluri conducătoare sau a altor suporturi vizibile, 
la fel şi descărcările creierului pot fi transportate în lipsa mecanismului 
„bateriei”, adică a intervenţiei nervilor - cu excepţia cazului în care ei 
constituie o parte componentă a bateriei. În general vorbind, aceste descărcări 
s-ar putea produce în două moduri: prin acţiune mentală directă sau prin 
intermediul stărilor mentale sau fizice - poate chiar printr-o combinaţie a 
acestora>>. 

În citatele anterioare se face o constantă referire la vibraţiile din 
eterul” universal. Se susţine că există loc suficient - pe scala vibraţiilor 
eterice - şi pentru vibraţiile forţei mentale, afirmaţie la care se vor referi şi 
următoarele paragrafe, preluate de la alte autorităţi eminente în domeniu. 

Profesorul Gray afirma: <<Este mult loc pentru speculaţii în ideea că 
există unde sonore pe care nici o ureche umană nu le poate percepe şi unde 
luminoase pe care ochiul uman nu le poate sesiza. Intervalul vast, întunecos, 
mut, cuprins între 40de mii şi 400 de mii de miliarde de vibrații pe secundă, 
ca şi registrul infinit ce se întinde începând cu 700.000.000.000.000 vibrații 
pe secundă, în care lumina încetează să se manifeste, în universul mişcării, 
permite existenţa acestor speculaţii>>. 

Profesorul Williams susţinea: <<Nu există nimic intermediar între 
ondulaţiile cele mai rapide sau tremurul care produce senzaţia de sunet şi cele 
mai lente, care dau naştere senzaţiei de căldură plăcută. Este un vid imens 
între ele, suficient de cuprinzător pentru a cuprinde un alt univers al mişcării, 
şi anume tot ce se află între universul cunoscut nouă al sunetului şi cel al 
căldurii şi luminii. Nu avem nici un argument care să ne împiedice să afirmăm 
că materia este improprie unei astfel de manifestări intermediare sau că 
această activitate nu ar putea produce senzaţii intermediare, cu condiţia să 
existe organe specializate care să le preia şi să le facă perceptibile>>. 


Un scriitor consemna de curând în „London Post”: <<Cunoaşterea pe 
care o dobândim prin experimente ne reaminteşte ce mecanisme lamentabil de 
imperfecte sunt organismele noastre. Urechea umană poate să detecteze 
vibraţiile joase care vin spre noi cu o frecvenţă cuprinsă între 40 şi 40 de mii 
pe secundă. Întreg spaţiul din jurul nostru ar putea să freamăte şi să palpite de 
unde cu frecvenţe diferite, iar simţurile noastre nu ne vor dezvălui nimic 
despre ele până când nu le vom putea determina să ajungă la noi cu frecvenţa 
de neconceput de 400 de mii de miliarde de vibrații pe secundă, când vom 
reacţiona din nou la ele şi le vom putea evalua ca senzaţie luminoasă>>. 

Un alt scriitor, un psiholog american, preia relatarea din acel punct, 
după cum urmează: <<Primele indicii despre căldură apar atunci când 
vibraţiile ating frecvenţa de 35 de mii de miliarde pe secundă. Când vibraţiile 
ajung la 450 de mii de miliarde se manifestă spectrul cel mai jos perceptibil al 
luminii. Urmează apoi undele portocalii, galben auriu, galben pur, galben 
verzui, verde pur, verde albăstrui, albastru deschis, albastru închis, indigo şi, 
în final, violet - frecvenţa cea mai înaltă a luminii pe care ochiul uman o poate 
percepe şi care apare atunci când vibraţiile ajung la frecvenţa de 750 de mii de 
miliarde pe secundă. Urmează, în continuare, razele ultra-violete, invizibile 
ochiului uman dar perceptibile în mediu chimic. În acest spectru al undelor 
ultraviolete sălăşuiesc „razele X” şi alte raze de spectru înalt. La fel şi razele 
actinice care, deşi invizibile pentru ochiul uman, dar înregistrate pe discuri 
fotografice - produc arsuri pe faţă, pustule pe nas şi pot chiar provoca explozii 
violente substanţelor chimice expuse acţiunii lor, după cum pot acţiona şi 
asupra frunzelor plantelor verzi, producând transformarea chimică a acidului 
carbonic şi a apei în zahăr şi amidon. Aceste forme de „lumină neagră”, adică 
o lumină prea subtilă pentru a fi percepută de ochiul uman, nu sunt decât vagi 
indicii ale existenţei unor vibrații mult mai înalte şi mai fine - „cele mai 
subtile forţe ale naturii”>>. 

Oh, da! Există suficient loc în registrul de forţe al naturii şi pentru 
vibraţiile energiei mentale, a forţei mentale şi a magnetismului personal, care 
le conţine pe amândouă. Sper că mărturiile ştiinţifice enunțate succint anterior 
au eliminat din partea dumneavoastră orice umbră de îndoială asupra acestui 
subiect. 


XI. ATITUDINILE MENIALE 


Într-unul din capitolele anterioare am afirmat că faza mentală a 
magnetismului personal constă din două manifestări sincronizate ale forţei 
mentale, dintre care prima era „menţinerea anumitor stări mentale până în 
momentul în care atmosfera mentală devine saturată cu vibraţiile acelei stări 
anume”. Să vedem în continuare care sunt acele „stări mentale anume” care se 
presupune că trebuie menținute. 

În primul rând, aceste „stări mentale” nu sunt chiar orice gen de 
gânduri, ci mai degrabă atitudini mentale în legătură cu sine însuşi şi cu 
ceilalți. O atitudine mentală bine definită şi menţinută cu hotărâre, 
influenţează tot ce îi este caracteristic individului respectiv: aparenţa, vocea, 
mersul, aspectul general, toate acestea reflectă starea sa mentală interioară. 
Mai mult decât atât, atmosfera sa mentală se încarcă atât de mult cu anumite 
vibrații, încât cei care vin în contact cu persoana pe care am luat-o drept 
exemplu pot efectiv să simtă starea sa mentală şi să se armonizeze cu ea. 

Cine nu îşi aduce aminte de Uriah Heep, „atât de modest şi umil”, 
atitudine mentală manifestată de unii dintre cunoscuţii noştri? Cine nu îşi 
aminteşte că a simţit pe propria piele atitudinea mentală alunecoasă şi 
vicleană a altor persoane? Şi cine, din nou, ar putea uita atitudinea mentală 
curajoasă şi sigură pe sine a anumitor oameni de succes pe care i-am întâlnit 
în cercul nostru de afaceri? Fiecare categorie de persoane descrisă mai sus 
este înconjurată de o atmosferă mentală care ni se revelează imediat ce facem 
cunoştinţă cu ele. 

Nu mai este nevoie să accentuez importanţa creării în dumneavoastră 
înşivă a celei mai favorabile atmosfere personale. După cum am mai spus, 
atmosfera mentală este efectul direct al atitudinii mentale a persoanei şi 
reflectă exact aceleaşi lucruri. Desigur că atitudinea mentală a unei persoane 
este alcătuită dintr-o mare varietate de credinţe, păreri, moduri de a vedea 
lucrurile, idealuri etc. şi este, prin natura ei, oarecum eterogenă. În cazul 
majorităţii oamenilor, atmosferei personale îi lipsesc forţa şi determinarea, din 
cauza absenței unei coloraturi mentale oarecare. În cazul indivizilor puternici, 


reprezentativi, vom observa că aceştia manifestă întotdeauna o atitudine 
mentală puternică şi imuabilă - un ideal puternic care le colorează toate 
gândurile, o ambiţie de neclintit care dă tonul restului sau o determinare fermă 
care însufleţeşte întregul lor mental. Această vibraţie puternică este adusă în 
atmosfera personală, influenţa sa este simțită de alte persoane, iar ele 
reacţionează la ea. 

În general, atitudinile mentale se pot clasifica în două categorii: 

(1) pozitive; 

(2) negative. 

Este greu la început să observi nota caracteristică a fiecăreia dintre 
aceste două categorii de atitudine mentală, dar doresc să vă atrag atenţia 
asupra afirmațiilor unui scriitor american care spune, în această privinţă, 
următoarele: „Tot ceea ce face ca cineva să devină mai puternic este pozitiv; 
tot ceea ce face ca cineva să devină mai slab este negativ”. Nu cred că pot 
inventa o definiţie mai bună decât aceasta şi vă sfătuiesc să v-o însuşiţi, 
comparând atitudinile dumneavoastră mentale cu acest standard. 

Se înţelege de la sine că este bine să vă cultivați laturile pozitive şi să 
le limitați pe cele negative în structura dumneavoastră mentală, astfel încât, la 
sfârşitul acestui proces, atitudinea mentală personală să fie „pozitivă” în loc 
de „negativă”, puternică în loc de slabă. 

O observaţie interesantă legată de cultivarea atitudinii mentale este nu 
numai că o atitudine mentală ameliorată va tinde să influenţeze persoanele 
care vin în contact cu dumneavoastră, dar şi că va avea tendinţa să vă 
influențeze modul de gândire, astfel încât, treptat, veţi deveni din ce în ce mai 
bine fixat în acea atitudine mentală. 

Atitudinea mentală seamănă cu drojdia în sensul că, dacă introduceţi 
fie şi o fărâmă de ferment în minte, acesta va începe să acţioneze şi să se 
înmulțească până când, în final, va cuprinde întreaga minte. Atitudinea 
mentală tinde să se reproducă pe ea însăşi. Acest principiu este valabil atât în 
privinţa gândurilor pe care doriţi să le cultivați, cât şi a celor indezirabile, dar 
- şi ţineţi bine minte acest lucru - iată un fapt extrem de pozitiv şi de 
încurajator: un gând pozitiv va avea tendinţa să distrugă un gând negativ. 
Vedeţi, deci, că atura se află de partea dumneavoastră. Modalitatea cea mai 
bună de a distruge şi de a combate gândurile şi atitudinile mentale negative 
este aceea de a „semăna” o recoltă bună de gânduri şi atitudini mentale 
pozitive în locul lor şi, apoi, de a încuraja lupta dintre ele: cele negative vor 
pierde, cu siguranţă. Este ca şi cum aţi turna apă proaspătă într-un vas cu apă 
murdară: cu timpul, apa se va limpezi; sau ca atunci când inundaţi o cameră 
cu lumina soarelui: întunericul va dispărea. 

Să aruncăm o privire asupra principalelor aspecte, pozitive şi 


negative, care figurează în lista atitudinilor mentale: 

Pozitive: curaj, stăpânire de sine, energie, iniţiativă, gândire dinamică, 
preţuire de sine, gândire pozitivă, perseverenţă. 

Negative: teamă, servilism, indolenţă, lipsă de iniţiativă, gândire 
statică, neîncredere în forţele proprii, izolare, nestatornicie. 

Şi lista poate continua, dar cred că aţi prins deja ideea. Revedeţi lista 
calităţilor pozitive ale oamenilor de caracter pe care îi cunoaşteţi şi încercaţi 
să le reproduceţi. Revedeţi lista calităţilor negative ale oamenilor slabi pe care 
îi cunoaşteţi şi încercaţi să le eliminaţi din atitudinile dumneavoastră mentale. 

În acest proces al clădirii atitudinii mentale, ţineţi minte următorul 
aspect: „Mintea seamănă cu ceea ce o hrăneşte”. Încercaţi, prin urmare, să vă 
„hrăniţi” mintea cu acel gen de gânduri pe care aţi dori să le reflecte atitudinea 
dumneavoastră mentală. De exemplu, dacă doriţi să aveţi o atitudine mentală 
de curaj, hotărâre, stăpânire de sine, succes ş.a.m.d., citiţi cărţi în care sunt 
amintite aceste calităţi, staţi cât mai mult în preajma persoanelor care deja 
posedă o astfel de atitudine mentală. Purtaţi constant în minte IDEALUL a 
ceea ce doriţi să dezvoltați în atitudinea dumneavoastră mentală şi veţi 
descoperi că lumea exterioară vă va oferi de la sine aspectele materiale care 
corespund acestui ideal. Şi, atenţie: feriţi-vă, ca de șerpii veninoşi, de scrierile, 
persoanele şi gândurile negative, opuse idealului. 

Este uimitor cât de repede va răspunde mintea la menţinerea fermă a 
IDEALULUI POZITIV şi la mediul înconjurător stimulativ de lucruri 
POZITIVE. În scurt timp, se va instala un automatism al minţii care va selecta 
lucrurile pozitive din mediu şi le va respinge pe cele negative. Antrenaţi-vă 
mintea să aleagă numai hrana sănătoasă pentru ea şi, în curând, se va obişnui 
să facă acest lucru în mod automat, fără vreo supraveghere specială din partea 
dumneavoastră. Mai mult decât atât, în mintea dumneavoastră se va dezvolta 
ceea ce talentatul scriitor american, Prentice Mulford, numea odată „forţa de 
atracţie a gândului”, prin care veţi atrage către dumneavoastră fapte, oameni, 
cărţi etc. care vă vor furniza acel tip de hrană a minţii cel mai potrivit pentru 
IDEALUL dumneavoastră. Nu mă voi opri asupra acestui ultim fenomen 
excepţional, ci vă voi ruga să vi-l aduceţi aminte şi să îl aplicaţi negreşit, 
pentru că el constituie una din cele mai formidabile forţe din natură. 

În finalul acestui capitol, vă voi ruga să stăm jos şi să schiţăm cu 
atenţie, în întregime şi cu sinceritate, harta caracteristicilor dumneavoastră 
mentale - atât pozitive cât şi negative. Puneţi acum semnul plus înaintea celor 
pozitive şi minus înaintea celor negative. În fiecare zi, revedeţi lista „pozitivă” 
şi menţineţi în minte ideea că aceste aspecte pozitive TREBUIE dezvoltate, 
iar cele negative TREBUIE eliminate. Vă veţi aduce aminte fără efort de 
dezvoltarea aspectelor pozitive, dacă veţi reţine conceptul de ideal al acestora 


- astfel, ele se vor dezvolta şi vor creşte, asemenea unei celule care se 
autodivide. Aspectele negative vor putea fi limitate prin dezvoltarea opuselor 
acestora, deoarece aceasta reprezintă aplicarea practică a legii conform căreia 
pozitivul elimină negativul. Pe baza acestor două minunate legi ale 
psihologiei aplicate, oricine îşi poate compune caracterul dorit. Le voi repeta, 
ca să vi le fixaţi mai bine în memorie: 

I. Alimentaţi-vă trăsăturile pozitive cu idei de aceeaşi natură, prin 
gânduri, cărţi, persoane, mediu înconjurător etc. 

II. Restrângeţi sau eliminaţi trăsăturile negative prin dezvoltarea 
opuselor pozitive. 

Să trecem acum la un minunat plan de dezvoltare a unei atitudini 
mentale pozitive. Acest plan a fost pus cu succes în practică de mulţi cititori 
de-ai mei, iar câţiva dintre aceştia se află astăzi în fruntea listei marilor 
oameni ai lumii. 

Iată planul la care m-am referit: 

Alcătuiţi, pentru uzul dumneavoastră propriu, un MODEL IDEAL a 
ceea ce doriţi să fiţi. Menţionaţi exact calităţile pe care doriţi să le aveţi. 
Imaginaţi-vă, apoi, o persoană care posedă exact aceste calităţi - un portret 
complet sau un model a ceea ce doriţi să fiţi. Păstraţi acest model constant 
prezent în imaginaţia dumneavoastră. Vizionaţi-l permanent; gândiţi-vă tot 
timpul la el; studiaţi-l pe dinăuntru şi pe dinafară; cunoaşteţi-l în întregime. 
Treptat, veţi începe să semănaţi cu idealul dumneavoastră. IDEALUL va 
începe să se materializeze în propriul caracter, iar atitudinea dumneavoastră 
mentală va deveni ca aceaa a modelului ales. 

Nu minimalizaţi acest principiu din cauza simplităţii lui. A făcut 
minuni pentru alţii - de ce nu ar face-o şi pentru dumneavoastră? Dacă veţi 
persista în îndeplinirea acestui plan, atitudinea dumneavoastră mentală va 
deveni pozitivă şi stabilă, iar atmosfera dumneavoastră personală va fi 
încărcată de vibrații puternice şi pozitive, ceea ce vă va defini drept un 
maestru. 

Rămâneţi cu această idee în minte, în timp ce parcurgeţi capitolele 
următoare şi nu uitaţi că în acest mod puteţi beneficia de rezultatele cele mai 
bune din indicaţiile speciale care urmează. 


XII. ATMOSFERA MENTALĂ 


După examinarea, în capitolul anterior, a primei manifestări a fazei 
mentale a magnetismului personal ajungem, cum era şi firesc, la cea de-a 
doua, şi anume: „proiecția conştientă a curenților mentali din centrii 
creierului, prin acţiunea voluntară a individului”. 

Se poate spune că această „proiecţie conştientă”, la rândul ei, are două 
forme de manifestare: 

(1) proiecția în atmosfera personală; 

(2) proiecția unui curent direct, în condiţii speciale, în mintea altei 
persoane, în scopul influenţării ei nemijlocite. 

Să ne oprim, pe rând, asupra acestor două forme de proiecţie; să 
începem cu prima. 

În privinţa procesului prin care cineva îşi poate proiecta curenţii 
gândului în atmosfera sa personală, doresc să remarc că acesta este aproape în 
totalitate identic cu cel prin care se proiectează magnetismul fizic sau forţa 
mentală în atmosfera personală, subiect pe care l-am dezbătut pe larg în 
capitolul IX. 

Ca şi în cazul magnetismului fizic, s-a constatat că o persoană 
obişnuită imprimă atmosferei sale personale natura stării sale mentale sau, 
mai bine zis, nuanţa predominantă a atitudinii sale mentale şi face acest lucru 
fără nici un efort conştient. Nuanţele coloristice - nu categoria din care fac 
parte, amintiţi-vă, ci intensitatea acestora - depind de tipul de activitate 
mentală al persoanei respective. O persoană comodă în gândire, idei şi 
sentimente va avea o atmosferă personală aproape decolorată, în timp ce o 
persoană cu o minte activă va manifesta o variată gamă coloristică în 
atmosfera sa personală. 

Avem şi aici o a doua categorie de persoane care, deşi nu înţeleg pe 
deplin natura acestei capacităţi sau a fenomenului de proiecţie, manifestă o 
forţă deosebită şi o intensitate mare a culorii gândurilor în atmosfera lor 
personală. Aceste caracteristici apar ca urmare a faptului că aceste persoane 
au, de obicei, un grad mare de sentimentalism sau de idealism; altfel spus, fie 


trăiesc senzaţii intense, fie au reprezentări mentale foarte puternice despre 
ceea ce le interesează sau, poate, au şi senzaţii intense şi un idealism puternic. 

Cele mai intense culori şi capacităţi se întâlnesc, în cadrul acestei 
categorii, la persoanele care manifestă un puternic interes faţă de anumite 
lucruri. Acest interes adânc îmbină cel mai bine cele două elemente ale 
senzaţiei şi atenţiei. Senzaţia este un element mental puternic, iar atenţia - vă 
aduceţi aminte - este o aplicaţie practică directă a voinţei. Prin urmare, 
persoanele din această categorie îşi proiectează cu multă putere - deşi 
inconştient - stările mentale în atmosfera lor personală, în lipsa întrebuinţării 
intenţionate a voinţei în acest scop. 

În acest caz, ca şi în cel al magnetismului fizic, efectul cel mai intens 
şi mai puternic este produs de cei care înţeleg fenomenul şi care îşi 
proiectează în mod conştient şi deliberat gândurile în atmosfera lor personală, 
unde acestea se combină şi sunt energizate de magnetismul lor fizic; în acest 
mod, întregul efect al acestuia din urmă se manifestă asupra celor care intră în 
sfera lor de influenţă. 

Procesul utilizării voinţei în direcţia proiecției culorii şi puterii 
gândului în atmosfera personală, este practic identic cu utilizarea voinţei în 
cazul magnetismului fizic sau al forţei mentale, aşa cum este descris în 
capitolul IX. Cu alte cuvinte, acesta constă din două faze, şi anume: 

(1) încrederea în propria capacitate de a proiecta cele de mai sus; 

(2) proiecția propriu-zisă cu ajutorul voinţei. 

V-am vorbit pe larg despre rolul încrederii în procesul proiecției, deci 
nu voi mai adăuga nimic aici în legătură cu acest subiect. Şi în acest caz, actul 
volitiv presupune voinţa sau comanda propriu-zise a ceea ce dorim să se 
petreacă. 

Curenţii gândului sunt foarte docili în faţa voinţei şi, de fapt, depind 
aproape în totalitate de aceasta din urmă, pentru capacitatea lor de a se deplasa 
şi de a acţiona. Şi - nu uitaţi acest lucru pentru că este important - voinţa este 
pusă în mişcare în special de dorinţă. Dacă veţi dori intens ca atmosfera 
dumneavoastră personală să se coloreze de curenţii gândului şi vă veţi 
imagina, în acelaşi timp, cum aceştia curg şi vă umplu atmosfera personală, 
veţi mai avea puţine de făcut în direcţia utilizării conştiente a voinţei. Aceasta 
se întâmplă din două motive: primul este că voinţa acţionează în mod firesc în 
raport cu o dorinţă vie, iar cel de-al doilea, alcătuirea imaginii mentale se va 
realiza cu utilizarea atenţiei, iar aceasta - după cum am spus - reprezintă o 
acţiune directă şi pozitivă a voinţei în direcţia concentrării puterii ei. Astfel 
încât, după cum observați, urmând acest plan, puneţi în funcţiune însăşi 
puterea voinţei, deşi nu prin comandă directă. Puteţi, de asemenea, face uz de 
comanda directă adresată voinţei pentru proiecția curenților gândului, tot aşa 


cum comandaţi în mod direct ridicarea mâinii sau închiderea ochilor. 

Mai există un aspect important de menţionat, pe care trebuie să îl 
utilizaţi frecvent în efortul dumneavoastră de consolidare şi menţinere a unei 
atmosfere personale pozitive şi puternice. Mă refer la procesul de amestecare 
şi combinare a celor două elemente ale magnetismului personal, şi anume: (1) 
magnetismul fizic şi (2) magnetismul mental. Deşi acestea două se îmbină una 
cu cealaltă în mod firesc, fără vreun efort special din partea dumneavoastră, 
totuşi, un efect infinit mai intens se va obţine printr-un procedeu mental 
distinct, care vă stă la îndemână, proces în care se combină cele câteva 
modalităţi de utilizare a voinţei mai sus menţionate. El constă din trei operaţii 
mentale distincte: 

(1) Trebuie să doriţi intens combinarea celor două elemente ale 
magnetismului personal - fizic şi mental. Trebuie să vă induceţi puternic 
dorinţa ca acestea două să se combine. Această dorinţă trebuie să fie mai 
intensă decât simpla intenţie - este necesar să atingă intensitatea unei 
necesităţi stringente, a unei nevoi presante pentru combinaţia în discuţie. 

(2) Trebuie să vă folosiţi imaginaţia în mod activ pentru alcătuirea 
imaginii mentale a amestecului celor două forme de magnetism, exact cum v- 
aţi imagina contopirea a doi nori, a doi curenţi de apă, ce provin din două 
izvoare diferite, într-un singur lac. Cu cât este mai intensă şi mai vie imaginea 
pe care v-o creaţi în minte, cu atât va fi mai puternic şi mai eficient va fi 
rezultatul obţinut. Am explicat că aceste imagini mentale necesită intervenţia 
atenţiei şi că aceasta din urmă se datorează unei utilizări directe şi concentrate 
a voinţei. Prin urmare, voinţa este întrebuințată în mod activ şi intens în acest 
proces, iar rezultatul este în aceeaşi măsură de eficient. 

(3) Comanda directă a voinţei însăşi, în sensul dorinţei ca acei curenţi 
să se unească şi să se combine. 

Aceste trei faze ale utilizării voinţei, combinate, se vor dovedi extrem 
de eficiente în direcţiile enunțate. Puţină exersare vă va oferi ocazia să 
jonglaţi cu toate cele trei simultan şi aproape automat. 

Vă veţi da seama, după un moment de gândire, că procesul descris 
mai sus este practic acelaşi pe care îl utilizaţi atunci când întreprindeţi orice 
gen de mişcare conştientă şi voluntară a corpului. Să vedem: doriţi să ridicaţi 
o mână. Ce fenomene intervin? Trei, după cum urmează: (1) dorinţa - vreţi să 
ridicaţi mâna; (2) imaginea mentală - în mod aproape inconştient, alcătuiți în 
minte imaginea mâinii ridicate; (3) comanda directă a voinţei, care este şi 
efortul mental final care încheie procesul. 

Combinarea celor două forme de magnetism personal, cea fizică şi 
cea mentală, urmează două linii de acţiune şi anume: (1) magnetismul mental 
imprimă natura şi culoarea magnetismului fizic şi (2) magnetismul fizic 


conferă vitalitate şi forţă de a acţiona magnetismului mental. S-ar putea spune 
aproape că magnetismul fizic este cel care determină forma şi forţa de mişcare 
combinației celor două, în timp ce magnetismul mental îi dă „spiritul”. 
Fiecare întăreşte eficacitatea celuilalt, prin puterea conferită de combinare. 

Ocultiştii ne dezvăluie că atmosfera personală este compusă din 
anumite culori, în funcţie de calitatea specifică a stării mentale care 
predomină în combinaţie; se spune că fiecare stare mentală are propria sa 
culoare. Nu voi dezvolta acest subiect, îl menţionez aici numai datorită 
legăturii lui directe cu problema pe care o discutăm. 

Tot de la ocultişti mai aflăm că, atunci când combinaţia celor două 
componente ale magnetismului întâlneşte o altă combinaţie, magnetismul 
mental ia un ton, o culoare mai închisă, mai accentuată şi pare chiar să se 
solidifice, să devină mai dens. Magnetismul fizic pare să devină de două ori 
mai activ, energia sa crescută fiind evidenţiată de mici scântei şi atomi 
sclipitori care par să danseze. Este ca atunci când se combină două substanţe 
chimice diferite, fiecare având tendinţa de a mări eficienţa şi activitatea 
celeilalte; combinaţia celor două duce la apariţia unui lucru nou, foarte 
puternic şi activ. 

Din aceleaşi surse am cules informaţia că aura sau atmosfera 
personală a individului care-şi utilizează voinţa în direcţia obţinerii unei 
combinaţii puternice a celor două forme de magnetism pare aproape vie, atât 
de plină de energie este. Se spune că, atunci când intră în contact cu alte 
persoane - în special atunci când posesorul ei îşi utilizează puterea gândului 
pentru a-i impresiona şi influenţa pe alţii - atmosfera personală pare să încerce 

să înconjoare persoana în cauză şi să o ţină „prizonieră” în vibrația minţii 
posesorului. 

Când învăţaţi efectiv să produceţi această combinaţie, veţi începe să 
observați că afectaţi şi influenţaţi diverse persoane care vin în contact cu 
dumneavoastră, aproape fără să vă daţi seama. Veţi constata că aceste 
persoane vor începe să vă preia stările de spirit şi starea generală şi că, în 
general, se vor armoniza cu vibraţiile dumneavoastră mentale. Dacă sunteţi 
entuziasmat de ceva, vor începe şi ele să manifeste entuziasm şi aşa mai 
departe, fiecare stare mentală a dumneavoastră va avea un efect manifest 
asupra altor persoane. Morala: menţineţi numai acele stări mentale pe care aţi 
dori să le preia şi alţii. 

Şi încă ceva: păstraţi-vă opiniile şi aspiraţiile lăuntric, printr-un efort 
de voinţă, şi manifestaţi în exterior numai ceea ce doriţi să fie resimţit de alţii, 
pentru că, amintiţi-vă: curenţii gândirii dumneavoastră vor fi devenit 
extraordinar de dinamici şi puternici. 


XIII. CURENȚII MAGNETICI 


Energia magnetică a unei persoane, alcătuită din combinaţia forţei 
sale mentale şi fizice, ca orice altă formă de forţă magnetică sau electrică, 
tinde să formeze curenţi şi să se transmită în valuri. Atmosfera personală a 
individului este compusă, de fapt, dintr-o serie de unde de energie magnetică 
ce circulă de jur-împrejurul marginilor aurei sale. Se manifestă întotdeauna, în 
acest caz, următoarele fenomene: o mişcare constantă asemenea valurilor şi o 
frecvenţă mare a vibraţiilor. 

Aceste valuri de energie magnetică sunt cele care, atunci când intră în 
contact cu alte persoane, stabilesc o anumită frecvenţă a vibraţiilor, inducând, 
astfel, o anumită stare mentală acelor persoane - stare ce corespunde omului 
care emite magnetismul. Aşa cum am mai afirmat, magnetismul fizic conferă 
„corpul” şi calitatea energizantă magnetismului personal, în timp ce 
magnetismul mental atribuie calitatea şi natura culorii - magnetismului 
personal. 

Doresc să fac o digresiune scurtă în acest punct al expunerii, pentru a 
lămuri un lucru important: încărcând atmosfera mentală cu magnetism 
combinat - mental şi fizic - nu este necesar să faceţi două eforturi distincte de 
voinţă. În descrierea şi explicarea fenomenului de transmitere a curenților de 
magnetism fizic, respectiv de magnetism mental, am fost nevoit să tratez 
fiecare fază separat şi să descriu acţiunea voinţei în procesul proiecției 
fiecăreia dintre acestea. Dacă m-aş opri aici, cititorul ar putea rămâne cu 
impresia că, pentru a încărca în întregime atmosfera sa personală cu undele 
combinate de magnetism fizic şi mental, va trebui să o încarce întâi cu un tip 
de magnetism şi, apoi, cu celălalt. Acest lucru nu este corect, deoarece efortul 
combinat al voinţei este singurul necesar, după cum veţi vedea în continuare. 

Puteţi combina tabloul mental a celor două forme de magnetism 
personal, fizic cel mental, într-o singură imagine sau idee prezentă în mintea 
dumneavoastră. Este la fel de posibil să le îmbinaţi pe amândouă în dorinţa 
sau intenţia de a proiecta energia. Şi, din nou, puteţi combina proiecția celor 
două într-un singur efort de voinţă. Este simplu, la fel de simplu ca răsucirea a 


două fire de mătase: le puteţi introduce pe amândouă în urechea unui ac de 
cusut şi apoi să coaseţi cu acel ac. Priviţi magnetismul fizic şi magnetismul 
mental ca fiind două fire introduse în urechea acului voinţei şi apoi gândiţi că 
străpungeţi cu ambele fire o țesătură prin simpla acţiune a împingerii acului 
prin ea. Este o imagine care vă va ajuta să vă formaţi o imagine clară despre 
acest proces. 

Veţi vedea că, după ceva practică, veţi combina instinctiv cele două 
fire în urechea acului voinţei dumneavoastră. La început, este posibil să vi se 
pară mai uşor să vă gândiţi întâi la magnetismul fizic şi apoi la cel mental, cu 
alte cuvinte, să coaseţi întâi folosind un fir şi, apoi, pe celălalt. Dar, după 
foarte puţină practică, vi se va părea mai uşor să utilizaţi ambele fire în acelaşi 
timp, răsucindu-le uşor împreună şi apoi trecându-le pe amândouă prin 
urechea acului voinţei în acelaşi timp. Ţineţi deci minte: învăţaţi să „răsuciţi” 
firele celor două tipuri de magnetism astfel încât voinţa să poată lucra cu 
amândouă în acelaşi timp. 

Este bine să menţineţi atmosfera personală bine încărcată tot timpul, 
prin proiecția magnetismului în aceasta de câteva ori pe zi. Nu sunt 
importante anumite perioade ale zilei sau un anumit număr de ori în care să 
faceţi acest lucru - trebuie să vă folosiţi judecata şi instinctul în această 
privinţă. Veţi învăţa curând să simţiţi când aura dumneavoastră magnetică este 
slabă şi când este puternică. Aceste lucruri se cunosc după ceva exerciţiu şi 
acumulare de experienţă; ele nu pot fi foarte clar predate şi se însuşesc prin 
experienţă personală. Veţi învăţa curând ce înseamnă să „simţiţi” starea 
magnetismului dumneavoastră, tot aşa cum simţiţi căldura, umiditatea sau 
opusele lor. 

Atunci când urmează să intraţi în contact cu persoane pe care doriţi să 
le influenţaţi sau, dimpotrivă, cu persoane care doresc să vă influenţeze, este 
bine să vă încărcaţi bine cu magnetism, adică generaţi şi proiectaţi în 
atmosfera dumneavoastră personală o cantitate mare de magnetism, care vă va 
face aura puternică şi pozitivă, în loc de epuizată şi negativă. Principalul lucru 
în această confruntare este să fiţi bine pregătiţi în caz de urgenţă; aceeaşi 
regulă se aplică şi în cazul utilizării magnetismului personal când 
interacţionaţi cu alte persoane. 

Nu uitaţi deci să împletiţi ideea şi imaginea magnetismului combinat, 
atunci când proiectaţi sau vă încărcaţi cu magnetism personal (acul cu cele 
două fire răsucite). 

Să revenim, acum, la subiectul curenților magnetici. 

Curenţii magnetici nu numai că circulă în mod constant în limitele 
aurei, dar deseori le depăşesc pe acestea, îndreptându-se spre alţi oameni care 
trezesc interesul persoanei de care vorbim. În asemenea cazuri, aura pare să se 

întindă spre alţii şi chiar să-i „învelească” în faldurile sale. Mă refer acum la 
acţiunea involuntară a aurei sau a curenților magnetici, şi nu la proiecția 
conştientă şi intenţionată a curenților de la minte la minte. În cazul 
manifestării unui interes faţă de o anumită persoană, are loc o acţiune aproape 
automată a aurei sau a curenților magnetici. 

Desigur că, dacă insistaţi asupra interpretării strict ştiinţifice a acestei 
aparent automate mişcări a curenților, trebuie să recunosc că până şi în aceste 
cazuri voinţa persoanei este, de fapt, cauza directă a acestei proiecţii. Acest 
lucru se întâmplă pentru că, în procesele mentale ale interesului şi atenţiei, are 
loc o acţiune neintenţionată a voinţei - o acţiune automată, ca să spunem aşa. 
Voința intră în acţiune atunci când atenţia este atrasă asupra a ceva anume; 
atenţia este, de fapt, un act de voinţă pozitiv. În aceeaşi ordine de idei, voinţa 
pune în mişcare curenţii magnetici în direcţia obiectului atenţiei. 

Veţi observa că, atunci când purtaţi o conversaţie cu un alt om sau 
dialogaţi cu mai multe persoane, dumneavoastră trimiteţi în direcţia lor o serie 
de curenţi de magnetism personal, ale cărei vibrații le va influenţa, cu excepţia 
cazului în care vibraţiile lor sunt de o natură şi mai pozitivă. În realitate, mulţi 
indivizi cu o forţă personală marcantă şi al căror magnetism poate fi efectiv 
simţit, întrebuinţează puterea lor în acest mod şi folosesc mai puţin metodele 
directe de concentrare rapidă a forței magnetice pe care veţi avea ocazia să le 
aflaţi în capitolele următoare. Rezerva lor personală de magnetism este atât de 
importantă, atmosfera lor personală - atât de încărcată, încât simplul contact 
cu acestea produc deja rezultatul scontat. 

Deşi metoda generală anterioară de influențare magnetică este foarte 
eficientă - cu condiţia ca persoana în cauză să fi învăţat să se încarce suficient 
- aceasta rămâne totuşi o metodă a „puştii de vânătoare” comparativ cu cea a 
carabinei, adică utilizând o forţă foarte mare, atunci când ar fi fost suficientă o 
intensitate mult mai mică. Totul ne indică valoarea unei forțe mai concentrate, 
în locul uneia mai difuze. În final, totuşi, cea mai bună metodă este cea care le 
întrebuinţează pe amândouă - glonţul puştii ce se îndreaptă direct spre ţintă, 
dar fiind totodată înconjurat de un nor de alte proiectile care îi vor desăvârşi 
acţiunea şi va asigura succesul acţiunii. Aşadar, atunci când vă vor interesa 
mai mult metodele de concentrare rapidă din capitolele următoare, nu scăpaţi 
din vedere rolul important al influenţei personale jucat de efectul general al 
magnetismului aurei. 

Înainte de a încheia acest subiect, doresc să explic câteva fenomene 
care au nelămurit mulţi dintre cititorii mei. Fac aluzie la aparent inconştienta 
utilizare a puterii magnetice, pe care o observăm deseori. De exemplu: puteţi 
să vă gândiţi intens la o anumită persoană, fără nici o intenţie conştientă de a o 
influenţa în vreun fel, şi totuşi, când o întâlniți ulterior sau auziţi veşti despre 


ea, veţi constata că curenţii dumneavoastră magnetici au influenţat-o, uneori 
chiar în mare măsură. Este curios, când vă amintiţi că nu aţi făcut nici un efort 
conştient să o influenţaţi prin metoda „directă” şi că acea persoană se afla la 
mare distanţă de atmosfera dumneavoastră personală sau aură. Care ar putea fi 
răspunsul? 

Explicaţia este următoarea: prin atenţia dumneavoastră concentrată şi 
interesul manifestat, aţi activat (deşi inconştient), voinţa, determinând-o să 
intre în acţiune. Rezultatul este acela că se proiectează asupra celeilalte 
persoane curentul magnetismului dumneavoastră - întinderea pe o suprafaţă 
mare a atmosferei dumneavoastră personale în direcţia acesteia - iar acel om a 
fost influenţat de acest fenomen, exact ca şi când s-ar fi aflat în prezenţa 
dumneavoastră. Desigur, nu va fi afectat în foarte mare măsură de curenţii pe 
care i-aţi emis, decât dacă se întâmplă ca aceştia să fie încărcaţi de foarte mult 
magnetism fizic şi intens colorați de starea dumneavoastră mentală. Totuşi, se 
va resimţi întotdeauna o oarecare înrâurire; nu va fi deloc influențată numai 
acea persoană care este mai pozitivă din punct de vedere magnetic decât 
dumneavoastră. 

Vedeţi, prin urmare, că nu numai că suntem constant înconjurați de o 
aură sau de atmosfera curenților noştri magnetici, ci şi trimitem în afara 
noastră, mai mult sau mai puţin conştient, curenţi magnetici în aura altor 
persoane - curenţi ce le influenţează mai mult sau mai puţin. În acelaşi mod, 
curenţii magnetici ai altora ajung constant la aura noastră şi exercită mai 
multă sau mai puţină influenţă asupra noastră - cu excepţia cazului în care 
vibraţiile noastre sunt mai pozitive magnetic decât ale acelor persoane sau (şi 
subliniez) dacă întrebuinţăm un efort deliberat al voinţei în direcţia „închiderii 
uşii” în faţa acestor vibrații exterioare. 


XIV. FLASH-UL DIRECT 


Am ajuns la o etapă foarte importantă a subiectului general al 
magnetismului personal, care este, în acelaşi timp, şi extrem de interesantă 
pentru cel ce doreşte să îl studieze, datorită trăsăturilor sale remarcabile şi 
surprinzătoare. Această etapă constă din proiecția intenţionată, conştientă, a 
magnetismului personal în aura altei sau altor persoane, ori în atmosfera unei 
mulţimi. Această metodă a fost denumită „flash direct” pentru că seamănă mai 
degrabă cu flash-ul, licărirea unei scântei electrice, decât cu descărcarea 
difuză a unui curent electric constant. 

Metoda „flash-ului direct” se utilizează pentru proiecția unei influenţe 
pozitive în direcţia altora - o comandă mentală susţinută de combinaţia celor 
două tipuri de magnetism, fizic şi mental. Metoda este următoarea: 

(1) se alcătuieşte în minte o comandă directă însoţită de imaginea 
mentală a acţiunii pe care o dorim din partea celeilalte persoane; 

(2) se îmbină, mental, cele două forme combinate de magnetism într-o 
singură forţă; 

(3) descărcarea intenţionată a „flash-ului” prin acţiunea voinţei. 

Cunoaşteţi deja primele două faze ale metodei prezentate mai sus şi 
aveţi informaţiile necesare care vă permit să înţelegeţi cea de-a treia fază, şi 
anume cea a descărcării intenţionate a „flash-ului” prin acţiunea voinţei. Mai 
exact, înţelegeţi alcătuirea imaginii mentale şi proiecția magnetismului în 
relaţie cu îmbinarea celor două forme ale sale şi sunteţi, de asemenea, 
familiarizați cu puterea şi acţiunea voinţei în actul proiecției magnetismului. 
Pentru completarea lecţiei despre utilizarea „flash-ului direct” nu mai este 
nevoie decât de câteva informaţii suplimentare, în privinţa folosirii voinţei în 
proiecția acestei „descărcări deliberate”. Iată, în continuare, informaţiile de 
care aveţi nevoie. 

Secretul „flash-ului direct” constă în acţiunea intenţionată a voinţei în 
proiecția sau „fulgerarea” în mintea altei persoane a unei anumite cereri sau 
comenzi, susținute de toată forţa magnetică de care dispuneţi. Veţi realiza uşor 
şi repede acest lucru, după ce veţi fi exersat puţin. Până veţi dobândi uşurinţa 


mentală, necesară, de altfel, de a realiza mecanic acest proces, puteţi să 
exersaţi în particular, stând în faţa oglinzii. 

În loc să ne adâncim în consideraţii generale, să căutăm mai bine 
câteva exemple concrete; să intrăm în miezul problemei, cu alte cuvinte. 

Exerciţiu preliminar. Staţi în faţa oglinzii şi priviţi hotărât imaginea 
reflectată, ca şi când v-aţi uita la o persoană necunoscută. Trebuie să încercaţi 
să vă închipuiţi că, de fapt, vă uitaţi la un necunoscut. 'Transmiteţi apoi acestei 
persoane imaginare - reprezentată de reflexia dumneavoastră în oglindă - 
mesajul: „Sunt mai puternic decât tine”. 

Încercaţi să înţelegeţi bine cele ce vor urma. Nu trebuie să vă 
mulţumiţi numai să gândiţi sau să rostiţi cuvintele comenzii magnetice de mai 
sus - este absolut necesar să cultivați şi să dezvoltați ideea de a voi să 
comandaţi, tot aşa cum voiaţi să ridicaţi mâna sau să încleştaţi pumnul. Va 
deveni necesar să întreţineţi această forţă de a voi, pentru că încrederea 
dumneavoastră nu se va armoniza de la început cu voinţa. S-ar putea foarte 
bine să nu vreţi ca mâna să se ridice sau pumnul să se încleşteze, decât dacă 
chiar credeţi că această acţiune este posibilă. În mod asemănător, copilul mic 
trebuie mai întâi să înveţe posibilitatea de a-şi utiliza voinţa, intenţionat, în 
executarea unor acţiuni fizice. Întâi îi observă pe alţii care fac un lucru sau 
altul, apoi începe să îi vină şi lui ideea că ar putea face aceleaşi lucruri. 
Ulterior, copilul îşi întrebuinţează voinţa, mai stângaci la început, când învaţă 
să îşi coordoneze mişcările în direcţia dorită. Va trebui oare ca şi 
dumneavoastră să vă dezvoltați capacitatea de a utiliza deliberat forţa voinţei 
pentru direcționarea acestei forme de magnetism personal în acelaşi mod? Un 
strop de practică conştiincioasă şi efectuată cu seriozitate în faţa oglinzii va fi 
suficient pentru a stăpâni acest mecanism - restul va însemna doar exerciţiu 
asupra altor persoane. 

Transmiţând mesajul: „Sunt mai puternic decât tine”, trebuie să 
însoţiţi efortul de voinţă (prin care trimiteţi în exterior gândul-comandă) de 
convingerea interioară intensă că sunteţi mai puternic (din punct de vedere 
magnetic) decât persoana pe care doriţi să o înrâuriţi, ca şi de convingerea că 
aceasta din urmă va fi influenţată prin acest act şi că va accepta să execute 
comanda pe care i-aţi dat-o. Trebuie să vă transpuneţi în starea mentală de a 
comanda ca acel individ să accepte ordinul dat, nu să-i solicitaţi doar s-o facă. 
În această formă de influențare magnetică nu există „solicitare” - ci doar 
„comandă insistentă”- nu uitaţi acest lucru. Atunci când numai solicitaţi, vă 
situaţi pe locul doi ca poziţie magnetică, oferindu-i celuilalt întâietatea; când îi 
comandaţi, însă, dumneavoastră ocupați primul loc, iar celălalt, al doilea. 
Amintiţi-vă aceste consideraţii când exersaţi în faţa oglinzii şi încercaţi să vă 
situaţi pe primul loc. Veţi şti singuri când aţi reuşit acest lucru, prin senzaţia 


specială a unei forțe magnetice superioare pe care o veţi resimţi. 

După ce veţi stăpâni bine exerciţiul de mai sus până la deplina 
dumneavoastră satisfacţie - adică până ce veţi fi dobândit în totalitate senzaţia 
de măiestrie şi de superioritate magnetică în momentul în care trimiteţi în 
exterior comanda - veţi putea trece la cele ce urmează, care se bazează pe cele 
arătate înainte şi rezultă din acestea. În acest moment, puteţi să vă însuşiţi a 
doua etapă a exerciţiului în faţa oglinzii. Veţi fi nerăbdători să începeţi să vă 
încercaţi puterea magnetică asupra altor persoane, dar este mai bine să mai 
aşteptaţi, până veţi stăpâni în totalitate mecanismul magnetismului în faţa 
oglinzii. 

A doua etapă a exerciţiului preliminar în faţa oglinzii se concentrează 
în comanda magnetică mentală, pe care o adresaţi persoanei imaginare 
reprezentate de reflexia dumneavoastră în oglindă: „Îţi pot comanda să 
acţionezi”. Aceasta este, după cum remarcaţi din conţinut, o afirmaţie extrem 
de puternică, ce va necesita o exersare intensă a capacităţii de a crede şi a 
imagisticii mentale, ca să vă situaţi în starea mentală potrivită necesară voinţei 
pentru a călători nestingherită pentru a întări comanda dată. Pentru ca voinţa 
să poată circula cu uşurinţă de-a lungul canalului ei pentru a-şi atinge ţinta, 
trebuie să eliminaţi orice obstacole din minte. Este suficient că voinţa trebuie 
să dărâme şi să învingă obstacolele din mintea celuilalt; nu trebuie să mai fie 
abătută de la această sarcină de necesitatea de a lupta şi birui şi obstacolele 
din propria dumneavoastră minte. Trebuie deci să vă aflaţi într-o stare mentală 
adecvată înainte de a putea spera să îi influenţaţi pe alţii. 

Când trimiteţi imaginii reflectate în oglindă comanda, trebuie să 
concentrați foarte multă determinare în afirmaţia: „Îţi pot comanda să 
acţionezi.”. Aceasta din urmă trebuie însoţită de întreaga dumneavoastră 
convingere şi certitudine că puteţi să comandaţi cuiva ceva în acest mod şi că 
vi se va da ascultare. Pentru aceasta, va trebui să treziţi în dumneavoastră 
înşivă întreaga conştiinţă a propriei forțe magnetice, astfel încât să o puteţi 
simţi chiar vibrând în şi împrejurul dumneavoastră. Este bine să citiţi şi recitiţi 
aceste indicaţii, până când vă vor deveni perfect limpezi. Mai exact, va trebui 
să începeţi întâi să exersaţi şi apoi să le revedeţi, între două exerciţii, înainte 
de a le înțelege pe deplin. Semnificaţia acestor indicaţii se va dezvălui treptat 
înţelegerii dumneavoastră, pe măsură ce veţi avansa în practică. Este exact ca 
şi cum v-aş explica în detaliu cum să patinaţi: nu veţi înţelege propriu-zis ce 
vă spun, până când nu veţi începe să exersaţi pe gheaţă; de fiecare dată când 
veţi reciti instrucţiunile, veţi descoperi noi înţelesuri. Acesta este şi cazul 
nostru: veţi înțelege tot ce am vrut să spun, doar atunci când veţi începe să 
practicaţi cele citite. 

Acum când, prin exersarea în faţa oglinzii, aţi ajuns în punctul în care 


puteţi simţi că aţi trimis imaginii reflectate comanda că sunteţi cel mai 
puternic - prin aceasta forțând-o să ocupe locul doi din punct de vedere 
magnetic - şi, de asemenea, că puteţi comanda celuilalt să acţioneze în modul 
pe care dumneavoastră îl doriţi - prin aceasta plasându-l într-o capacitate de a 
acţiona subordonată, puteţi să încercaţi asupra imaginii din oglindă câteva 
comenzi speciale. Nu faceţi eroarea să consideraţi că toată această exersare în 
faţa oglinzii nu este decât o „joacă de copii”. Aţi face o mare greşeală, căci 
este orice altceva în afară de joacă sau de pierdere a timpului. Exersarea în 
faţa oglinzii înseamnă, de fapt, însuşirea mecanismului „flash-ului direct”, 
înainte de a porni maşina cu adevărat. Este ca o practică preliminară necesară 
în orice situaţie nouă, care precede acţiunea propriu-zisă. Este repetiţia care 
precede reprezentaţia. Nu pierdeţi ocazia de a „repeta”, înainte de a începe să 
vă manifestaţi magnetismul cu adevărat. Trebuie să cunoaşteţi în detaliu 
instrumentul dumneavoastră magnetic înainte de a începe să operaţi, cu 
ajutorul lui. 

Exerciţiile anterioare pot fi urmate de o practică similară de trimitere 
spre exterior a flash-urilor conţinând orice doriţi să transmiteţi cuiva ulterior. 
Puteţi inventa aceste comenzi singuri sau puteţi alege dintre exemplele care 
urmează, toate fiind selecţionate pentru de a fi folosite de dumneavoastră în 
manifestarea propriului magnetism. 

Aceste comenzi pot, desigur, varia, pentru a corespunde dorințelor 
dumneavoastră. Toate trebuie exersate în faţa oglinzii în exact acelaşi mod pe 
care 

l-am explicat anterior: 

„Uită-te la mine!” 

„Acordă-mi întreaga atenţie!” 

» Vino spre mine!” 

„Pleacă de lângă mine - lasă-mă în pace! 

„Îţi place de mine.” „Mă iubeşti.” 

„Vrei şi tu să faci ceea ce îţi cer eu să faci!” 

„Vrei să îmi faci plăcere!” 

„Vei fi de acord cu propunerea mea!” 

„Dă-te la o parte din calea mea!” 

„Eşti atras de mine!” 

„Te fascinez!” 

„Eu sunt STăPâNUL tău!” 

„Haide! Repede, fă cum îţi spun!” 

„Eşti receptiv la dorinţele mele!” 

„Răspunzi dorințelor mele!” 


Exerciţii în flash direct 


Acum, după ce stăpâniţi exerciţiile preliminare în faţa oglinzii, sunteţi 
pregătiţi să începeţi să experimentați asupra altor persoane; şi aici, însă, 
trebuie să vă târâţi în patru labe, înainte de a putea merge şi alerga. Începeţi cu 
formele cele mai simple de influențare magnetică, înainte de a îndeplini cu 
succes sarcini mai complicate sau mai dificile. Aţi depăşit, însă, perioada 
grădiniţei şi sunteţi pregătit să practicaţi în mod serios. Dacă aţi urmat pas cu 
pas indicaţiile din etapa de exersare în faţa oglinzii, înseamnă că aţi ajuns să 
stăpâniţi mecanismul influenţei magnetice şi puteţi să „conduceţi maşina” pe 
drumurile publice. Nu pierdeţi însă nici un moment din vedere ce aţi câştigat 
prin exerciţiul „în oglindă”. Urmaţi cu stricteţe „tehnica” însuşită şi nu 
consideraţi, în mod greşit, că acum trebuie să luaţi totul de la început. Tot ce 
aveţi acum de făcut este să ridicaţi nivelul exerciţiilor de până acum la un 
nivel mai înalt, într-un câmp de acţiune mai extins. Veţi descoperi că o muncă 
interesantă vă aşteaptă. Credeţi-mă pe cuvânt. 

Primul exerciţiu 

Acesta este un exerciţiu pe care cei mai buni profesori de magnetism 
îl predau începătorilor. El constă în a determina o persoană aflată în faţa 
dumneavoastră, pe stradă, să se întoarcă, de parcă şi-ar fi auzit numele strigat. 
Procedeul este foarte simplu. Mergeţi la mică distanţă în spatele persoanei 
alese, pe stradă, în parc sau în alt loc public. Concentraţi-vă atenţia asupra 
acesteia, privind fix în ceafa ei. Transmiteţi-i, mai întâi, un flash puternic de 
forţă magnetică însoţit de comanda în „flash direct”: „Hei, tu! Întoarce-ţi 
1, exact ca şi cum aţi striga acest lucru. Puteţi chiar să şoptiţi 
cuvintele, dar atât de încet, încât nimeni altcineva să nu le audă. Vă va ajuta, 


capul spre mine 


pentru început, să conferiţi mai multă forţă comenzii date; curând nu veţi mai 
avea nevoie de această ultimă tehnică. În momentul în care trimiteţi comanda 
flash, trebuie obligatoriu să VREŢI ca persoana în cauză să se întoarcă în 
direcţia dumneavoastră. Folosiţi toată forţa magnetică din dumneavoastră în 
acest efort. 

Uneori, persoana vizată îşi va întoarce capul aproape imediat şi se va 
uita întrebătoare în spate, în direcţia dumneavoastră. În majoritatea cazurilor, 
însă, îi va trebui mai mult timp ca să o facă. Întâi, va deveni stânjenită, 
neliniştită şi va începe să arunce priviri dintr-o parte în alta, ca şi cum ar căuta 
pe cineva; apoi, va întoarce puţin capul în spate (dar nu complet); în final, se 
va uita în spate, aproape pe furiş şi cu suspiciune. Nu există două persoane 
care să reacționeze exact la fel în această privinţă; chiar şi aceeaşi persoană se 
va comporta diferit în condiţii diferite. Uneori, condiţiile par să fie mai 
favorabile decât în alte dăţi, din motive variate, după cum veţi avea ocazia să 


descoperiţi şi singuri. 

Veţi observa prin acest exerciţiu, ca şi prin altele, că cele mai bune 
rezultate se obţin atunci când cealaltă persoană hoinăreşte, fără ca atenţia să-i 
fie atrasă în mod deosebit într-o direcţie sau alta. 

Când atenţia nu este solicitată, mintea este mai deschisă la influenţele 
exterioare. Atunci când atenţia cuiva este ferm îndreptată spre ceva anume, va 
fi dificil să o influenţaţi într-un mod sesizabil. Acesta este rezultatul unei legi 
a psihologiei care funcţionează de fiecare dată. De exemplu, dacă strigaţi o 
persoană care este preocupată - fie căzută pe gânduri, fie atrasă de ceva ce se 
petrece în exteriorul ei - probabil că nu vă va auzi apelul; în alte condiţii, s-ar 
fi întors rapid spre dumneavoastră. Aceeaşi lege este valabilă şi în cazul 
influenţei magnetice. 

Al doilea exerciţiu 

Când vă aflaţi într-un loc public (loc de reculegere, teatru sau chiar 
într-o încăpere plină cu diverşi oameni), priviţi fix ceafa unei persoane şi 
trimiteţi-i comanda flash direct: „Hei, tu! Întoarce-te şi uită-te la mine!”. 
Folosiţi întreaga dumneavoastră forţă magnetică şi susţineţi comanda dată de 
toată voinţa de care dispuneţi. 

Veţi observa acelaşi rezultat neobişnuit ca în exerciţiul precedent, şi 
anume foiala pe scaun (dacă persoana este aşezată), stânjeneala, neliniştea şi, 
în final, întoarcerea rapidă a capului în direcţia dumneavoastră, urmată de o 
expresie confuză zugrăvită pe faţă. În ambele cazuri, trebuie să păstraţi o 
privire ştearsă, calmă, îndreptată înainte, părând să nu remarcaţi nimic 
neobişnuit. Nu este recomandabil ca persoanele în cauză sau oricine altcineva 
să ştie că faceţi experienţe asupra lor. Nici o forţă nu este mai puternică decât 
cea tăcută şi discretă. 'Ţineţi-vă deci intenţiile numai pentru dumneavoastră, 
nu vă risipiţi şi diminuaţi forţa vorbind cu alţii despre aceste lucruri şi nu vă 
lăudaţi cu ele. Am, desigur, motive psihologice şi oculte foarte bune pentru 
avertizarea mea de a păstra discreţia şi a nu vă disipa energia vorbind despre 
aceste fenomene, ori a le dezvălui şi altora. Nu voi mai zăbovi asupra acestui 
subiect în acest moment - doresc numai să vă amintiţi ce am spus aici şi să 
ţineţi cont de aceste spuse. 

Al treilea exerciţiu 

Este o variantă a primului exerciţiu şi constă din a face o persoană să 
cotească la dreapta sau la stânga, în timp ce păşeşte înaintea dumneavoastră. 
Acest exerciţiu ar putea să urmeze după cel în care o faceţi să se întoarcă spre 
dumneavoastră. Când v-aţi apropiat suficient de persoana aleasă, transmiteţi-i 
flash-ul să se îndrepte spre dreapta sau spre stânga, după cum doriţi. Puteţi 
face acelaşi lucru şi cu o persoană care se îndreaptă către dumneavoastră. Veţi 
fi surprins de succesul înregistrat după puţină practică. În cazul unui subiect 


foarte senzitiv, îl puteţi determina pe acesta să meargă în zig-zag, într-un mod 
foarte amuzant. Nu exageraţi, totuşi, sau veţi anula propriul dumneavoastră 
obiectiv, nemaivorbind că vă veţi purta urât cu acea persoană atât de sensibilă. 

Al patrulea exerciţiu 

Este o variantă a celui de-al doilea. Constă în a determina o persoană 
care este aşezată în faţa dumneavoastră să întoarcă capul şi să arunce o privire 
la dreapta sau la stânga, unde doriţi. În timpul efectuării acestui exerciţiu, care 
ar putea dura destul de mult, este posibil să obţineţi rezultate remarcabile în 
unele cazuri. Ca şi înainte, vă previn să nu duceţi experimentul prea departe, 
ca să nu fiţi remarcat de alţii şi, de asemenea, pentru că nu ar fi corect faţă de 
subiectul uman ales. 

Al cincilea exerciţiu 

În acest experiment veţi comanda celeilalte persoane să lase să-i cadă 
bastonul, umbrela, evantaiul, batista etc. Pe scurt, o veţi determina să facă 
puţin exerciţiu fizic, sub acţiunea voinţei dumneavoastră. 

Al şaselea exerciţiu 

Exerciţiul de mai sus poate varia, prin emiterea diverselor comenzi 
persoanelor care trec pe lângă dumneavoastră, în timp ce vă uitaţi pe fereastră, 
staţi pe verandă etc. Puteţi să petreceţi o oră în mod interesant, trimițând 
flash-uri trecătorilor, câte unul o dată, bineînţeles, şi notând apoi numărul de 
încercări reuşite. Veţi vedea că acesta va înregistra variaţii, însă procentul real 
de reuşite ar trebui să crească, încet dar sigur, faţă de medie. Nu vă impuneţi 
încercări prea complexe, trimiteţi flash-uri cu îndeplinirea unor sarcini foarte 
simple. Veţi constata cu surprindere ce procent mare de oameni va arunca o 
privire în direcţia dumneavoastră, deşi nu le-aţi comandat în mod special s-o 
facă. Acest ultim rezultat se va obţine ca urmare a atracției generale pe care o 
vor simţi acele persoane față de dumneavoastră, ca urmare a influenţei undei 
dumneavoastră magnetice. 

Al şaptelea exerciţiu 

Deşi v-am sfătuit să vă uitaţi direct la persoanele pe care doriţi să le 
influenţaţi când le trimiteţi un flash, acest lucru nu este absolut necesar după 
ce v-aţi însuşit pe deplin acest „mecanism”. De fapt, în scurt timp, veţi reuşi 
să obţineţi rezultatul dorit, chiar şi atunci când privirea vă este îndreptată în 
altă direcţie. Nu privirea dumneavoastră le influenţează, ci faptul că, fixându- 
le intens, reuşiţi să vă concentrați ferm atenţia şi voinţa în direcţia lor. 
Încercaţi să priviţi fix înainte, atunci când vă veţi afla într-un loc public şi apoi 
daţi o comandă flash altei persoane, cu mesajul să se uite la dumneavoastră; 
veţi constata că veţi obţine un procentaj semnificativ de reuşite, în special 
după ce veţi fi înregistrat rezultate pozitive prin metoda privirii fixate asupra 
diverselor persoane. 


Al optulea exerciţiu 

După ce aţi reuşit să stăpâniţi bine exerciţiul anterior, puteţi trece la o 
formă superioară de influențare magnetică, şi anume aceea a influenţării 
spuselor unei alte persoane. Procedaţi în acest caz în acelaşi mod ca în 
exerciţiile dinainte. Când vorbeşte o persoană, puteţi să-i sugeraţi ce să spună 
printr-o comandă mentală puternică sau un flash magnetic. Nu încercaţi să o 
faceţi să spună o propoziţie întreagă - cel puţin nu la începutul încercărilor 
dumneavoastră. Aşteptaţi mai bine să intervină o pauză în relatarea sa, apoi 
transmiteţi-i cu intensitate un anumit cuvânt - care s-ar potrivi în mod firesc 
cu cele spuse de ea - şi este foarte posibil ca acea persoană să-l rostească. 
După ce veţi dobândi ceva mai multă experienţă, o puteţi face să repete un 
cuvânt absurd, să se bâlbâie sau să se oprească din vorbit, dacă aceasta este 
comanda pe care i-aţi dat-o. După şi mai multă practică, veţi reuşi să faceţi o 
persoană să repete o propoziţie întreagă sau chiar mai mult, să exprime gândul 
pe care dumneavoastră i l-aţi pus în minte sau să pună o întrebare pe care i-aţi 
ordonat s-o formuleze. 

Vedeţi deci cum o practică perseverentă a acestor îndrumări va avea 
ca rezultat dobândirea unei voințe puternice şi posibilitatea de a influenţa 
magnetic alte persoane să execute o mulţime de acţiuni, ca răspuns la voinţa şi 
la comanda dumneavoastră tăcută. De fapt, o evoluţie constantă urmând 
aceste principii îl va transforma pe cel care le aplică într-un „magician” al 
forţei magnetice, ale cărui rezultate vor depinde doar de nivelul forţei 
magnetice al celorlalţi sau de intensitatea unei practici constante şi de 
progresul propriei persoane. 

Doresc, însă, să vă previn, în acest punct al expunerii, împotriva 
utilizării acestei capacităţi în scopuri nedemne. Această atragere a atenţiei nu- 
şi are obârşia numai în considerente morale, ci şi în cunoaşterea unor legi 
oculte care declanşează „o reacțiune egală cu acţiunea” şi care vor avea 
consecinţe dureroase asupra dumneavoastră dacă le veţi încălca. Atât timp, 
însă, cât utilizaţi proaspăta dumneavoastră capacitate în experimente pur 
ştiinţifice sau în scopuri umanitare justificabile, totul va fi bine; nu o degradaţi 
folosind-o în scopuri josnice sau în activităţi criminale, dacă nu doriţi să 
culegeţi ce aţi semănat sau să cădeţi în groapa săpată pentru altul. Există 
anumite legi oculte, în mod asemănător celor fizice, care nu trebuie încălcate - 
aceasta este una dintre ele. Este mai cu seamă adevărată în cazul cuiva care 
foloseşte această capacitate cu intenţia de a influenţa sexul opus într-o direcţie 
imorală. Toţi vechii scriitori ocultişti avertizează în mod accentuat împotriva 
acestei practici. Luaţi deci notă de aceste sfaturi şi utilizaţi această capacitate 
numai în sens pozitiv. 


XV. AURA POZITIVĂ 


Acum, că stăpâniţi tehnica mecanismului „flash-ului direct”, sunteţi 
pregătiţi să treceţi la demonstraţia propriu-zisă şi contactul cu marele public. 
Înainte, însă, de a aborda această temă, consider că ar fi bine să vă cer să vă 
gândiţi la problema creării şi păstrării unei aure pozitive. Am amânat 
intenţionat acest subiect, până vom fi ajuns la acest punct anume al dezbaterii 
fiindcă, pentru a crea şi a păstra în mod corespunzător o aură pozitivă, este 
necesară înţelegerea mecanismului de producere şi a tehnicii de aplicare a 
„fash-ului direct”, fiindcă va fi nevoie de manifestarea aceleiaşi capacităţi şi 
în cazul aurei pozitive. Aşa cum spuneam ceva mai înainte, după ce aţi ajuns 
să cunoaşteţi bine tehnica „flash-ului direct”, sunteţi pregătiţi să aflaţi mai 
multe despre aura pozitivă, subiect pe care îl vom dezbate în continuare. 

Am amintit deja despre cultivarea unei atmosfere personale 
corespunzătoare sau aure şi nu este necesar să repet ceea ce am spus în altă 
parte a lucrării. S-ar putea să constataţi apariţia unor împrejurări sau ocazii în 
care veţi găsi convenabil să puteţi influenţa persoanele „în masă” - mulţimea 
în totalitatea ei - mai degrabă decât să trimiteţi „flash-uri directe” fiecărui 
individ în parte. Mulțimea va fi influenţată, desigur, prin intermediul 
atmosferei dumneavoastră personale în general dar, în acest punct, veţi avea 
nevoie de ceva mai pozitiv şi mai la obiect: „aura pozitivă” este cea care 
întruneşte aceste cerinţe. 

Aura pozitivă este, pur şi simplu, atmosfera personală generală, 
încărcată pozitiv şi direct printr-un efort concentrat al voinţei - acelaşi efort, 
de fapt, ca şi în cazul „flash-ului direct”. 

Daţi-mi voie să vă prezint „aura pozitivă” prin intermediul câtorva 
istorioare inspirate din viaţa reală - întâmplări ale câtorva dintre elevii mei. 
Aceste experienţe personale vă vor da o idee mai bună despre acest subiect 
decât tomuri întregi de cărţi pe această temă. Povestioarele care urmează sunt 
„întâmplări adevărate”, crâmpeie de mărturii despre trăirile unor oameni 
adevăraţi, relatări care au fost supuse observării şi aprecierii mele personale. 

Am avut o elevă cu ceva ani în urmă, la Paris, a cărei reală tărie de 


caracter era umbrită de o reticenţă exagerată, ruşine şi timiditate extreme, de 
sensibilitate, de fapt; cuvântul „sensibilitate” reprezenta nota caracteristică a 
personalităţii acestei tinere. Era o artistă cu un talent mult peste medie, iar 
manierele ei plăcute făceau să i se caute compania într-un cerc mare de 
prieteni. 

Această tânără mi s-a plâns că suferea de lipsa de politeţe, ba chiar de 
brutalitatea mulţimii care se îmbulzea pe bulevardele principale din Paris. Se 
văita că era împinsă de colo-colo şi dată la o parte cu brutalitate de cei care îşi 
croiau drum. Mai mult decât atât, era tratată cu obrăznicie în prăvălii, pojghiţa 
superficială de politeţe a vânzătorului parizian de-abia ascunzând disprețul din 
spatele ei şi bătaia de joc camuflată a acestor sateliți de duzină ai 
atotprezenţilor comercianţi din acest oraş încântător. 

Primul meu gând a fost acela că tânăra şi-a indus singură o stare de 
existenţă a unor defecte imaginare, rezultat al unui organism foarte sensibil şi 
al predispoziţiei spre auto-blamare - pe scurt, am crezut că suferea de o stare 
morbidă de neîncredere în sine, care este frecvent însoţită de persecuții 
imaginare. Am luat hotărârea să verific chestiunea şi să mă conving cât de 
mult adevăr se ascundea în acest caz. 

Am făcut o uşoară modificare în înfăţişarea mea personală, printr-o 
deghizare simplă învățată de la unul din elevii mei - un detectiv celebru din 
Paris - şi am urmărit-o pe tânăra respectivă timp de câteva ore, într-o zi în care 
aceasta avea de făcut câteva cumpărături. Spre surpriza şi, trebuie să adaug, 
spre marea mea indignare, m-am convins că tot ceea ce afirmase aceasta era 
corect. Uneori, abia mă puteam abţine şi nu o dată m-am simţit tentat să aplic 
o pedeapsă vreunui necioplit, cu bastonul meu, atât de brutal era 
comportamentul unora dintre indivizii care se numeau pe ei înşişi „oameni”. 

Există o anumită categorie de parizieni, bine îmbrăcaţi şi cu o 
aparenţă de bune maniere dar neciopliţi şi haini, care par să găsească o stranie 
plăcere să îmbrâncească tinere femei, aproape dându-le jos de pe trotuare şi, 
de multe ori, meritând o bătaie bună din mâinile unui gentleman. Ei bine, 
aceşti pungaşi păreau atraşi de această tânără fermecătoare, la fel ca muştele, 
de miere. Se întreceau în manifestări de mojicie şi insolenţă laşă, deşi fata 
respectivă nu avea nici cel mai vag aspect care ar fi atras în mod natural aceşti 
vagabonzi. Am observat îndată că acţiona în acest caz o cauză internă. 

Mai mult decât atât, am observat că tânăra femeie era împinsă şi de 
oamenii de afaceri grăbiţi, care nu aruncau nici o privire în direcţia ei, dar care 
o dădeau la o parte, ca şi cum ar fi un lucru, şi nu o persoană. Din nou, am 
găsit şi aici o cauză mai adâncă. În acelaşi mod, am aflat că era tratată exact la 
fel în prăvălii de către funcţionari şi vânzători, deşi era o clientă tolerantă, 
uşor de mulţumit şi nedând nici o bătaie de cap. Iarăşi, se întrevedea o cauză 


mai adâncă. 

M-am dus acasă, am studiat cu atenţie cazul şi am alcătuit o schemă 
de tratament. Am trimis după tânăra femeie şi i-am spus că problema ei era 
dată de un caz de „sensibilitate nedezvoltată şi de modestie excesivă” - pe 
scurt, că se înconjurase de o aură de subapreciere şi sensibilitate morbidă. 
Această aură invita practic indivizii „să se ia de ea”, să o înghesuiască lângă 
zid, să o împingă în rigole şi, în general, să o şicaneze, să o ignore şi să o 
insulte pe ascuns în prăvălii. Aura ei nu era numai negativă, ci chiar atractiv 
negativă - adică era atât de negativă, încât atrăgea mai multe naturi pozitive în 
direcţia impunerii acestora asupra slăbiciunii ei. (Nu este un fenomen deloc 
neobişnuit - dimpotrivă, este atât o lege a psihicului, cât şi a lumii fizice, 
întâlnită atât la oameni, cât şi la animale). 

Am început îndată să îi predau acestei tinere tehnica „flash-ului 
direct” în faţa oglinzii (exact aşa cum v-am predat-o şi dumneavoastră), flash- 
urile ei fiind întotdeauna pe linia pozitivismului şi a tăriei. Trebuia să emită în 
exterior: „Sunt pozitivă - mult mai pozitivă decât mulţimea din jurul meu”, 
„Dă-te la o parte din calea mea sau am să trec peste tine!”, „FEliberează-mi 
drumul, parazitule!” şi alte comenzi exagerate la adresa mulţimii de pe stradă. 
În acelaşi mod, trebuia să emită vânzătorilor din prăvălii ordine precum: 
„Haide, cer să-mi acorzi o atenţie respectuoasă!”, „Mai cu viaţă, ocupă-te de 
ce doresc!”, „Am sânge nobil, supune-mi-te, slujitorule!” etc. Veţi remarca 


» 


imediat că am exagerat comenzile mentale şi flash-urile, pentru că această 
persoană avea nevoie de o atitudine mentală pozitivă exacerbată, pentru a-şi 
depăşi atât handicapul firesc, cât şi cel dobândit. În scurt timp, şi-a însuşit 
tehnica în mod perfect şi şi-a dezvoltat atitudinea mentală şi atmosfera 
personală generală a unei prințese. După aceasta, a trecut la etapa „aplicarea 
asupra mulțimilor” prin intermediul „aurei pozitive”. 

Rezultatul muncii ei a fost splendid. Din clipa în care picioarele ai au 
atins trotuarul, progresul înregistrat a fost colosal: oamenii îi făceau loc 
instinctiv, unii chiar înclinându-se în faţa ei. Bărbaţii necivilizaţi se îndepărtau 
de ea, iar în prăvălii nici regina Angliei nu ar fi putut obţine o servire mai 
umilă şi o atenţie mai asiduă. Vindecarea acestei tinere a fost definitivă şi a 
rămas astfel. Tânăra a abandonat de mult, însă, manierele de „capete 
încoronate” şi acum păstrează doar o aură de stimă de sine, încredere în 
forţele proprii şi comanda de a i se acorda de către ceilalți respectul cuvenit. 

Să vă prezint cazul unui alt elev de-al meu, un american, fiul unui 
proeminent om de afaceri. Acest tânăr era bine educat, avea maniere alese şi, 
în plus, avea toate atuurile unui comis-voiajor de succes; singura lui problemă 
era că nu inspira deloc prietenie celor care intrau în contact cu el. Trebuia să ia 
legătura cu oameni de afaceri proeminenţi, în legătură cu afacerile tatălui său, 


dar, deşi era perfect capabil să-şi expună argumentele logic şi cu multă 
convingere, era dezavantajat de faptul că respingea sentimentele de prietenie, 
în loc să le insufle. În disperare de cauză, a decis să traverseze Atlanticul ca să 
mă consulte şi să mă roage să găsesc un remediu acestei serioase tulburări a 
psihicului său. 

Remediul a fost simplu. A urmat cursul de „flash direct” din seria de 
exerciţii în faţa oglinzii, până când a devenit stăpân pe această tehnică, după 
care i-am saturat mintea cu imagini mentale şi idei de genul: „Mă placi, mă 
placi foarte mult”, „Te simţi atras de mine”, „Eşti prietenul meu şi doreşti să 
îţi manifeşti prietenia faţă de mine” etc., etc., etc. Toate aceste idei erau 
variaţiuni pe aceeaşi temă, dezvoltarea ideii simple „Îţi place de mine!”. 

Ei bine, tânărul de care vă vorbesc a început să radieze o asemenea 
atmosferă de persoană plăcută şi de prietenie în jurul său, încât îşi făcea 
prieteni în stânga şi în dreapta - chiar fără să intenţioneze acest lucru - de 
parcă plutea ceva în jurul său. Vechea sa problemă dispăruse ca prin minune - 
devenise un om cu totul nou. şi totul a fost foarte uşor, după cum vedeţi. Este 
un simplu joc de copii, atunci când cineva deţine secretul - aşa cum este cazul 
dumneavoastră în acest moment. Tânărul acela a insistat să-mi ofere un cec de 
1.000 de dolari, deşi eu nu-i cerusem decât o zecime din acea sumă pentru 
timpul şi atenţia pe care i le acordasem. 

Aş putea continua să vă dau exemplu după exemplu de cazuri de care 
m-am ocupat, dar cred că din cele două deja menţionate v-aţi putut face o idee 
despre ceea ce încerc să vă spun, fără să mai consumăm timp şi spaţiu în acest 
moment. Regula generală este aceeaşi - vă revine sarcina s-o aplicaţi la 
condiţiile specifice de care aveţi nevoie în cazul dumneavoastră. Aflaţi care 
sunt minusurile atmosferei dumneavoastră personale şi apoi treceţi la 
edificarea calităţilor minţii şi caracterului pe care le doriţi. Găsiţi-vă punctele 
negative de atracţie şi înlocuiţi-le prin calităţile lor pozitive, exact cum au 
făcut cei doi elevi sus-menţionaţi, înregistrând succese remarcabile. Recitiţi 
cu atenţie acest capitol de mai multe ori, până când vă fixaţi bine ideea în 
minte. Restul nu este decât o problemă de practică. 


XVI. COMANDA DIRECTĂ 


Până acum, trebuie să vă fi însuşit tehnica „flash-ului direct” prin 
practica în faţa oglinzii şi, de asemenea, să fi învăţat bine arta cultivării unei 
aure pozitive; prin urmare ar trebui să puteţi executa ceea ce se numeşte 
„comanda directă”, fără prea multe indicaţii suplimentare. 

Prin „comandă directă” se înţelege inducerea foarte rapidă a unui 
îndemn în mintea unei alte persoane, această acţiune fiind susţinută de forţa 
concentrată atât a magnetismului mental, cât şi a celui fizic. Înţelegeţi acum 
de ce v-am învăţat întâi să vă însuşiţi metoda prin exerciţii practice în faţa 
oglinzii şi abia pe urmă cum să generaţi şi să menţineţi o aură pozitivă? Cred 
că da! Probabil că v-aţi dat deja seama că, de fapt, „comanda directă” 
reprezintă combinaţia dintre metoda practicii la oglindă şi cea a aurei pozitive. 
Exerciţiile în faţa oglinzii v-au familiarizat cu tehnica, iar aplicarea metodelor 
aurei pozitive a adus cu sine uşurinţă, încredere în sine şi o utilizare aproape 
instinctivă a capacităţilor dumneavoastră magnetice în direcţia influenţării 
altor persoane. Veţi constata acum şi rolul jucat de exerciţiile speciale de 
„flash direct” în dezvoltarea capacităţilor dumneavoastră, exerciţii pe care vi 
le-am expus într-un capitol anterior. Acum începeţi să vă daţi seama, nu-i aşa, 
de ce v-am adus treptat în punctul în care ne aflăm în momentul de faţă. 

„Comanda directă” este, de fapt, o formă superioară a „flash-ului 
direct” şi este metoda prin care cel din urmă poate fi utilizat cu un nivel sporit 
de eficienţă. 

În „comanda directă” transmiteţi foarte rapid şi cu intensitate 
comanda dumneavoastră spre mintea unei alte persoane, mental, desigur, dar 
în exact aceeaşi manieră în care aţi lansa o comandă orală dacă v-ar permite-o 
condiţiile. Alcătuiţi cuvintele comenzii în minte, însoţiţi-o de cea mai 
puternică imagine mentală pe care o puteţi crea şi apoi transmiteţi comanda 
mental către destinatar, cu cea mai mare forță magnetică de care sunteţi în 
stare. 

Veţi obţine un plus de eficienţă în realitate, insistând asupra comenzii 
date unei persoane oarecare să execute un anumit lucru, în practica în faţa 


oglinzii şi folosind propria dumneavoastră reflexie drept ţintă - exact cum aţi 
făcut în exerciţiile anterioare. O „repetiţie” de acest gen va avea tendinţa să vă 
intensifice capacitatea reală, în momentul în care veţi aplica acea comandă sau 
cerere. 

Nu pot să vă ofer indicaţii detaliate pentru realizarea acestei sarcini în 
cazuri particulare, pentru că fiecare individ are cerinţe specifice, aceste 
indicaţii depinzând de particularităţile distincte ale situaţiei întâlnite. Tot ce 
depinde de mine este să vă arăt regulile generale, care se aplică şi în cazul 
dumneavoastră, cu specificitatea cerinţelor sale. V-am dezvăluit aceste reguli; 
aş putea, eventual, să ilustrez modul lor de aplicare prin menţionarea altor 
câteva situaţii în care m-am implicat în mod direct. 

Unul dintre cele mai interesante cazuri de acest gen pe care le-am 
întâlnit a fost cel al unui profesor de la o universitate americană. Acest domn - 
specialist în domeniul său de activitate ştiinţifică şi desăvârşit cunoscător al 
specialităţii sale - fascina o audienţă largă de cititori ai cărţilor sale şi 
articolelor scrise în diverse publicaţii, dar era, în acelaşi timp, aproape o 
catastrofă, când le preda studenţilor, din cauza incapacității lui de a câştiga şi 
reţine atenţia acestora. A venit deci la mine, la Paris, şi mi-a explicat 
problema pe care o avea. l-am cerut să exerseze înaintea unei săli imaginare 
pline cu studenţi, transmiţându-le comanda directă puternică: „Acordaţi-mi 
toată atenţia!”, „Încetişor! Fiţi atenţi, vă cer întreaga atenţie la spusele mele!”, 
„Aşa este bine, îmi acordaţi întreaga voastră atenţie, acum concentraţi-vă 
complet asupra mea!”, ca şi alte comenzi directe de acelaşi gen. Aceste 
comenzi au fost dirijate întâi asupra „şefilor” clasei - acei lideri înnăscuţi care 
sunt de găsit în orice grup - apoi difuzate în restul clasei, în masă. Profesorul 
mi-a relatat că, după un anumit număr de astfel de scene imaginare, ajunsese 
să perceapă fiecare fizionomie în parte distinct şi clar şi că aproape putea să 
vizualizeze modul în care comanda dată ajungea la acei studenţi. 

Când am considerat că stăpânea principiile generale şi îşi însuşise 
tehnica, l-am „concediat”, iar el s-a întors imediat în America. Am primit 
câteva scrisori din partea lui în anul care a urmat, epistole în care confirma 
succesul deplin al planului, atunci când l-a pus în practică. Din prima zi a 
întoarcerii sale acasă, a reuşit să atragă şi să menţină atenţia studenţilor din 
clasa lui, iar astăzi este unul dintre cei mai buni îndrumători, nu numai din 
universitatea în care predă, dar şi din alte părţi. În acest caz, profesorul nostru 
a aplicat comanda directă asupra anumitor persoane din clasă; principiul 
rămânea neschimbat în cazul unui singur individ, însă diferea de metoda aurei 
pozitive. 

Un alt caz a fost cel al unui promotor, acum de reputaţie 
internaţională, care „înainte” nu era capabil să finalizeze multe din planurile 


sale, din cauza unei lipse în alcătuirea creierului său, credea el. Putea să 
dezvolte planuri care atrăgeau atenţia unor oameni importanţi şi reuşea să-i 
cucerească prin descrierea în general a proiectelor sale. Îi era însă foarte greu 
să-i convingă să facă ultimul pas: cel de intrare în afacere, de semnare a 
contractului sau de lansare a unei comenzi, după cum era cazul. 

Lucrând cu această persoană, am întâmpinat multă dificultate în a 
depăşi ideea sa îndărătnică şi fixă că era ceva „în neregulă” cu alcătuirea sa 
mentală. În fine, după o lungă perioadă de tatonare atentă înaintea unui 
„potenţial” imaginar (acesta este termenul aplicat clienţilor potenţiali), a 
început să simtă că, până la urmă, parcă avea, totuşi, elementul care credea că 
îi lipseşte. Din acel moment a regăsit un nou curaj şi a investit mai multă viaţă 
şi energie în exerciţiile lui. Atât de puternic era, din punct de vedere magnetic, 
acest om şi genera forţă cu un grad de intensitate atât de mare, încât putea 
propriu-zis să simtă concentrarea acesteia în încăpere, în timp ce îşi făcea 
exerciţiile. Până şi eu simţeam că îi alimentez „stocul” cu propria mea energie 
şi sunt convins că, dacă m-ar fi „provocat”, ar fi fost necesar să pun în joc 
întreaga mea capacitate de autoprotecţie şi de rezistență, ca să nu cedez 
magnetismului său. 

Când această persoană a terminat stagiul meu de instrucţie, s-a lansat 
imediat într-un nou proiect de afaceri, pe care l-a finalizat cu un succes 
răsunător. Reuşea să încheie cu bine aproape fiecare afacere pe care o începea 
şi curând a dat uitării planurile de mică anvergură, concentrându-şi întreaga 
atenţie asupra „peştilor mari”. Deontologia profesională mă împiedică să citez 
exact „comanda directă” pe care a întrebuinţa-t-o, deoarece a achitat un 
onorariu generos pentru serviciile mele, iar secretul trebuie să rămână al lui, 
date fiind circumstanţele; voi spune doar că acea comandă directă provenea în 
linie dreaptă din CEREREA mentală referitoare la „ivirea” proiectului. 

Un alt caz interesant a fost cel al unei actriţe foarte cunoscute căreia îi 
lipsea „fascinaţia”. Era o actriță minunată, o prezenţă distinsă şi stăpânea la 
perfecţie arta teatrală dar, din nu se ştie ce motiv, prestaţia ei părea să fie 
lipsită de viaţă. A venit la mine s-o învăţ cum să-şi influenţeze audiența prin 
intermediul magnetismului personal; mi-am dat seama îndată că talentul ei - 
folosit la întreaga lui capacitate - va fi suficient să entuziasmeze publicul. 
Problema ei consta în aceea că îi lipsea oarecum calitatea de a „fascina”. Am 
pus-o să exerseze, antrenând-o în sensul că urma să înceapă să fascineze 
actorii care jucau alături de ea - cream astfel o atmosferă care se apropia de 
efectul dorit. A progresat rapid, atât de ascuţit îi era discernământul. Când a 
terminat cursul meu, era capabilă să inducă o asemenea fascinaţie în vocea şi 
manierele sale, încât actorul care lucra cu ea era pur şi simplu entuziasmat. 
Rezultatul firesc a fost acela că, printr-un fel de contagiune mentală, publicul 


s-a molipsit de acelaşi entuziasm. Tehnica aplicată consta în lansarea mentală 
a comenzilor directe spre colegii de scenă, în timp ce îşi spunea replicile şi se 
apropia de ei. Succesul îi este acum asigurat. Nu pot să rezist, însă, tentaţiei de 
a menţiona că cea mai mare dificultate a avut-o în relaţia profesională cu 
actorii principali din piesele în care juca - toţi stăruiau în a se îndrăgosti cu 
adevărat de ea, astfel încât era nevoită să-i schimbe frecvent, pentru a scăpa 
de atenţiile lor nedorite, întrucât inima ei „aparţinea” altcuiva. 

Mă consider îndreptăţit să vă atrag atenţia asupra unui alt caz, acela al 
unui om de stat marcant care a urmat cursul susţinut de mine prin 
corespondenţă, acum câţiva ani. Acest om dorea să obţină DOMINAŢIA. A 
obținut-o. I-am dat indicaţiile necesare, i-am oferit fundamentul, el a făcut 
restul. A devenit atât de bun în ceea ce făcea prin întrebuinţarea comenzilor 
directe pe care i le sugerasem, încât domina pe oricine se afla în apropierea 
lui. De fapt, a împins lucrurile ceva cam departe, a început să fie privit drept o 
persoană periculoasă şi tiranică, ba chiar s-au urzit şi conspirații la adresa lui. 
În prezent, s-a retras temporar din viaţa publică, însă doar ca să câştige timp. 
Este imposibil să te afli în prezenţa acestui om - în special când atenţia sa este 
îndreptată spre persoana ta - fără să simţi că este o AUTORITATE în 
domeniu. 

Vă rog, acum, să reluaţi ultimele pagini din capitolul despre „flash-ul 
direct”. Veţi întâlni ansamblul de propoziţii pe care vi le-am prezentat pentru 
practica în faţa oglinzii. Studiaţi-le cu atenţie şi veţi afla în ele sugestia unei 
idei pe care ar trebui să o introduceţi în propriile dumneavoastră comenzi 
directe. Elevii mei au întrebuințat, efectiv, toate aceste propoziţii în practica 
lor şi toate au sădit adânc în ei germenul succesului. Ele pot fi utilizate 
singure, combinate sau ca un model general, în jurul căruia puteţi aduce 
propriile dumneavoastră idei. Exersaţi fiecare propoziţie, până când îi 
înţelegeţi sensul; nu veţi mai avea, apoi, nici o problemă în crearea 
comenzilor care vi se potrivesc cel mai bine. Remarcaţi DESCHIDEREA şi 
POZITIVISMUL fiecăreia dintre ele - acestea sunt două calităţi esenţiale care 
trebuie respectate şi folosite în lucrul cu o comandă directă. Puneţi toată 
puterea dumneavoastră magnetică în spatele lor şi transmiteţi-le rapid direct la 
ţintă, exact în mintea persoanelor pe care doriţi să le influenţaţi. 


XVII. DUELUL MAGNETIC 


Legile magnetismului personal se află în armonie cu celelalte legi ale 
naturii, prin recunoaşterea adevărului universal că există forțe de intensităţi 
diferite şi că, în condiţii identice, forţa mai intensă o va domina pe cea mai 
slabă. Este, însă, la fel de adevărat faptul că o persoană având cunoştinţe de 
nivel superior despre arta apărării şi a atacului, va putea deseori să triumfe în 
faţa unui nivel superior de forţă manifestat de o altă persoană. Acesta este un 
fapt real, care se referă atât la magnetismul personal, cât şi la forţa fizică. O 
persoană având capacităţi magnetice bine antrenate va putea învinge un 
adversar mai puternic tot aşa cum un boxer experimentat îl va învinge pe unul 
mai „forţos” dar mai lipsit de experienţă sau cum un scrimer versat va reuşi să 
dezarmeze şi să triumfe asupra unui rival mult mai bun decât el. 

Înfruntarea dintre magnetismul divergent al indivizilor este un 
fenomen absolut obişnuit şi des întâlnit. De fapt, după cum bine s-a spus, nu 
se întâlnesc două persoane fără să aibă loc o testare preliminară a forţelor lor 
magnetice. În orice caz, nu se întâmplă ca două persoane, cu interese cât de 
cât opuse, să se întâlnească fără să aibă loc o mică luptă între capacităţile lor 
magnetice - aceasta fiind chiar o încercare destul de serioasă, uneori. În aceste 
tatonări există întotdeauna un învingător şi un învins. Este adevărat că 
împrejurările în care are loc „confruntarea” afectează în unele cazuri rezultatul 
final şi că învinsul de astăzi - mâine poate învinge, dar realitatea rămâne că, 
pentru moment, cel puţin, cineva se va afla sub scut, iar celălalt pe scut, la 
finalul unui duel magnetic, indiferent dacă el a avut loc în glumă sau în serios. 
Trebuie doar să vă aduceţi aminte incidente din propria dumneavoastră 
experienţă, pentru recunoaşterea acestui fapt. 

Oliver Wendell Holmes recunoştea şi el acest duel magnetic, într-una 
din cărţile sale în care se referea la <<strânsoarea mortală indiană în care 
adversarii luptă numai din priviri, timp de cinci secunde, dar care reuşeşte să 
rupă una sau două spinări, iar rezultatul ei rămâne valabil timp de şaptezeci de 
ani - o singură luptă este suficientă - reglează definitiv lucrurile, exact aşa 
cum doi cocoşi moţaţi din ogradă se iau la harţă şi, întărâtaţi, încep să se lupte. 


După o săritură sau două şi câteva lovituri de pinteni ascuţiţi, totul ia sfârşit şi, 
de atunci înainte, în toate relaţiile dintre ei, partea învinsă îi spune 
învingătorului: „După dumneavoastră, domnule!” pentru tot restul zilelor 
sale>>. 

Dr. Fothergill, un binecunoscut fizician englez, acum decedat, a scris 
odată o cărţulie despre voinţă. Bunul doctor a studiat temeinic subiectul 
magnetismului personal, deşi nu a dorit să utilizeze exact acest termen în 
scrierile sale, din cauza îngustei deontologii profesionale, atunci în funcţiune 
în Marea Britanie. Eu utilizez magnetismul personal şi în teorie, şi în practică, 
astfel încât îmi va face o mare plăcere să-l citez în legătură cu subiectul în 
cauză. 

<<S-a vorbit deseori despre conflictul de voinţă, de capacitatea de a 
comanda altor persoane. Şi totuşi, ce reprezintă această putere a voinţei care îi 
influențează pe alţii? Ce ne determină să acceptăm, să urmăm, chiar, 
recomandarea unei anumite persoane, în timp ce respingem exact acelaşi sfat, 
dar care vine de la altcineva? Să fie importanţa sau puterea voinţei care ne 
influenţează fără să ne dăm seama, voinţă ce se insinuează în spatele acelei 
sugestii? Asta trebuie să fie! Persoana care ne impune în acest mod propria 
soluţie nu are mai multă putere decât oricine altcineva de a ne forţa să o 
acceptăm; cu toate acestea, facem ce ne spune ea. Acceptăm din partea unei 
anumite persoane ceva ce refuzăm din partea altora. Cineva poate susţine, în 
privinţa unei acţiuni pe care ne gândim să o întreprindem: „Oh, dar nu trebuie 
să faci asta!”; noi perseverăm în intenţia noastră, deşi persoana respectivă ne- 
ar putea face să regretăm că nu am urmat sfatul dat de ea. Altcineva ne spune 
acelaşi lucru ca şi prima: „Oh, nu face acest lucru!”, iar noi ne abţinem să 
ducem până la capăt acţiunea iniţială, cu toate că am putea, dacă am dori, să 
sfidăm acest sfat fără teama de eventualele consecinţe. Prin urmare, nici 
teama de posibile repercusiuni, nici aceea de a ofensa pe cineva nu ne 
determină să urmăm sfatul ultimei, din moment ce a fost deja respins atunci 
când ne-a fost oferit de prima. Depinde de natura puterii voinţei celui care ne 
sugerează un lucru sau altul, dacă noi acceptăm sau respingem acea 
recomandare. Această natură depinde puţin - sau deloc, în unele cazuri - de 
inteligenţa sau chiar de însuşirile morale, de cumsecădenia sau de răutatea 
acelei persoane. Este, în sine, un „ceva” imponderabil şi, totuşi, are foarte 
multă greutate>>. 

Pot exista oameni mai abili sau mai isteţi, dar se va ridica întotdeauna 
la suprafaţă cel care are voinţă, cel care are capacitatea subtilă de a-i face pe 
alţii să-l asculte. 

Lupta între voințe continuă la nesfârşit. În cazul tânărului aristocrat 
care reuşeşte să-l convingă pe croitorul său să-i mai lucreze încă o dată pe 


credit, în ciuda convingerii personale a croitorului că nu va primi niciodată 
banii care i se cuvin, între avocat şi client, între medic şi pacient, între bancher 
şi cel care împrumută bani, între cumpărător şi vânzător. Nu neapărat 
diplomaţia este cea care îi permite persoanei din spatele casei de marcat să 
convingă cumpărătorii să cumpere ceva ce aceştia nu aveau nicidecum 
intenţia de a achiziţiona; ba chiar, odată cumpărat, acel lucru nu le oferă nici o 
satisfacţie; prin urmare, trebuie să fie ceva legat de efortul de a avea succes. 

În orice ocazie în care două persoane au o întâlnire de afaceri sau în 
orice situaţie întâlnită în viaţă, inclusiv în dragoste, se manifestă un conflict 
între voinţele celor care intră astfel în contact, de cele mai multe ori, fără ca 
această luptă să fie conştientizată de protagonişti. Există, pe undeva, o intuire 
difuză a rezultatului, dar nu şi a procesului în sine. Este uneori necesar să 
treacă ani de existenţă comună într-o relaţie maritală, pentru ca cineva să-şi 
dea seama care dintre parteneri domină în mod real. Uneori, cel care în 
aparenţă pare să fie cel mai puternic este nevoit să se încline; elementul voinţă 
este cel care se află la baza acestei constatări. <<Cursa nu este câştigată 
întotdeauna de cel mai rapid, nici bătălia de cel mai puternic. În 
„Middlemarch” găsim la Lydgate o sumă impresionantă de calităţi; cu toate 
acestea, superficiala, insensibila şi egoista Rosamond îl manipulează cu 
desăvârşire în final. Personajul amintit nu avea o voinţă şovăielnică, avea un 
bun caracter, însă în această confruntare a cedat asaltului voinţei puternice şi 
neclintite a consoartei sale mărginite. S-au înfruntat două voințe: una 
aparţinând cuiva cu o natură generoasă şi caldă, ca o mână întinsă în ajutor - 
cu o alta, inflexibilă, îngustă şi egoistă ca un bumb de oţel neşlefuit - cel care 
îl atingea se rănea, în timp ce obiectul în cauză rămânea neafectat>>. 

Dacă veţi înlocui termenul „forţă magnetică” cu cel de „voinţă”, 
„puterea voinţei” etc. în citatul bunului doctor, veţi observa în ce perfectă 
armonie se afla acesta cu învăţăturile conţinute în prezenta lucrare. 

Cel care a parcurs cu atenţie paginile anterioare, va fi acumulat 
suficiente cunoştinţe teoretice şi practice despre magnetismul personal, 
precum şi metoda şi tehnica de lucru cu acesta, pentru a fi apt să intre cu 
succes în „duel magnetic” cu oricine şi să recunoască adevărul spuselor mele. 
Reţineţi, însă, că se câştigă la fel de mult prin dibăcie şi virtuozitate ca şi prin 
simpla forţă a magnetismului. Amintiţi-vă tactica unui bun boxer sau a unui 
bun scrimer, încercaţi să reproduceţi (în duelul dumneavoastră magnetic) 
modul lor de apărare, fentele, loviturile neaşteptate, atacurile rapide, loviturile 
foarte puternice şi aşa mai departe. Nu vă va dăuna să vă angajaţi de bunăvoie 
în unele conflicte, ca o practică binevenită în pregătirea pentru momentul în 
care vă veţi testa în mod real puterea magnetică, într-o situaţie importantă 
pentru dumneavoastră. Afirmaţi-vă această putere şi încercaţi să vă impuneţi 


punctul de vedere în lucruri mai puţin importante, în special atunci când 
întâmpinați opoziţia altora. Îndemânarea şi practica însoţite de încrederea în 
forţele proprii, pe care le veţi câştiga în acest mod, se vor dovedi a fi utile în 
caz de nevoie. 

Ca un supliment la indicaţiile generale sau mai specifice referitoare la 
utilizarea magnetismului pozitiv în relaţia cu alte persoane, supun în cele ce 
urmează atenţiei dumneavoastră următoarele „flash-uri” speciale, pentru 
ocazii mai deosebite şi, în special, pentru confruntările în „duel magnetic”. Vă 
vor fi deosebit de utile în astfel de situaţii (dar şi în general), dar cu atât mai 
mult atunci când adversarul dumneavoastră nu cunoaşte secretul puterii 
propriului magnetism şi nu este iniţiat în arta şi ştiinţa utilizării lui. Studiaţi 
deci cu atenţie aceste afirmaţii, pentru că sunt valoroase şi reprezintă 
rezultatul multor ani de experienţă şi practică. lată-le în cele ce urmează: 

„Magnetismul meu este mai puternic decât al tău - te copleşeşte.” 

„Magnetismul meu îţi înfrânge capacitatea de apărare - devii mai slab 
din punct de vedere magnetic.” 

„Sunt mai pozitiv decât tine - tu eşti negativ şi începi să te retragi şi să 
cedezi în faţa mea.” 

„Începe să-ţi fie frică de mine, frică, frică, frică de mine.” 

„Retrage-te, retrage-te, retrage-te îţi spun - te forțez să te retragi!” 

„Îţi împuţinez forţele - îţi disipez energia - îţi reduc magnetismul la 
zero prin puterea de care dispun.” 

„Eu stau pe terenul stabil al forţei - picioarele tale sunt înfipte în nisip 
şi aluneci.” 

„PLEACĂ DIN CALEA MEA, ÎŢI ORDON SĂ TE RETRAGI!” 

„Te împing înapoi; dă-te la o parte! îţi spun ÎNAPOI, pleacă din calea 
mea!” 

Veţi prinde sensul celor de mai sus citindu-le cu atenţie, repetându-le 
imaginii dumneavoastră din oglindă, punându-vă toată forţa în aceste cuvinte 
şi în expresia privirii care le însoţeşte. Apoi, veţi fi pregătiţi să le îndreptaţi 
spre alţii, când se va ivi momentul potrivit, cu uşurinţă, putere şi efect. Nu 
este necesar să vă cramponaţi de cuvintele exacte pe care vi le-am sugerat; 
condiţia este să sesizaţi ideea din spatele lor. Puteţi să folosiţi propriile 
dumneavoastră cuvinte, aceleaşi pe care le-aţi rosti cu voce tare celeilalte 
persoane, dacă preferaţi. Ceea ce trebuie să faceţi, este să-i induceţi senzaţia şi 
înţelesul cuvintelor în minte. 

Într-un capitol care va urma, intitulat „Autoapărarea magnetică”, veţi 
găsi instrucţiuni complete referitoare la „flash-urile” defensive şi la „gărzi” - 
care se utilizează în duelul magnetic în strânsă legătură cu cele ofensive, 
expuse mai sus. Învingeţi-vă adversarul neutralizându-i magnetismul conform 


sfaturilor din capitolul următor, apoi utilizaţi propriile arme de atac mental. 
Pasajul următor reprezintă o armă mentală puternică de mare efect. 

„Introduc în tine un curent puternic de forță magnetică concentrată, 
care te copleşeşte şi te învinge, supunându-te voinţei mele. Magnetismul meu 
este mult mai puternic decât al tău şi ştiu să-l folosesc mai eficient decât tine. 
Sunt mai puternic decât tine - te înving - te supun voinţei mele. Te DOMIN, 
treptat şi complet. Îţi voi ordona să faci ce îţi spun. TREBUIE să faci ce îţi 
spun şi asta chiar acum. Supune-te, îţi spun, supune-te acum, SUPUNE-TE 
imediat! TREBUIE şi o vei FACE. Îţi înfrâng rezistenţa. Cedezi, SUPUNE- 
TE ACUM, SUPUNE-TE IMEDIAT!” 


XVIII. MAGNETISMUL CORPORAL 


Înainte de încheierea expunerii mele despre fenomenul proiecției 
magnetismului personal, doresc să schimbăm câteva vorbe despre ceea ce s-ar 
putea numi „magnetism corporal”. Prin „corporal” se înţelege „ceea ce ţine de 
corp”. Folosesc termenul de „magnetism corporal”, atunci când doresc să 
indic şi să mă refer la transferul magnetismului personal prin mijlocirea 
contactului fizic, cum ar fi, de exemplu, atingerea mâinilor, a buzelor etc. 


S-ar putea obiecta, spunând că acest termen nici nu este necesar, din 
moment ce am abordat deja faza magnetismului fizic sau a forţei mentale - în 
legătură cu subiectul mai general al magnetismului personal. Voi răspunde că 
prin „magnetism corporal” înţeleg ceva diferit de magnetismul fizic sau forţa 
mentală. Noua denumire este mult mai cuprinzătoare, deoarece prin 
„magnetism corporal” înţeleg proiecția combinației dintre magnetismul 
personal (fizic şi mental) spre alte persoane, prin intermediul canalelor 
sistemului nervos al ambelor persoane în loc de „eter”, ca în cazul proiecției 
obişnuite a magnetismului personal. Reţineţi această deosebire: în capitolul 
despre magnetismul fizic am explicat modul în care vindecarea prin tratament 
magnetic poate fi indusă prin mijlocirea mâinilor, magnetismul fizic 
străbătând sistemul nervos al vindecătorului şi trecând de la vârful degetelor 
acestuia la trupul suferindului. În cazul „magnetismului corporal”, însă, nu 
numai că magnetismul fizic sau forţa mentală este proiectată în acest mod 
către cealaltă persoană, dar în acelaşi timp este proiectat şi magnetismul 
mental. Pe scurt, se produce întreg fenomenul proiecției celor două tipuri de 
magnetism, însă magnetismul trece prin canalele fizice, în locul „eterului”, 
pentru a ajunge la alte persoane. Sper că veţi înţelege bine această diferenţă, 
înainte de a trece mai departe. 

Existenţa fazei magnetismului personal, denumită „magnetism 
corporal”, nu poate fi pusă la îndoială de un observator atent. Tot ce ne 
înconjoară ne oferă dovada fenomenelor manifestate prin această fază a 
magnetismului personal. În strângerea de mână al unui om se transmite 


deseori magnetismul personal cel mai puternic - în atingerea mâinii se găsesc 
deseori vibraţiile emoţionale cele mai intense. După cum este îndeobşte 
cunoscut, prin sărut sau prin contactul obrajilor, se transferă de multe ori cea 
mai activă formă de vibrații emoţionale. Pe scurt, prin contact corporal, se 
poate transporta frecvent cea mai dăunătoare formă de magnetism sexual, dar 
şi alte forme de magnetism. 

Nu intenţionez să spun mai multe despre magnetismul sexual în 
această carte, dar nu ar fi corect faţă de cititorii mei, dacă nu aş face măcar în 
trecere aluzie la acest subiect. Nu mai este necesar să amintesc de puternicele 
senzaţii de natură sexuală care îşi au deseori originea într-un sărut, în 
atingerea obrazului sau chiar în timpul „tinerii de mână” 
cunoscute de toată lumea, deşi puţini înţeleg natura reală a fenomenului. Mă 
voi mulțumi să mai adaug că persoanele libertine sesizează, în general, foarte 
bine vibraţiile puternice care pot fi vehiculate pe această cale, dar nu şi 
fundamentul ştiinţific al fenomenului în sine; practica le este foarte clară deşi 
nu înţeleg deloc teoria. Persoanele tinere, în special tinerele femei, ar trebui 
avertizate împotriva pericolului acestei forme de magnetism şi ar fi bine să nu 
permită contactul fizic care o activează pe aceasta din urmă. „[inerea de 
mână”, sărutul nechibzuit, presiunea exercitată asupra obrazului, îmbrăţişarea 
sau contactul fizic - toate permit şi creează o „linie directă” pentru curgerea 
acestei forme de magnetism, şi anume a magnetismului sexual, prin canalele 
corporale. Indivizii lipsiţi de scrupule, pasionaţi, îşi dau curând seama că, prin 
contact fizic, pot deseori să-şi transmită vibraţiile emoţionale tinerelor femei 
şi, prin aceasta, trezi vibrații reciproce care le pot face să-şi piardă cumpătul şi 
să se arunce în braţele lor, de cele mai multe ori, spre totala lor dezonoare şi 
umilire. Nu este o temă de discuţie plăcută, dar simt că nu aş fi sincer cu cei 
care îmi urmează cursurile dacă nu aş scoate în evidenţă această forță 


- sunt lucruri 


periculoasă şi nu i-aş pune în gardă împotriva utilizării acesteia împotriva lor. 

Părăsind acest subiect, doresc să atrag atenţia asupra utilizării 
magnetismului corporal în gesturile uzuale ale mâinilor, cum ar fi strângerile 
de mână etc. Este un subiect demn de cea mai concentrată atenţie din partea 
dumneavoastră. 

Persoanele cu un magnetism puternic şi cei care au studiat acest 
subiect, întrebuinţează frecvent această metodă de proiecţie a magnetismului 
personal în preliminariile care preced influențarea altor persoane prin 
intermediul magnetismului personal. Cine nu a experimentat el însuşi 
strângerea de mână „magnetică” a unor astfel de persoane? Şi, pe de altă 
parte, cine nu a devenit conştient de senzaţia de repulsie inspirată de o 
strângere de mână rece, umedă şi alunecoasă? 

Aţi mai remarcat, probabil, că mulţi oameni care doresc să vă 


influenţeze într-un fel sau altul - politicieni, predicatori, promoteri, vânzători 
etc. - obişnuiesc să vă atingă umerii sau braţul în timpul conversaţiei, uneori 
bătându-vă uşor pe spate în finalul discuţiei, ca şi cum v-ar urgenta să 
„semnaţi chiar aici şi să încheiem afacerea”. V-aţi dat vreodată seama că 
aceasta reprezintă o formă de magnetism corporal şi că rezultatul este deseori 
foarte eficace? Feriţi-vă de aceşti indivizi în viitor şi neutralizaţi-le 
magnetismul după indicaţiile pe care vi le voi oferi în capitolul următor în 
această carte. Dacă vă hotărâți să întrebuinţaţi aceste metode, este treaba 
dumneavoastră şi sunteţi singurul care puteţi lua această decizie. Este o 
tehnică foarte puternică de transmitere a magnetismului corporal, vă asigur. 

Strângând mâna oricărei persoane pe care vreţi s-o influenţaţi, veţi 
include în acest contact cel mai puternic posibil tip de magnetism personal, 
fizic sau mental, conform regulilor deja prezentate în această lucrare. Daţi 
acelei persoane comanda directă dorită, în momentul în care îi strângeţi mâna, 
inducându-i-o prin intermediul nervilor mâinii şi degetelor. (Puţină practică în 
direcţia strângerii propriei mâini vă va fi un ajutor de nădejde în această 
etapă.) Transmiteţi-i un mesaj mental în acelaşi mod în care aţi face acest 
lucru dacă v-aţi uita, pur şi simplu, la acea persoană. 

Când întâlniți o persoană cunoscută, strângerea mâinii este un gest 
firesc şi vă oferă un prilej minunat să îi transmiteţi un flash preliminar de 
magnetism personal, însoţit de comanda directă cea mai puternică pe care 
puteţi să i-o daţi. În cazul în care executaţi corect această tehnică, veţi putea să 
aduceţi persoana respectivă în starea psihică cea mai potrivită pentru a putea 
recepționa comenzile dumneavoastră directe ulterioare şi să cedeze mai uşor 
magnetismului pe care îl emiteţi. Ea reprezintă „avangarda” dumneavoastră, 
care pregăteşte calea pentru şarja principală asupra parapetului inamic. 
Utilizaţi corect cele descrise mai sus şi jumătate din bătălie va fi câştigată 
dintr-o singură lovitură. 

Strângeţi întotdeauna în mod energic mâna cuiva - nu cu brutalitate 
sau prea strâns, fiindcă nimănui nu îi place să-şi simtă mâna strivită sau 
învineţită - amintiţi-vă întotdeauna adjectivul „energic” în legătură cu acest 
gest. Evitaţi o strângere de mână lipsită de viaţă - puneţi sentiment în ea, 
faceţi-o să fie animată. Strângeţi mâna persoanei întâlnite, ca şi cum ea ar 
însemna ceva pentru dumneavoastră şi reţineţi-i-o pentru o clipă, apoi 
eliberaţi-o aproape fără entuziasm. Căutaţi indivizi cu un puternic magnetism, 
obişnuite să întâlnească multe persoane, oameni politici de succes, de 
exemplu, şi lăsaţi-i să vă strângă mâna. Observaţi cât de mult interes şi 
sentiment pun în strângerea lor, după care învăţaţi din metodele lor. Un bun 
predicator, cu mult magnetism, care îşi întâlneşte enoriaşii la ieşirea din 
biserică va constitui, şi el, un exemplu edificator. Studiaţi-i şi „prindeţi 


mişcarea”. 

Când strângeţi mâna unei persoane care doreşte să vă influenţeze, 
trebuie să introduceţi în gestul dumneavoastră comanda directă pe care doriţi 
să i-o impuneţi. Dacă doriţi să plăceţi acelei persoane, comanda directă pe 
care i-o adresaţi ar putea fi de genul unui puternic: „MĂ PLACI!”. Dacă doriţi 
să vă afirmaţi pozitivitatea asupra forţei lui magnetice, trebuie să acţionaţi 
imediat cu o afirmaţie pozitivă puternică, de exemplu: „Sunt mai puternic 
decât tine” sau „Sunt mult mai POZITIV decât tine!” ori altceva asemănător, 
ca exemplele pe care vi le-am dat în capitolele precedente. De fapt, puteţi să le 
folosiţi pe toate sau nici una dintre aserţiunile la care mă refer în această 
etapă, ca şi în fazele uzuale ale comenzii directe. 

La încheierea acestui capitol, doresc să vă atrag atenţia asupra unei 
faze a fenomenelor de magnetism corporal care este deseori trecută cu 
vederea de cei care predau subiectul în cauză. Mă refer la acea formă a 
magnetismului care este proiectată prin simpla „apropiere” a corpurilor fizice 
ale persoanelor, chiar şi în lipsa contactului direct dintre acestea. Comis- 
voiajorii talentaţi sau alte categorii de indivizi cunosc acest lucru din proprie 
experienţă, fără să înţeleagă adevăratul motiv. Ei ştiu doar că, stând în 
apropierea clientului, pot obţine un efect magnetic mai bun, decât dacă sunt 
obligaţi să păstreze o oarecare distanţă. Rezultatul unei convorbiri „între patru 
ochi” dă deseori roade datorită acestei apropieri. În mod asemănător, gesturile 
pe care le face cu mâna o persoană care vorbeşte şi intră în contact direct cu 
alţii, servesc deseori la transmiterea magnetismului către aceştia, în lipsa unui 
contact direct. 

Mâinile, în special, constituie instrumente foarte eficiente pentru 
transportul magnetismului corporal, pentru că nervii degetelor sunt foarte 
sensibili, conducând şi proiectând magnetismul cu o forţă puternică şi 
concentrată. Folosirea degetelor de către cel care practică mesmerismul este 
doar un exemplu al acestei afirmaţii. Veţi mai observa, de asemenea, şi că 
majoritatea oratorilor de succes şi a celor ce iau cuvântul în public 
gesticulează frecvent către audienţă. Un bun avocat sau promoter acţionează 
de multe ori la fel. Atenţie, însă: nu afirm că aceşti oameni sunt întotdeauna 
conştienţi de consecinţele gesticulărilor lor - de cele mai multe ori nu ştiu 
nimic şi îşi folosesc mâinile în mod instinctiv, pentru că acele gesturi le-au 
intrat în obişnuinţă. Faptul însă rămâne, iar cei care îşi însuşesc secretul forţei 
magnetice şi modul în care aceasta se poate folosi, după care o întrebuinţează 
perseverent şi intenţionat, au din start un avantaj mai mare asupra altora, care 
nu se află în posesia acestor cunoştinţe. ţineţi minte, vă rog, spusele mele: mii 
de oameni marcanţi din lume care au aflat despre acest secret şi au învăţat 
cum să-l utilizeze în avantajul lor, îl întrebuinţează în momentul de faţă în 


mod activ. Vă puteţi număra acum şi dumneavoastră printre aceştia, dacă 
doriţi. 


XIX. AUTOAPĂRAREA MAGNETICĂ 


După ce v-am familiarizat cu diversele forme de manifestare, 
proiecţie şi utilizare a magnetismului personal, instruindu-vă atât teoretic, cât 
şi practic, nu numai asupra modului în care puteţi să vă însuşiţi tehnica, ci şi 
cum să o întrebuinţaţi efectiv, voi conchide prin a vă atrage atenţia asupra 
laturii defensive a problemei. În practica boxului sau a scrimei, nu stăpâniţi 
încă perfect sportul respectiv până când nu sunteţi capabil nu numai să atacați, 
ci şi să vă apăraţi - nu numai arta acţiunii agresive, ci şi ştiinţa acţiunii 
defensive. Este acelaşi lucru şi în cazul magnetismului personal; nu este 
suficient să ştiţi cum să folosiţi forţa magnetică sub forma proiecției, trebuie 
să ştiţi şi cum să vă apăraţi împotriva proiecției forţei de către alţii. 

Este adevărat că cel care studiază cu atenţie şi meticulozitate aceste 
lecţii va dezvolta treptat în sine însuşi asemenea capacităţi magnetice, încât 
rar va întâlni persoane mai puternice decât el. Există, cu toate acestea, 
indivizii foarte puternici, în faţa cărora trebuie să vă descurcaţi într-un fel, iar 
eu doresc ca dumneavoastră să deţineţi şi secretul dispersării şi disipării 
magnetismului acestui gen de persoane, în ceea ce priveşte efectul pe care 
acţiunea lor ar putea-o avea asupra dumneavoastră, prin metode cunoscute de 
toţi elevii avansați şi de practicanţii magnetismului personal. 

Această ştiinţă defensivă este mult mai simplă decât v-aţi putea 
imagina, deşi, pentru a fi şi eficientă, trebuie să fi învăţat cum să proiectaţi 
întâi eficient magnetismul. Aş putea să rezum acest lucru în câteva cuvinte - 
fiţi foarte atenţi la ceea ce urmează. Tot secretul constă în aceasta: pentru a vă 
apăra împotriva proiecției magnetice în oricare sau în toate formele acesteia, 
trebuie doar să proiectaţi înspre celălalt o NEGARE puternică a puterii sale de 
a vă influenţa, afecta în vreun fel sau domina. Pe scurt, la aceasta se rezumă 
totul. Să intrăm acum şi în detalii. 

Chiar în acest moment, însă, doresc să vă amintesc un lucru foarte 
important, şi anume că, în general, prin negare nu distrugeţi şi nu micşoraţi în 
mod real puterea celuilalt. Îi neutralizaţi doar magnetismul în ceea ce priveşte 
efectul asupra dumneavoastră sau asupra celor pe care doriţi să-i protejaţi. Cu 


alte cuvinte, în loc să-i distrugeţi armele, le puneţi deoparte şi îl siliţi pe 
proprietarul lor să arunce o privire în altă direcţie, păstrându-vă nevătămaţi pe 
dumneavoastră şi pe cei pe care îi apăraţi. Pentru a utiliza o imagine familiară 
din domeniul electricităţii, vă transformați într-un material neconductor, iar 
forţa magnetică a celuilalt ricoşează de la dumneavoastră, fără să vă afecteze 
câtuşi de puţin. Amintiţi-vă această metaforă şi fenomenul vi se va întipări 
bine în memorie. 

Puteţi deveni imun nu numai la flash-ul direct, la cererea sau comanda 
directă a celorlalţi, indiferent cât de puternici ar fi aceştia, ci şi faţă de 
contagierea generală a atmosferei mentale sau a aurei altora. Printr-un efort 
concentrat realizat aşa cum trebuie, după indicaţiile din această carte, puteţi să 
obţineţi o imunitate absolută faţă de forţa magnetismului personal al altora, 
dacă doriţi. Sau puteţi neutraliza doar anumiţi indivizi din sfera 
dumneavoastră de acţiune, lăsând magnetismul benefic al altora să ajungă 
până la dumneavoastră. În realitate, sunteţi propriul dumneavoastră STĂPÂN, 
dacă nu faceţi decât să vă exercitaţi puterea. 

Cât despre metodele la care puteţi apela în acest scop, nu trebuie decât 
să le utilizaţi pe cele deja învăţate în cadrul acestor lecţii, schimbând, pur şi 
simplu, atitudinea mentală şi să afirmaţi sau să comandaţi. De exemplu, în loc 
să proiectaţi comanda directă că sunteţi mai puternic decât cealaltă persoană şi 
că puteţi, prin urmare, s-o influenţaţi, nu aveţi decât să NEGAŢI, calm, 
puterea ei asupra dumneavoastră şi s-o provocaţi să nu vă afecteze câtuşi de 
puţin. De fapt, această atitudine mentală este mult mai puţin solicitantă decât 
forma agresivă de proiecţie magnetică. Necesită doar interpunerea scutului 
dumneavoastră magnetic de protecţie; forţa celuilalt va ricoşa fără să vă 
influenţeze, cu toate că proiecția ei necesită mai mult efort. Mai există, 
desigur, şi varianta contracarării unui magnetism agresiv cu un magnetism la 
fel de agresiv - acesta este adevăratul duel magnetic în forma sa pură şi poate 
fi utilizat atunci când doriţi. Dacă vreţi, totuşi, doar să respingeţi agresiunea 
magnetică a altora, folosiţi planul defensiv de NEGARE expus anterior. 

În alcătuirea afirmațiilor mentale care însoțesc toate formele de 
utilizare a magnetismului mental, după cum aţi văzut, exprimaţi (mental), pur 
şi simplu, în câteva cuvinte puternice şi pozitive, ideea care doriţi să ajungă în 
mintea celuilalt. Ei bine, la fel se petrec lucrurile şi în cazul autoapărării 
magnetice. Afirmaţi mental, în câteva cuvinte puternice, că negaţi puterea 
celeilalte persoane. Veţi descoperi, pe măsură ce experimentați, că în cuvintele 
„EU NEG”, se manifestă o extrem de dinamică forţă de apărare. Aceasta este 
ideea, formulată mental, aflată în spatele acestor cuvinte care, la modul 
figurat, distruge magnetismul personal al celuilalt, cel puţin în ceea ce vă 
priveşte. Este marele SCUT DE APĂRARE. Lăsaţi întreg înţelesul cuvântului 


„NEGARE” să vă pătrundă în minte - veţi constata că el capătă un nou înţeles 
şi o nouă putere atunci când îl consideraţi din acest punct de vedere. 

Înainte de a trece mai departe, vă rog să reveniţi asupra paginilor 
lecţiilor precedente şi să remarcaţi numeroasele afirmaţii care pot acompania 
aura pozitivă, flash-ul direct, comanda directă etc. Concepeţi apoi 
dumneavoastră înşivă negarea acestor afirmaţii (pentru cazul în care acestea ar 
fi proiectate asupra dumneavoastră de o altă persoană) şi veţi descoperi că 
posedaţi instinctiv capacitatea de a născoci cu uşurinţă astfel de exprimări ale 
negării. Practicaţi un timp acest lucru, imaginându-vă că altcineva lansează 
aceste comenzi flash spre dumneavoastră şi că nu faceţi decât să interpuneţi 
scutul negării, în fiecare caz în parte. Veţi fi surprins şi încântat să vă daţi 
seama cât de uşor puteţi respinge atacurile cele mai puternice. Veţi putea, 
apoi, să practicaţi, aflându-vă în prezenţa şi în compania persoanelor cu cel 
mai puternic magnetism pe care îl cunoaşteţi; veţi observa cât de uşor le puteţi 
respinge forţa magnetică şi cât de degajat, calm şi senin vă simţiţi în prezenţa 
lor. 

Sunt două lucruri demne de amintit în legătură cu cele rostite, vi le- 
am spus deja, dar este mai bine să le repet, ca să vi le fixaţi foarte bine în 
memorie. Vă rog să reflectaţi asupra lor în paragrafele care urmează. 

În primul rând, aşa cum am arătat, acest proces defensiv vă permite 
doar să respingeţi şi să deveniți imun la magnetismul agresiv manifestat de 
alte persoane; nu vă permite să-i dominați şi nu-i obligă să se supună 
comenzilor dumneavoastră. Pentru aceasta, trebuie să învingeţi garda celuilalt; 
protejaţi-vă, în acelaşi timp, după care învingeţi-l printr-un atac magnetic 
direct asupra lui. Puteţi face toate acestea numai dacă persoana cealaltă luptă 
cu armele unui magnetism agresiv împotriva dumneavoastră; dacă, însă, el vă 
NEAGĂ numai puterea magnetică, este imun şi nu-l puteţi afecta. La fel se 
întâmplă dacă dumneavoastră îi NEGAŢI puterea magnetică: atunci 
dumneavoastră sunteţi imun. În cazul în care ambii NEAGă puterea 
magnetică a celuilalt, lupta se termină nedecis şi nimeni nu câştigă. Negarea 
nu este o armă a agresivităţii, ci doar un scut de protecţie. Ţineţi minte acest 
lucru! Desigur, dacă dumneavoastră întrebuinţaţi atât scutul, cât şi sabia, veţi 
beneficia de un dublu avantaj, cu condiţia să nu-şi utilizeze şi adversarul 
dumneavoastră scutul: puteţi să-i respingeţi magnetismul şi, simultan, să vă 
folosiţi propriul magnetism, atunci celălalt se va afla la mâna dumneavoastră. 
Dacă, însă, este suficient de versat ca să-şi utilizeze şi el scutul, atunci, din 
nou, lupta este nedecisă şi nici unul dintre dumneavoastră nu va câştiga o 
victorie clară. Înţelegeţi ideea? Gândiţi-vă la ea, până când vă va deveni 
limpede. 

Al doilea lucru asupra căruia doresc să vă atrag atenţia în legătură cu 


cele de mai sus este faptul, deja subliniat de mine, că, în realitate, nici nu 
distrugeţi şi nici nu diminuaţi magnetismul celuilalt folosind scutul negării. 
Magnetismul celeilalte persoane rămâne la fel de puternic şi la fel de evident 
ca şi cum nu aţi fi folosit scutul - singura diferenţă constă în faptul că, prin 
utilizarea sa, armele adversarului devin ineficiente împotriva dumneavoastră 
sau a celor pe care îi protejaţi, creând astfel imunitate pentru dumneavoastră şi 
protejaţii dumneavoastră, prin interpunerea scutului de apărare. Nu diminuaţi 
în nici un fel puterea magnetică a celuilalt în privinţa celor pe care nu-i 
protejaţi cu ajutorul scutului dumneavoastră. Înţelegeţi ce doresc să spun? Vă 
rog, din nou, să zăboviţi asupra acestei idei până o veţi înţelege pe deplin. 

În cazul în care respingeţi magnetismul cuiva care îl utilizează fără să 
cunoască natura propriei capacităţi (şi sunt mulţi cei care procedează în acest 
fel - marea majoritate, de fapt), vă veţi amuza să observați cât de nesigură 
devine persoana respectivă. Va deveni dezorientată de eşecul în a vă influenţa 
şi a vă afecta, deseori va fi chiar jenată şi, în unele cazuri, se va „împiedica” 
în curenţii propriului magnetism. S-ar mai putea întâmpla (de fapt, se şi 
întâmplă adesea) ca acea persoană să devină atât de încurcată de aparenta 
pierdere a puterii sale magnetice, încât îşi va pierde siguranţa şi, prin urmare, 
abilitatea de a lansa atacuri. În astfel de împrejurări, devine o victimă uşoară, 
în cazul unei comenzi magnetice neintenţionate sau atac din partea 
dumneavoastră, ceea ce l-ar putea aduce într-o stare deplorabilă. În cazul în 
care persoana din exemplul anterior posedă o cunoaştere ştiinţifică a 
subiectului, nu va fi prinsă pe picior greşit într-o asemenea măsură ci, 
recunoscând cunoştinţele şi capacitatea dumneavoastră, va trece cu vederea 
cele întâmplate şi, cu un surâs, va abandona lupta. 

Iar acum, dragi cititori, ne vom despărţi pentru moment. Mă bucur că 
am avut privilegiul de a vă instrui în aceste câteva lecţii şi sper că vă veţi 
comporta astfel încât să-mi faceţi cinste şi să mă faceţi să fiu mândru de 
realizările şi succesul dumneavoastră. V-am furnizat atât armele de atac, cât şi 
cele de apărare oferite de magnetismul personal şi v-am învăţat cum să le 
utilizaţi pe ambele, pentru a obţine cele mai bune rezultate. Acum depinde 
numai de dumneavoastră să utilizaţi în cel mai bun mod posibil aceste arme, 
respectând legile şi principiile pe care le-am aşternut pe hârtie pentru a vă 
servi drept ghid. 

La despărţire doresc să vă reamintesc două legi importante. 

(1) Practicaţi, practicaţi, practicaţi, până când veţi învăţa bine fiecare 
amănunt al învăţăturii din această carte, astfel încât, bine fixată prin 
antrenament, să o puteţi folosi automat, aşa cum mergeţi, respiraţi sau vorbiţi. 

(2) Păstraţi-vă bine secretele şi nu vă risipiţi sau diminuaţi influenţa 
magnetică prin aluzii făcute altora la secretul puterii dumneavoastră. Există 


multe motive foarte bune pentru existenţa acestei reguli - unele dintre acestea 
fiind mai puţin evidente. Ţineţi minte acest vechi proverb italian: „Il bocca 
chiusa, non c'entra mosca” sau, în traducere: „În gura închisă nu intră musca.” 
Reflectaţi la sensul acestui proverb. 

Au revoir, prietenii mei magnetici, ne vom întâlni din nou la timpul 
potrivit. 


